**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 12 Ιανουαρίου 2021, ημέρα Τρίτη και ώρα 14.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών: «Καθορισμός του εύρους της αιγιαλίτιδας ζώνης στη θαλάσσια περιοχή του Ιονίου και των Ιονίων Νήσων μέχρι το Ακρωτήριο Ταίναρο της Πελοποννήσου».

 Στη συνεδρίαση παρέστησαν ο Υπουργός Εξωτερικών, κ. Νικόλαος Δένδιας, καθώς και αρμόδιοι υπηρεσιακοί παράγοντες.

             O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι κ.κ. Βουλευτές Αναστασιάδης Σάββας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μπούγας Ιωάννης, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Νόνη (Παναγιώτα) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**Παρίστανται όλοι οι εκπρόσωποι των κομμάτων, οι Εισηγητές, όπως έχουν δηλωθεί, άρα μπορούμε να ξεκινήσουμε τη συνεδρίαση.

Κυρίες και κύριοι συνάδελφοι, καλησπέρα και χρόνια πολλά, καλή χρονιά και ας ελπίσουμε το 2021 να μην έχει τίποτα από τα κακά της προηγούμενης χρονιάς.

Μία πολύ σημαντική συνεδρίαση σήμερα, θα έλεγα μια ιστορική συνεδρίαση, για πρώτη φορά η Ελλάδα ασκεί το αναφαίρετο δικαίωμά της να επεκτείνει τα χωρικά της ύδατα, την αιγιαλίτιδα ζώνη. Είναι ένα νομοσχέδιο το οποίο έρχεται από το Υπουργείο των Εξωτερικών, ένα νομοσχέδιο που θα έλεγα ότι, ουσιαστικά είναι η πρώτη φάση μιας σειράς ενεργειών που η Ελλάδα έχει απόλυτο δικαίωμα να πράξει, δηλαδή να επεκτείνει τα χωρικά της ύδατα όταν εκείνη κρίνει σκόπιμο σε όλη την Επικράτειά της.

Το νομοσχέδιο αυτό έρχεται με την κανονική διαδικασία, κυρίες και κύριοι συνάδελφοι, επομένως θα ήθελα στο σημείο αυτό να μιλήσουμε λίγο για τη διαδικασία που θα ακολουθηθεί. Τον λόγο έχει η κυρία Μπακογιάννη επι της διαδικασίας.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ευχαριστώ κύριε Πρόεδρε, καλή χρονιά σε όλους.

Κύριε Πρόεδρε όπως πολύ σωστά είπατε είναι ιστορικής σημασίας η σημερινή συζήτηση στη Βουλή γι’ αυτό κι εγώ θέλω να καταθέσω την έντονη διαμαρτυρία μου για την οργάνωση της συζήτησης. Θεωρώ, κύριε Πρόεδρε, αδιανόητο ότι καλείται η ίδια Επιτροπή επί τρεις ώρες να συζητήσει ένα μείζονος σημασίας νομοσχέδιο του Υπουργείου Εξωτερικών και αμέσως μετά, «καπάκι», άλλες τρεις ώρες να συζητήσει, επίσης ένα μείζονος σημασίας θέμα την αγορά των «RAFALE». Δεν μπορεί, κύριε Πρόεδρε, έστω και με τη δικαιολογία ότι πολλοί συνάδελφοι βρίσκονται σε τηλεδιάσκεψη να επιτρέπει κανείς να συνεδριάζει επί έξι συνεχείς ώρες μία Επιτροπή, διότι, αυτό, λυπάμαι που το λέω, οδηγεί τελικά συναδέλφους σε απουσία, διότι απλούστατα είναι πάρα πολλές οι συνεχείς ώρες, οπότε δυσκολεύομαι, ομολογώ να καταλάβω, γιατί από την ώρα που είχαμε κανονίσει να αρχίσει η σημερινή συζήτηση στις 10 το πρωί δεν μπορούσε να ολοκληρωθεί το πρωί η συζήτηση του Υπουργείου Εξωτερικών και να πάει το απόγευμα η συζήτηση για τα «RAFALE» το οποίο θα ήταν μία λογική την οποία πάντοτε ακολουθούσαμε στη Βουλή των Ελλήνων; Και θέλω, κύριε Πρόεδρε, αυτή η διαμαρτυρία μου να καταγραφεί διότι «βλέπουμε και παθαίνουμε» να κρατήσουμε τη Βουλή λειτουργική κατά τη διάρκεια του κορονοϊού. Τέτοιου είδους αποφάσεις, απλώς μας δυσκολεύουν παραπάνω.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ και εγώ την κυρία Μπακογιάννη. Απλώς να πω ότι το νομοσχέδιο αυτό το οποίο ήρθε, ήρθε με τη διαδικασία του «επείγοντος». Μιλώ για το νομοσχέδιο για την προμήθεια των 18 γαλλικών αεροσκαφών τύπου «RAFALE». Κατατέθηκε χθες αργά το βράδυ και επειδή, ακριβώς, οι συνεδριάσεις θα απείχαν μεταξύ τους και γνωρίζετε πολύ καλά ότι υπάρχουν και βουλευτές οι οποίοι, δεν θα μπορούσαν να φύγουν και να επιστρέψουν, έγινε η πρόταση - επιτρέψτε μου να ολοκληρώσω και να σας πω και εγώ γιατί ακριβώς ακολουθήθηκε αυτή η διαδικασία - να πάμε σε δύο συνεδριάσεις αλλεπάλληλες, για να μην υπάρχει αυτό το κενό ανάμεσα στις δύο συνεδριάσεις και οι βουλευτές να περιμένουν κάποιες ώρες για να συνεχίσουμε τη συνεδρίαση. Πάντως σας διαβεβαιώ ότι όσος χρόνος χρειαστεί θα δοθεί για να καλυφθούν εκτενώς και το αντικείμενο του νομοσχεδίου που συζητούμε στην παρούσα Επιτροπή και το αντικείμενο του επόμενου νομοσχεδίου. Αυτός είναι ο λόγος. Εχθές το βράδυ αργά, κυρία Μπακογιάννη, ενημερώθηκα από τον Πρόεδρο της Βουλής για την κατάθεση του νομοσχεδίου για τα «RAFALE». και όπως ξέρετε ακόμη και αυτή την ώρα ενημερώνονται οι εκπρόσωποι των κομμάτων γιατί υπάρχουν και κάποια θέματα ευαίσθητα που ακολουθείται η απόρρητη διαδικασία για την ενημέρωση και έτσι έγινε η πρόταση, μήπως θα έπρεπε να υπάρξουν οι δύο συνεδριάσεις, η μία μετά την άλλη για να μην υπάρχει αυτό το κενό, για τους συναδέλφους βουλευτές, ανάμεσα στις δύο Επιτροπές.

Εκτιμήθηκε ότι αυτό ήταν το σωστό, θα μπορούσε να έχει γίνει ενδεχομένως το άλλο, δεν θεωρώ όμως, ότι αυτή η διακοπή των τριών ωρών ή η αλλεπάλληλη διαδικασία είναι αυτή η οποία, εν πάση περιπτώσει, μας εμποδίζει να εξετάσουμε ενδελεχέστατα τα δύο αντικείμενα.

Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ(Εισηγητής της Μειοψηφίας):** Κύριε Πρόεδρε, νομίζω ότι το θέμα που έθεσε η κυρία Μπακογιάννη ορθώς ετέθη. Επικοινώνησε μαζί μου χθες η αρμόδια Υπηρεσία της Βουλής, με ενημέρωσε για την κατάθεση του νομοσχεδίου με τη διαδικασία του επείγοντος και είχα καταλάβει ότι η μετάθεση γινόταν ακριβώς, για να επιτραπεί να έχουμε αυτό τον αναγκαίο χρόνο συζήτησης με την ύπαρξη του κενού που έθεσε η κυρία Μπακογιάννη. Δεν αντιλαμβάνομαι καθόλου τη λογική της συναίρεσης των διαδικασιών που αποτελεί, προφανώς, υποβάθμιση του θέματος, ούτε αντιλαμβάνομαι γιατί η κατάθεση του νομοσχεδίου με μια διαδικασία, που ούτως ή άλλως δεν συμφωνούμε, δεν υπάρχει κανένας λόγος επείγοντος, αλλά το αφήνω αυτό έξω από τη συζήτηση, μας εμπόδιζε να ξεκινήσουμε στις 10 και να έχουμε ήδη κλείσει έναν κύκλο συζήτησης.

Ο λόγος για τον οποίο πήρα το λόγο είναι ότι θέλω να θέσω ένα γενικότερο ζήτημα του πόσο η Βουλή λειτουργεί και παράγει νομοθετικό έργο εντός της πανδημίας. Το παράδειγμα αυτό ορθά, τέθηκε και από τη μεριά της συμπολίτευσης, ώστε να μη δημιουργεί υπόνοιες ότι για λόγους αντιπολιτευτικούς τέθηκε, να σας πω ένα άλλο χαρακτηριστικό παράδειγμα που ανάγεται σε θέματα εξωτερικής πολιτικής. Είχαμε το ιστορικό κοινοβουλευτικό γεγονός το σύνολο της Επιτροπής Ευρωπαϊκών Υποθέσεων, όλοι οι Βουλευτές με ελάχιστες εξαιρέσεις, να έχουν καταθέσει πρόταση νόμου εδώ και πάνω από έξι μήνες και αυτή η πρόταση να μην έχει εισαχθεί ακόμη για συζήτηση στη Βουλή. Η υποτίμηση των κοινοβουλευτικών διαδικασιών για τα εθνικά θέματα είναι ένα μείζον ζήτημα ειδικά ενόψει των ειδικών συνθηκών που δημιουργεί η πανδημία και που έπρεπε να ενισχύσει τα κοινοβουλευτικά μας αντανακλαστικά. Άρα, θα σας παρακαλούσα και εγώ στο μέλλον να μην έχουμε αυτό το φαινόμενο των μαραθωνίων των κοινοβουλευτικών, που δεν εξυπηρετούν το κοινοβουλευτικό έργο.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Κύριε συνάδελφε, η μετατόπιση κατά τρεις ώρες της συνεδρίασης δε νομίζω ότι συνιστά υποβάθμιση των εθνικών μας θεμάτων ούτε της αντιμετώπισης, με την οποία αυτά πρέπει να γίνονται από τη Βουλή των Ελλήνων. Ήταν κάτι που θα έπρεπε να επιλεγεί, είτε δηλαδή να ενημερωθούν για το επείγον νομοσχέδιο, για τα RAFALE το πρωί και να πάμε τη συνεδρίαση όπως έγινε το μεσημέρι ή είτε να γίνει το ανάποδο να παραμείνει η συνεδρίαση. Εν πάση περιπτώσει, πάντως, όλα αυτά, σας είπα ότι κατά την άποψη του προεδρείου, δεν συνιστούν ούτε πλημμελή ούτε πρόχειρη αντιμετώπιση των εθνικών θεμάτων. Η μετατόπιση κατά τρεις ώρες μιας συνεδρίασης δε νομίζω ότι είναι ενδεικτικό του πως αντιμετωπίζει η Βουλή τα εθνικά θέματα, προς Θεού!

Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ(Ειδικός Αγορητής του Κινήματος Αλλαγής):** Κύριε Πρόεδρε, παίρνω το λόγο εξ υποχρεώσεως, φυσικά και δεν θα ήθελα σε μια τέτοια συνεδρίαση για ένα τέτοιο θέμα να συζητάμε διαδικαστικά για αυτό αυτοπεριορίζομαι να πω ότι πρέπει να δώσουμε χρόνο σε αυτές τις δύσκολες συνθήκες, στην κατάθεση επιχειρημάτων. Από ότι φαίνεται θα είμαστε ενιαίοι ως εθνική αντιπροσωπεία, από ότι φαίνεται λέω, θα είμαστε θετικοί όλοι, από ότι φαίνεται, άρα θα πρέπει να δείξουμε τα πολλά πλεονεκτήματα και ίσως και τις αδυναμίες αυτής της νομοθετικής πρωτοβουλίας. Για αυτό ας δώσουμε χώρο στην επί της ουσίας συζήτηση και ας περιοριστούμε στα διαδικαστικά, τα οποία έχουν ένα θε ματάκι, αλλά αυτό θα μπορούμε να το συζητήσουμε αφού μας πείτε ποια είναι η διαδικασία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ.

Κάποιος άλλος επί της διαδικασίας θα ήθελε να μιλήσει από την πλευρά των Κομμάτων; Να συνεχίσουμε λοιπόν.

Το νομοσχέδιο θα πάρει την κανονική συζήτηση και εξέταση, όπως κάθε νομοσχέδιο στην Επιτροπή μας πριν εισαχθεί στην Ολομέλεια, δηλαδή, θα γίνει συνεδρίαση επί της αρχής, συνεδρίαση επί των άρθρων, η δεύτερη ανάγνωση και μετά θα εισαχθεί κανονικά στην Ολομέλεια. Βεβαίως, υπάρχει και το θέμα της ακρόασης Φορέων. Σε μία προσυζήτηση που είχα με τους εκπροσώπους όλων των Κομμάτων, δεν άκουσα από κανένα Κόμμα κάποια πρόθεση για να κληθούν Φορείς, λόγω του αντικειμένου του νομοσχεδίου. Εν πάση περιπτώσει όμως το θέτω αυτό, γιατί θα πρέπει να το λάβουμε υπόψη, αν προταθεί από κάποια πλευρά το ζήτημα ακρόασης κάποιου Φορέα, θα πρέπει να το λάβουμε υπόψη για να συμπεριλάβουμε και άλλη συνεδρίαση. Εάν δεν έχουμε αυτό, θα παρακάμψουμε τη συνεδρίαση που προβλέπει την ακρόαση Φορέων και θα πάμε 1η,2η,3η, συνεδρίαση δηλαδή πρώτη, δεύτερη, και δεύτερη ανάγνωση-τρίτη συνεδρίαση και μετά το νομοσχέδιο θα ακολουθήσει την άγουσα προς την Ολομέλεια. Υπάρχει κανείς, σε ότι αφορά τους Εισηγητές των Κομμάτων που να θέλει να πει κάτι;

Το λόγο έχει ο κ. Λοβέρδος

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Παρακαλώ, έχετε εικόνα για τις επόμενες συνεδριάσεις και δεύτερον, αν για σήμερα που θα έχει ολοκληρωθεί η «επί της αρχής», στην ψηφοφορία «επί της αρχής» θα μας πείτε την ώρα, γιατί 5 η ώρα αρχίζει η συνεδρίαση για τα Rafale. Τακτοποίησε το λιγάκι αυτό.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Γι’ αυτό ρώτησα για το θέμα της ακρόασης Φορέων, γιατί πρέπει πρώτα να το ξέρω, κύριε Λοβέρδο και μετά να κανονίσω συνεδριάσεις, δεν θα μπορούσα να προβλέψω τις άλλες χωρίς να έχουμε ρυθμίσει αυτό, γι’ αυτό προέταξα το θέμα της ακρόασης Φορέων. Λέω, λοιπόν, σήμερα είναι η πρώτη συνεδρίαση η παρούσα, την Πέμπτη το πρωί στις 10 θα είναι η δεύτερη συνεδρίαση επί των άρθρων και την Παρασκευή στις 9 θα είναι η δεύτερη ανάγνωση του νομοσχεδίου, γιατί μετά τις 10,30-11,00, επειδή υπάρχει, προ ημερησίας διατάξεως συζήτηση στη Βουλή προγραμματισμένη σε επίπεδο αρχηγών Κομμάτων για την πανδημία, θα έλεγα να ξεκινήσουμε στις 9. Εάν βέβαια δεν επαρκέσει ο χρόνος έως την έναρξη της συζητήσεως, τότε εκεί αναγκαστικά, θα διακόψουμε και θα πρέπει να συνεχίσουμε μετά. Αλλά σε κάθε περίπτωση το λέω αυτό, επειδή υπάρχουν συνάδελφοι εκτός Αθηνών, εάν θέλουν μετά τη λήξη της συνεδρίασης να φύγουν, για τις Περιφέρειές τους να τους διευκολύνουμε. Η άλλη πρόταση θα ήταν, να πάμε μετά την συζήτηση στην Ολομέλεια, την προ ημερησίας διατάξεως, οπότε θα πρέπει αναγκαστικά να υπολογίσουμε χρόνο από τις 2-3 το μεσημέρι, 4 ενδεχομένως και μετά.

Γι’ αυτό η πρόταση είναι, η δεύτερη ανάγνωση να γίνει στις 9 το πρωί της Παρασκευής.

Το λόγο έχει ο κ. Βούτσης.

**ΝΙΚΟΛΑΟΣ ΒΟΥΤΣΗΣ:** Άκουσα καλά για την Πέμπτη στις 10 η ώρα; Είναι η έναρξη της συζήτησης στην Ολομέλεια για τα Rafale. Πώς είναι δυνατόν να γίνει αυτό; Οι άνθρωποι είναι οι ίδιοι αυτοί οι ενδιαφερόμενοι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Με συγχωρείτε κύριε Πρόεδρε, στις 11, δικό μου λάθος. Στις 11 το πρωί αρχίσει η συζήτηση, για τα Rafale στην Ολομέλεια και στις 11 εμείς θα συνεχίσουμε.

**ΝΙΚΟΛΑΟΣ ΒΟΥΤΣΗΣ:** Με συγχωρείτε, θα έχουμε ξεκινήσει από τις 10 ή από τις 9.30 για να προλάβουμε τους Εισηγητές; Θέλω να πω, οι ίδιοι άνθρωποι δεν θα είμαστε, δηλαδή θα πρέπει να δώσετε μια μιάμιση ώρα τουλάχιστον πριν για την Επιτροπή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Για αυτό λέμε να το κάνουμε στις 11. Θα είμαστε οι ίδιοι αναγκαστικά, επειδή μπαίνει με τη διαδικασία του επείγοντος το νομοσχέδιο για τα Rafale.

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, γιατί δεν το βάζετε 9,30 η ώρα ή 9,00 η ώρα την Πέμπτη και να πάμε 10,15 να ακούσουμε τους Εισηγητές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Πρόεδρε, γι’ αυτό συζητούμε, ευχαρίστως να το βάλουμε και νωρίτερα, αυτό ήθελα να το θέσω στους συναδέλφους, πολύ ευχαρίστως. Για μας το καλύτερο είναι, να ξεκινήσουμε όσο το δυνατόν νωρίτερα και με την παρατήρηση του κ. Βούτση, θέλετε να πούμε την Πέμπτη να ξεκινήσουμε στις 9 το πρωί, για να έχουμε το χρόνο να λειτουργήσουμε;

Το λόγο έχει ο κ. Κατρούγκαλος.

 **ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Κύριε Πρόεδρε, συμφωνώ με την πρόταση, όπως διαμορφώθηκε μετά την παρέμβαση του Προέδρου, Νίκου Βούτση.

Επίσης, θα ήθελα να κάνω δύο παρατηρήσεις. Νομίζω ότι αυτή η δυστοκία που έχουμε για την ομαλότητα της συζήτηση, δείχνει, κατά τη γνώμη μου, το άτοπο της κυβερνητικής επιλογής να έρθουν δύο νομοσχέδια, το ένα «καβάλα» στο άλλο. Εκτός, αν μας εξηγηθεί ότι υπήρχε κάποιος πολύ σοβαρός λόγος, για τη διαδικασία του κατεπείγοντος για τα Rafale. Άρα, αυτό είναι μία πρόσκληση και προς τον παρόντα Υπουργό.

Το δεύτερο ζήτημα είναι ότι δεν μπόρεσα στην έρευνα που έκανα μέχρι τώρα να βρω, αν υπάρχει Σύλλογος Αλιέων, που θα είχε ενδιαφέρον να μας διατυπώσει τις απόψεις του. Θα ήθελα να έχετε εσείς υπ’ όψη, αν έχουμε αίτημα που θα κατατεθεί κατά τη διάρκεια της συνεδρίασής μας, να έχουμε μία εμβόλιμη συνεδρίαση αύριο, όπως προτείνατε, για το ζήτημα αυτό.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Κατρούγκαλε, αυτό, σας είπα ότι είναι κάτι, το οποίο, το συζητήσαμε. Εν πάση περιπτώσει, παραμένει ανοιχτό.

 **ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Δεν αρνιέμαι ότι μου το θέσατε.

 Κύριε Πρόεδρε, για να μη φανεί ότι σας θέτω σε αμφισβήτηση. Φυσικά και επικοινωνήσατε μαζί μου. Ακριβώς, αυτό δήλωσα, ότι από την προσωπική μου έρευνα δεν διαπίστωσα να υπάρχει παρόμοιος σύλλογος και κανείς δεν απευθύνθηκε σε εμάς. Μπορεί, όμως, να υπάρχει και λέω να δώσουμε αυτό το περιθώριο, μέχρι αύριο, εφόσον απευθυνθεί σε εσάς.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ούτως ή άλλως, είναι κάτι, το οποίο, υπάρχει ως δικαίωμα μέσα στη συνεδρίαση. Μπορούμε, αν δούμε και διαπιστώσετε κάτι που θα θέλατε να το θέσετε υπ’ όψη, για να κάνουμε και τη συνεδρίαση, για την ακρόαση των φορέων, πολύ ευχαρίστως να τεθεί και να το συζητήσουμε, για να αποφασίσουμε.

Καταλήγουμε, λοιπόν, στις συνεδριάσεις του παρόντος νομοσχεδίου του Υπουργείου Εξωτερικών, την Πέμπτη, στις 9:00΄ το πρωί και την Παρασκευή, στις 9:00΄ το πρωί, επί των άρθρων και 2η ανάγνωση.

Με αυτή την απόφαση, για να μπορέσουμε να έχουμε τις δύο Επιτροπές αυτή την εβδομάδα, πράγματι, είναι πάρα πολύ πιεσμένες, γιατί έπεσαν μαζί και τα δύο νομοσχέδια. Αυτό είναι κάτι, το οποίο, μπορείτε να το ρωτήσετε και να απαντήσει η Κυβέρνηση.

Το λόγο έχει ο Υπουργός Εξωτερικών, ο κ. Δένδιας, επί του νομοσχεδίου

 **ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Κύριοι συνάδελφοι, δεν συνηθίζω, όπως είναι γνωστό, κύριε Πρόεδρε, να παίρνω το λόγο στην αρχή, μόνο στο τέλος, αφού έχω ακούσει όλους τους συναδέλφους.

Θα μου επιτρέψετε για την ιστορικότητα της στιγμής, γιατί είναι η πρώτη φορά που καλείται το Ελληνικό Κοινοβούλιο να ψηφίσει αύξηση του χώρου εθνικής κυριαρχίας από το 1947.

Θα πω ότι η Κυβέρνηση εισηγείται στην Εθνική Αντιπροσωπεία την άσκηση του αναφαίρετου δικαιώματος της χώρας μας, για την αύξηση των χωρικών μας υδάτων στην περιοχή του Ιονίου Πελάγους, μέχρι το Ακρωτήριο Ταίναρο, από τα 6 στα 12 ναυτικά μίλια. Αυτό θα αυξήσει το χώρο εθνικής κυριαρχίας κατά 10.079 km2. Αν κανείς συνυπολογίσει τον χώρο, ο οποίος δημιουργείται από το νόμιμο κατά το Διεθνές Δίκαιο κλείσιμο των κόλπων, υπερβαίνει τα 13.000 km2.

Αξίζει για λόγους σύγκρισης, γιατί φαντάζομαι ότι από το χρόνο που κάναμε γεωγραφία στο σχολείο, κανείς δεν διατηρεί τους αριθμούς στο μυαλό του. Η συνολική έκταση της Ελλάδας είναι 131.000 km2. Για να έχετε ποιο σαφές παράδειγμα, η έκταση της Κρήτης είναι κατά τι πάνω από 8.500 km2.

Άρα, είναι εξαιρετικά μεγάλη τιμή για εμένα εξ ονόματος της Κυβέρνησης Μητσοτάκη να εισηγούμαι στην Εθνική Αντιπροσωπεία την ψήφιση του παρόντος νομοσχεδίου.

Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Υπουργέ.

Το λόγο έχει ο κ. Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Εισηγητής της Πλειοψηφίας):** Ευχαριστώ, κύριε Πρόεδρε. Καλή χρονιά και από εμένα με υγεία και δύναμη σε όλους.

Κύριε Πρόεδρε, κυρίες και κύριοι συνάδελφοι, κύριε Υπουργέ, η αιγιαλίτιδα ζώνη ή αλλιώς χωρικά ύδατα ή χωρική θάλασσα, αποτελεί μία θαλάσσια ενότητα που εκτείνεται από το πέρας των εσωτερικών υδάτων προς την ανοιχτή θάλασσα. Στην ουσία είναι η προέκταση του χερσαίου εδάφους και λογίζεται ως τμήμα της εθνικής επικράτειας.

Σήμερα, λοιπόν, όπως είπε και ο κ. Δένδιας, έχουμε στα χέρια μας ένα ιστορικό νομοσχέδιο. Σήμερα η Επιτροπή μας, καλείται να ψηφίσει ένα σχέδιο νόμου, με το οποίο η Ελλάδα, για πρώτη φορά, επεκτείνει αιγιαλίτιδα ζώνη στα 12 ναυτικά μίλια, στη θαλάσσια περιοχή του Ιονίου Πελάγους και των Ιονίων Νήσων ως το Ακρωτήριο Ταίναρο στην Πελοπόννησο. Γιατί, λοιπόν, είναι ιστορικό το νομοσχέδιο αυτό; Διότι αυξάνουμε την εθνική μας κυριαρχία σε ένα πολύ σημαντικό κομμάτι του θαλάσσιου χώρου μας. Στην ουσία, λοιπόν, η χώρα μεγαλώνει.

Η επέκταση της αιγιαλίτιδας ζώνης, γίνεται κατ’ εφαρμογή του άρθρου 27 του Συντάγματος, καθώς αφορά μεταβολή στα όρια της Επικρατείας, για την οποία απαιτείται νόμος, που ψηφίζεται με την απόλυτη πλειοψηφία του συνόλου των Βουλευτών και αυτή ακριβώς η διαδικασία ακολουθείται σήμερα με το παρόν νομοσχέδιο για τις υπόλοιπες ημέρες.

Όλες οι ελληνικές κυβερνήσεις μέχρι σήμερα υποστήριζαν ορθώς και με σθένος ότι τα 12 ναυτικά μίλια αποτελούν αναφαίρετο κυριαρχικό μας δικαίωμα και αυτή είναι η πάγια εθνική μας θέση. Η απόφαση της κυβέρνησης της Νέας Δημοκρατίας για την επέκταση στα 12 μίλια στο Ιόνιο που ανακοινώθηκε από τον ίδιο τον Πρωθυπουργό τον περασμένο Αύγουστο στη Βουλή, σηματοδοτεί μία μείζονα εξέλιξη. Η ελληνική εξωτερική πολιτική εγκαταλείπει πια την περίοδο της αδράνειας. Η χώρα μας αξιοποιεί, προς όφελος του εθνικού συμφέροντος όλες εκείνες τις δυνατότητες που της δίνει το διεθνές δίκαιο. Έτσι η απόφαση επέκτασης των χωρικών υδάτων στο Ιόνιο, έρχεται σήμερα ως η τελική πράξη της διευθέτησης εκκρεμοτήτων στην περιοχή, μετά και την πρόσφατη συμφωνία οριοθέτησης θαλασσίων ζωνών, που υπεγράφη, ανάμεσα στον Υπουργό τον κύριο Δένδια και τον Ιταλό ομόλογο του. Για αυτό λοιπόν και η χρονική στιγμή είναι πια η πλέον κατάλληλη.

Στο σημείο αυτό θα ήθελα να επισημάνω, κυρίες και κύριοι συνάδελφοι ότι και με τη γειτονική μας Αλβανία αποφασίσαμε μετά από ατελέσφορες προσπάθειες τα προηγούμενα χρόνια να παραπέμψουμε το ζήτημα υφαλοκρηπίδας και ΑΟΖ στο Διεθνές Δικαστήριο της Χάγης. Με τον τρόπο αυτό, ενισχύεται η εμπιστοσύνη, ανάμεσα στις δύο χώρες και χάρη στους χειρισμούς της Κυβέρνησης, ανοίγει ο δρόμος για μία νέα εποχή στη σχέση με τη γειτονική μας Αλβανία.

Το σημερινό νομοσχέδιο, θεμελιώνεται στη σύμβαση του δικαίου της θάλασσας. Σχεδόν 25 χρόνια μετά την κύρωση αυτής ακριβώς της σύμβασης, η πατρίδα μας εφαρμόζει σήμερα κατά γράμμα το άρθρο 3, σύμφωνα με το οποίο, κάθε παράκτιο κράτος έχει το αναφαίρετο δικαίωμα να επεκτείνει τα χωρικά του ύδατα, μέχρι και τα 12 ναυτικά μίλια και αυτό αποτελεί κανόνα του διεθνούς εθιμικού δικαίου, σύμφωνα βέβαια με την διεθνή πρακτική και νομολογία.

Σημειώνεται ότι του παρόντος νομοσχεδίου, έχει προηγηθεί η έκδοση του προεδρικού διατάγματος 107 του2020, με το οποίο κλείνουν οι θαλάσσιοι κόλποι και χαράσσονται ευθείες γραμμές βάσης και όλα αυτά σε εφαρμογή των σχετικών διατάξεων της σύμβασης που προανέφερα, καθώς και του άρθρου 2 του κυρωτικού νόμου της σύμβασης, του ν.2321/1995. Τι σημαίνει, λοιπόν, αυτό πρακτικά; Ότι οι γραμμές βάσης ενώνουν τα χερσαία άκρα που οριοθετούν έναν κόλπο, ο οποίος κλείνει και μετατρέπεται έτσι σε ζώνη απόλυτης κυριαρχίας και έτσι τα 12 ναυτικά μίλια, ξεκινούν να μετρούν από εκεί και όχι από την ξηρά. Αυτό, για παράδειγμα, συνέβη στον Αμβρακικό, τον Κορινθιακό, το Μεσσηνιακό Κόλπο. Δηλαδή, κατ’ εφαρμογή του άρθρου 10 της σύμβασης για το δίκαιο της θάλασσας κλείνουν εκείνοι οι κόλποι όπου υπάρχουν εσοχές ή συστάδες νησιών. Στα υπόλοιπα σημεία το εύρος της αιγιαλίτιδας ζώνης μετράτε από την φυσική ακτογραμμή.

Θα ήθελα, λοιπόν, να υπογραμμίσω ότι η Ελλάδα ήταν ίσως η μοναδική χώρα στον κόσμο, που δεν είχε υιοθετήσει στο παρελθόν ευθείες γραμμές βάσης, για τον υπολογισμό της αιγιαλίτιδας ζώνης και κατ’ επέκταση της υφαλοκρηπίδας της. Σήμερα, λοιπόν, άλλαξε ο τρόπος υπολογισμού και προχωράει η επέκταση στα 12 ναυτικά μίλια στη συγκεκριμένη περιοχή, χωρίς βέβαια να επηρεάζονται συμφωνίες οριοθέτησης, που έχουν ήδη κυρωθεί από τη χώρα μας στο παρελθόν. Φυσικά, εξυπακούεται ότι η εν λόγω επέκταση συνεπάγεται για την ταυτόχρονη επέκταση του υπερκείμενου εθνικού εναέριου χώρου στα 12 ναυτικά μίλια επίσης.

 Επιπλέον, στο παρόν νομοσχέδιο, υπάρχει σαφής αναφορά στην αλιευτική δραστηριότητα. Σε συνέχεια της σχετικής διαπραγμάτευσης για καθορισμό ΑΟΖ με την Ιταλία και βέβαια βάσει του ενωσιακού δικαίου. Πρακτικά, λοιπόν, αυτό σημαίνει ότι σε συνέχεια και στο πλαίσιο της περσινής ελληνοϊταλικής συνεννόησης για τη μελλοντική τροποποίηση του παραρτήματος του αλιευτικού κανονισμού της Ευρωπαϊκής Ένωσης, θα επιτρέπεται μόνο στους Ιταλούς αλιείς να ψαρεύουν υπό όρους και μόνο συγκεκριμένα αλιεύματα στη ζώνη από τα 6 ως τα 12 ναυτικά μίλια. Έτσι, λοιπόν, προβλέπεται στο άρθρο 4 του σχεδίου νόμου που έχουμε σήμερα στα χέρια μας ότι με κοινή υπουργική απόφαση θα μπορεί να επιτρέπεται προσωρινά και κατ’ ουσίαν μέχρι να λάβει χώρα η σχετική τροποποίηση του ανωτέρω παραρτήματος να αλιεύουν στη συγκεκριμένη ζώνη οι κοινοτικοί αλιείς, όπως συμφωνήθηκε άλλωστε και πέρσι μεταξύ Αθήνας και Ρώμης.

Κυρίες και κύριοι συνάδελφοι, η Ελλάδα είναι μια χώρα που κινείται σταθερά σύμφωνα με το διεθνές δίκαιο. Στην παρούσα φάση, η κυβέρνηση της Νέας Δημοκρατίας, ύστερα από την οριοθέτηση θαλασσίων ζωνών με την Ιταλία και τη συνεννόηση για προσφυγή στο διεθνές δικαστήριο με την Αλβανία και την οριοθέτηση των μεταξύ μας θαλασσίων ζωνών, προχωρά στην επέκταση των χωρικών υδάτων στη συγκεκριμένη θαλάσσια περιοχή του Ιονίου ως και το Ταίναρο της Πελοποννήσου. Η χώρα μας, όμως, διατηρεί στο ακέραιο το δικαίωμα της να επεκτείνει τα χωρικά της ύδατα και σε άλλες περιοχές όπως και όταν το κρίνει ωφέλιμο για τα εθνικά μας συμφέροντα. Άλλωστε, αυτό αναφέρεται με τον πιο ξεκάθαρο τρόπο στο άρθρο 1 του σημερινού νομοσχεδίου.

Σήμερα, λοιπόν, η κυβέρνηση, στέλνει ένα ξεκάθαρο μήνυμα κυρίως σε εκείνους που με απειλές και προκλήσεις, προσπαθούν ανεπιτυχώς να εκφοβίσουν την Ελλάδα. Η χώρα μας επιφυλάσσεται να ασκήσει το μονομερές της δικαίωμα επέκτασης της αιγιαλίτιδας ζώνης όπου και όταν εκείνη το αποφασίσει.

 Ο ΣΥΡΙΖΑ πολλές φορές είχε δηλώσει ότι ως κυβέρνηση ήταν έτοιμοι να προχωρήσουν σε επέκταση στα 12 ναυτικά μίλια, αλλά τελικά δεν πρόλαβαν να το πράξουν. Ακούσαμε, από τον πρώην Υπουργό Εξωτερικών τον κ. Νίκο Κοτζιά στη διάρκεια της τελετής παράδοσης του Υπουργείου στον τότε πρωθυπουργό τον κύριο Αλέξη Τσίπρα, ότι ήδη είχε προετοιμαστεί ένα σχετικό προεδρικό διάταγμα. Το βέβαιο είναι ότι τελικά δεν έγινε τίποτα ούτε με προεδρικό διάταγμα, αλλά ούτε και με κάποια νομοθετική πρωτοβουλία.

Αγαπητές και αγαπητοί συνάδελφοι, όλοι εδώ γνωρίζουμε πολύ καλά ότι η τουρκική εθνοσυνέλευση από το 1995 έχει περιγράψει ως αιτία πολέμου την επέκταση των ελληνικών χωρικών υδάτων στο Αιγαίο στα 12 ναυτικά μίλια, κατά παράβαση κάθε έννοιας δικαίου και κάθε έννοιας καλής γειτονίας. Αυτή η απειλή δεν πτοεί την Ελλάδα ούτε την αποθαρρύνει από τους μελλοντικούς σχεδιασμούς της. Η μοναδική διμερής εκκρεμότητα είναι η οριοθέτηση ΑΟΖ και υφαλοκρηπίδας. Η Ελλάδα ήταν και παραμένει προσηλωμένη στην ανάγκη συνεννόησης με την Τουρκία. Την καλούμε, λοιπόν, να κινηθεί με στόχο την οικοδόμηση της αναγκαίας εμπιστοσύνης μακριά από προκλήσεις και απειλή βίας. Την καλούμε να δείξει καλή πίστη. Στόχος μας παραμένει η επίτευξη συμφωνίας, για τον καθορισμό ΑΟΖ και υφαλοκρηπίδας, διαφορετικά η διεθνής δικαιοσύνη να δώσει τη λύση. Η Ελλάδα πάντως, δεν φοβάται να συζητήσει με την Τουρκία το ζήτημα της οριοθέτησης. Έχει, επίσης, τα επιχειρήματά της τα οποία εκπορεύονται από το διεθνές δίκαιο και μόνον.

Σήμερα είναι θετικό το γεγονός ότι η Τουρκία, ύστερα από μία περίοδο προκλήσεων, εκφράζει τη βούλησή να ξεκινήσουν διερευνητικές επαφές με την Ελλάδα. Γιατί; Διότι προφανώς κατάλαβε ότι οι ευρωτουρκικές σχέσεις είναι απολύτως συνυφασμένες με τις ελληνοτουρκικές. Η σκληρή δουλειά της Κυβέρνησης αρχίζει να αποδίδει καρπούς και έτσι η Άγκυρα αποδέχεται σιγά - σιγά το πλαίσιο του διεθνούς δικαίου, έστω και με καθυστέρηση. Η Ελλάδα, λοιπόν, θα προσέλθει στον επόμενο γύρο με αυτοπεποίθηση και με ορθή επιχειρηματολογία, αλλά και με ισχυρές διεθνείς συμμαχίες. Η θέση είναι ξεκάθαρη. Συζήτηση περί ΑΟΖ και υφαλοκρηπίδας. Κι αν δεν έχουμε Συμφωνία, τότε από κοινού προσφυγή στο Διεθνές Δικαστήριο.

Αγαπητοί συνάδελφοι, θα ήθελα να είμαι ξεκάθαρος σε κάτι ακόμα. Ο ΣΥΡΙΖΑ μας κατηγορεί ότι είχαμε επιφυλάξεις στην επέκταση της αιγιαλίτιδας ζώνης στο Ιόνιο όταν αυτή είχε προαναγγελθεί, πριν από τρία χρόνια, χωρίς, όπως είπα, να έχει υλοποιηθεί. Θα ήθελα λοιπόν να ξεκαθαρίσω ότι αυτήν τη χρονική στιγμή, οι συνθήκες είναι εντελώς διαφορετικές. Από το 2018 μέχρι και σήμερα το τοπίο στην Ανατολική Μεσόγειο έχει αλλάξει ραγδαία. Με λίγα λόγια, η γειτονιά μας είναι πλέον γεωπολιτικά επιβαρυμένη. Ακόμη ο αναθεωρητισμός της Τουρκίας έχει αυξηθεί κατακόρυφα και η υπογραφή βεβαίως του παράνομου και απαράδεκτου Τουρκο-Λιβυκού Μνημονίου, διαμόρφωσε μια απροσδόκητη και δυσάρεστη πραγματικότητα που κληθήκαμε να αντιμετωπίσουμε.

Σήμερα έχουμε πλέον και στη φαρέτρα μας τις δύο νόμιμες και ισχυρές Συμφωνίες με Ιταλία και Αίγυπτο, όπως ανέφερα και νωρίτερα. Έτσι, με τα τωρινά δεδομένα, το παρόν νομοσχέδιο, εντάσσεται σε έναν συνολικό εθνικό σχεδιασμό. Η επέκταση δεν γίνεται αποσπασματικά. Δεν γίνεται στο κενό μια ωραία πρωία. Με τόλμη και αποφασιστικότητα, η Κυβέρνηση διευθετεί σταδιακά τα εκκρεμή ζητήματα με γειτονικά κράτη και προχωρά βήμα - βήμα στην εφαρμογή μιας ολοκληρωμένης εθνικής στρατηγικής. Η Ελλάδα πλέον δεν περιορίζεται απλά και μόνον στην επίκληση των δικαιωμάτων της. Στη νέα εποχή αξιοποιεί το διεθνές δίκαιο και το εφαρμόζει για να κατοχυρώσει τα δικαιώματα που έχει. Η ολοκληρωμένη εθνική στρατηγική έχει ως τελικό στόχο την ενίσχυση του ρόλου της χώρας μας ως πόλου περιφερειακής σταθερότητας και διεθνούς νομιμότητας. Έχει ως στόχο την περαιτέρω ανάδειξη της πατρίδας μας ως παρόχου ασφαλείας στη γειτονιά μας. Οι ισχυρές συμφωνίες με Ιταλία και με Αίγυπτο, η συνεννόηση με την Αλβανία για δικαστική επίλυση, όπως ανέφερα πριν, η υπεράσπιση των συνόρων μας στον Έβρο, αλλά και στο Αιγαίο όταν η Τουρκία επιχείρησε να εργαλειοποιήσει χιλιάδες μετανάστες και πρόσφυγες. Τα πολυμερή σχήματα συνεργασίας στη Μεσόγειο, στα οποία η Ελλάδα πρωταγωνιστεί σταθερά. Η ενδυνάμωση των σχέσεων με το Ισραήλ και με σημαντικά κράτη του Αραβικού κόσμου, ένα πράγμα καταδεικνύουν. Ότι η Ελλάδα πλέον έχει όραμα για την περιοχή και κυρίως ενώνει δυνάμεις, για να το υλοποιήσει.

Κυρίες και κύριοι συνάδελφοι, η επέκταση των χωρικών υδάτων στο δυτικό θαλάσσιο μέτωπο, ενισχύει ξεκάθαρα την εθνική μας κυριαρχία. Η ψήφιση αυτού του ιστορικού νομοσχεδίου αποδεικνύει την αποφασιστικότητά μας να εφαρμόσουμε ένα αδιαμφισβήτητο εθνικό δικαίωμα, που απορρέει σαφώς από το διεθνές δίκαιο. Η Κυβέρνηση θα αποφασίσει αντίστοιχη επέκταση και σε άλλες περιοχές λαμβάνοντας υπόψη το εθνικό συμφέρον και μόνον. Όχι τις παράνομες απειλές και προκλήσεις που στόχο έχουν την αποσταθεροποίηση της γειτονιάς μας.

Κύριε Πρόεδρε, κύριε Υπουργέ, η Νέα Δημοκρατία υπερψηφίζει το παρόν νομοσχέδιο. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε κύριε Χατζηβασιλείου. Σημειώνω αυτό που τονίσατε κι εσείς, ότι η σημερινή συνεδρίαση συμπίπτει και με την επανέναρξη των διερευνητικών επαφών με την Τουρκία φυσικά για το ένα και μοναδικό θέμα, το οποίο μπορεί να αποτελεί την ατζέντα αυτών των επαφών. Δηλαδή, τα ζητήματα, που αφορούν στην οριοθέτηση των θαλασσίων ζωνών. Γιατί, φυσικά καμία ελληνική κυβέρνηση δεν θα μπορούσε να διανοηθεί να επεκτείνει αυτή την ατζέντα και σε άλλα θέματα.

Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας)**: Ευχαριστώ πολύ κύριε Πρόεδρε. Εύχομαι καλή χρονιά αγαπητοί συνάδελφοι σε σας, σε όλους τους Έλληνες, σε όλους τους ανθρώπους. Να είναι καλύτερη από την περασμένη πολύ δύσκολη χρονιά.

Κατ’ αρχήν, θέλουμε να χαιρετίζουμε την προσχώρηση της Νέας Δημοκρατίας σε μία στρατηγική επιλογή της Κυβέρνησης ΣΥΡΙΖΑ, την οποία είχε λοιδορήσει και την οποία είχε καταγγείλει.

 Ορθά ο Υπουργός είπε στην εισαγωγική του τοποθέτηση ότι με την επιλογή αυτή η Ελλάδα μεγαλώνει, η χώρα μεγαλώνει. Με πρωτοφανή επιπολαιότητα χωρίζουν τη χώρα στη μέση. Αυτή ήταν η κριτική της Νέας Δημοκρατίας. Αυτά που σας διαβάζω είναι από τη δήλωση του τότε Τομεάρχη Εξωτερικών της Νέας Δημοκρατίας του κυρίου Κουμουτσάκου. Έδωσαν τη δυνατότητα στην Τουρκία να επιμείνει στη γνωστή της θέση ότι, στο Αιγαίο δεν μπορεί να εφαρμοστεί πλήρως το δίκαιο της θάλασσας, διότι δήθεν πρόκειται για ειδική περίπτωση. Για μία ακόμη φορά η κυβέρνηση με φτηνούς εντυπωσιασμούς-προσέξτε τη διατύπωση-υποσκάπτει θεμελιώδεις θέσεις της εξωτερικής μας πολιτικής και δεν ήταν προφανώς μεμονωμένη άποψη αυτή του φίλου μου Γιώργου Κουμουτσάκου.

Ο άλλος θεσμικός εκπρόσωπος της Νέας Δημοκρατίας ο κύριος Κικίλιας τότε Τομεάρχης Άμυνας, δήλωνε, δεν γίνεται έτσι σοβαρή εξωτερική πολιτική, δημιουργώντας τετελεσμένα κατ’ αποκοπή γεγονότα και προσχωρώντας στην επιχειρηματολογία της Τουρκίας. Θα μπορούσα να συνεχίσω με όλους σχεδόν εξαιρείται τιμητικά ο κύριος Δένδιας που δεν βρήκα ανάλογη δήλωσή του, των όσων στελεχών της Νέας Δημοκρατίας έχουν δημόσιο λόγο σχετικό. Για παράδειγμα ο κύριος Συρίγος μας έλεγε ότι αυτή η κίνηση επιβεβαιώνει ότι στο Αιγαίο, ισχύουν οι ειδικές περιπτώσεις των τούρκων και κατηγορηματικά η επέκταση των υδάτων μόνο στο Ιόνιο, επιβεβαιώνει την τουρκική θέση. Με το γνωστό του ύφος ο νυν Υπουργός Ανάπτυξης ο κύριος Γεωργιάδης, δήλωνε τότε μεγάλη ζημιά, που ξεχώρισε το Ιόνιο από το Αιγαίο για τα 12 μίλια. Αυτή τη μεγάλη ζημιά εισηγείστε σήμερα και καλά κάνετε, γιατί αυτή είναι η ορθή εθνική πολιτική.

Θα περίμενα όμως τουλάχιστον κάποια αυτοκριτική εκ μέρους σας διότι, είναι κριτήριο σοβαρότητας και πατριωτισμού, για κάθε κόμμα να λέει τα ίδια όταν είναι στην κυβέρνηση με όταν είναι στην αντιπολίτευση και τουλάχιστον, να μην εργαλειοποιεί για λόγους εσωτερικούς τόσο σοβαρά ζητήματα της εξωτερικής πολιτικής, όπως κατά κανόνα και εμβληματικά, έχει γίνει και την περίοδο των Πρεσπών. Και το Κίνημα Αλλαγής δεν είχε υποστηρίξει τη θέση αυτή. Εμβληματική ήταν στην ίδια γραμμή κύματος η τοποθέτηση του τότε στελέχους του Ευάγγελου Βενιζέλου, και τουλάχιστον, δεν είδα καμία διαφοροποίηση από κανένα στέλεχος του την περίοδο εκείνη.

Ας δεχτούμε λοιπόν ως θετικό γεγονός την προσχώρηση της Νέας Δημοκρατίας στην ορθή εθνική θέση, την οποία προβάλλαμε φυσικά για πρώτη φορά εμείς. Υπάρχει όμως και ένα δεύτερο ερώτημα, σε ποια στρατηγική εντάσσεται η κίνηση αυτή. Προφανώς το να μεγαλώνει η χώρα είναι αυτοσκοπός είναι σκοπός από μόνος του, κάθε όμως κίνηση στην εξωτερική πολιτική πρέπει να εντάσσεται συνεκτικά σε ένα γενικότερο πλαίσιο μακροπρόθεσμων στόχων. Ποια ήταν η προσπάθεια του κυρίου Δένδια να δικαιολογήσει το γιατί έγινε τώρα η επέκταση των χωρικών υδάτων και όχι όταν δεν είχαμε εμείς ζητήσει γιατί δεν είχε υποστηριχθεί τότε αυτή η θέση. Στην τοποθέτησή του όταν συζητούσαμε στη Βουλή την συμφωνία για την ΑΟΖ της Ιταλίας, είπε ότι η συζήτηση αυτή γινόταν χωρίς να έχουμε οριοθετήσει την ΑΟΖ με την Ιταλία και πως η λογική της κυβέρνησης είναι πρώτα να υπάρχει καθορισμός αποκλειστικής οικονομικής ζώνης και μετά επέκτασης χωρικών υδάτων. Και αυτή τη λογική ακολουθούμε. Η εξήγηση αυτή προφανώς, δεν είναι λογική, γιατί το λογικά πρότερων και το εθνικό συμφερότερο θα ήταν να προηγηθεί η επέκταση των χωρικών υδάτων, ούτως ώστε και ο υπολογισμός της αποκλειστικής οικονομικής ζώνης να ξεκινήσει από τις ευθείες γραμμές βάσης και το κλείσιμο κόλπων που θα είχε προηγηθεί και αυτή ήταν ακριβώς η λογική που ακολουθούσαμε εμείς.

Επίσης, είναι προφανές, ότι θα είχαμε μεγαλύτερα διαπραγματευτικά όπλα και στη συζήτηση για την ΑΟΖ με την Ιταλία - όπως θα έχουμε τώρα, ευτυχώς, για τη συζήτηση για την ΑΟΖ με την Αλβανία - αν είχαμε περιορίσει το γεωγραφικό εύρος των θαλάσσιων περιοχών, που θα πρέπει να οριοθετηθούν, όπως γίνεται, προφανώς, με την αρχική επέκταση των χωρικών υδάτων από 6 στα 12 μίλια.

Το κενό στρατηγικής, όμως, για το οποίο, παγίως, μεμφόμαστε την Κυβέρνηση, φαίνεται ανάγλυφα, στην μη ανάλογη επέκταση των χωρικών υδάτων νότια και ανατολικά της Κρήτης. Που υπενθυμίζω, είχε προαναγγελθεί από τον Υπουργό Εξωτερικών στη συζήτηση του Αυγούστου και η οποία, όχι απλώς ανταποκρίνεται στο δικό του λογικό σχήμα - εφόσον έχουμε ΑΟΖ με την Αίγυπτο, θα έπρεπε να ακολουθήσει η επέκταση των χωρικών υδάτων – εντάσσεται, κατά τη δική μας γνώμη, και στην ανάγκη να τιθασευτεί με μέσα του Διεθνούς Δικαίου, η κλιμακούμενη επιθετικότητα της Τουρκίας. Όπως είδατε, το προηγούμενο διάστημα εκδηλώθηκε με παράνομες έρευνες, εντός της υφαλοκρηπίδας μας και στο διάστημα μεταξύ 6 και 12 μιλίων.

Γιατί δεν έρχεται τώρα, παράλληλα με την επέκταση των χωρικών υδάτων στο Ιόνιο και η επέκταση των χωρικών υδάτων - η προαναγγελθείσα από τον Υπουργό Εξωτερικών, ήδη, τον Αύγουστο – και νότια και ανατολικά της Κρήτης;

Δεν είναι ζήτημα ελλιπούς προετοιμασίας. Είδα με προσοχή τις συντεταγμένες για το κλείσιμο κόλπων και των ευθειών γραμμών στο Προεδρικό Διάταγμα 107 του 2020. Είναι ακριβώς η ίδια τεχνική προετοιμασία, οι ίδιες συντεταγμένες που περιλαμβάνονταν και στο αρχικό Προεδρικό Διάταγμα που είχε κατατεθεί- όταν Υπουργός Εξωτερικών ήταν ο Νίκος Κοτζιάς - σε σχέδιο και στο νόμο που είχα ανακοινώσει στο Εθνικό Συμβούλιο Εξωτερικής Πολιτικής, ότι επέκειτο κατάθεσή του στη Βουλή στις 19 Απριλίου του 2019. Γεγονός, που προς τιμήν του ξανά, είχε επιβεβαιώσει και ο νυν Υπουργός Εξωτερικών, την προαναγγελία δηλαδή, της κατάθεσης του συγκεκριμένου νομοσχεδίου.

Και για να βάλουμε και οριστικό τέλος σε μια κριτική που ασκείται, γιατί δεν έγινε νωρίτερα η συγκεκριμένη νομοθετική παρέμβαση. Έγινε, γιατί, όπως υποχρεώνει το άρθρο 27 παράγραφος 1 του Συντάγματος, δεν μπορούσε η ρύθμιση αυτή να γίνει με Προεδρικό Διάταγμα, αλλά μόνο με τυπικό νόμο, που όπως είπε και ο φίλος Εισηγητής της Νέας Δημοκρατίας, απαιτεί μάλιστα και ειδική πλειοψηφία. Με ονομαστική ψηφοφορία, πρόκειται να ψηφίσουμε αυτό το νομοσχέδιο, ακριβώς, γιατί απαιτείται η απόλυτη πλειοψηφία του συνόλου των βουλευτών.

Άρα, μας οφείλει μια εξήγηση η Κυβέρνηση. Όχι γιατί προσχωρεί στην ορθή πολιτική και εθνικά, εθνική γραμμή. Προς τιμήν της είναι αυτό. Δεν είναι προς τιμήν της, όμως, και οφείλει να δώσει εξηγήσεις για την προηγούμενη στάση της και κυρίως, για το κενό στρατηγικής που εκδηλώνεται με το ότι μένει, πράγματι, μεμονωμένη αυτή η θετική κίνηση και δεν συνδυάζεται με την αυτονόητη επόμενη, της επέκτασης των χωρικών υδάτων νότια και ανατολικά της Κρήτης.

Έχω ορισμένες νομοτεχνικές, τώρα, παρατηρήσεις, κύριε Υπουργέ, που επειδή είναι σε θέματα που έχουμε συναντίληψη, ενδεχομένως, θα μπορέσετε να τις κάνετε δεκτές.

Θέλω να σας προτείνω στο άρθρο 2, να κάνετε μια ρητή αναφορά στη μέση γραμμή, ως κανόνα που θα ακολουθήσει η συγκεκριμένη χάραξη της γραμμής της αιγιαλίτιδας ζώνης, γιατί ναι μεν προς δυσμάς, προς την Ιταλία, δεν έχουμε παρόμοιο θέμα, έχουμε, όμως, σε ότι αφορά με την Αλβανία. Και θα μου πείτε ότι, είναι αυτονόητο κάτι τέτοιο, βάσει των κανόνων του Διεθνούς Δικαίου, όμως, νομίζω, ότι ρητά θα έπρεπε να αναφέρεται για λόγους που αφορούν, όχι μόνο αυτό που συζητάμε τώρα, αλλά και τις διαπραγματεύσεις με την Τουρκία. Και νομίζω ότι καταλαβαίνετε καλά αυτό το οποίο σας λέω. Πιο αναλυτικές. Γιατί νομίζω ότι και εδώ είναι ανακόλουθη η Κυβέρνηση, όχι κυρίως με ευθύνη του Υπουργού Εξωτερικών. Νομίζω, κυρίως, εδώ η ευθύνη είναι του Υπουργού Ναυτιλίας, αλλά ως εκπρόσωπος της Κυβέρνησης, περιμένω διευκρινίσεις και νομοτεχνικές βελτιώσεις στο συγκεκριμένο ζήτημα.

Στο άρθρο 4. Εδώ ο καλός συνάδελφος, Εισηγητής της Νέας Δημοκρατίας, περιέλαβε μια ανακρίβεια, φαντάζομαι αθέλητη στην τοποθέτησή του. Είπε ότι μόνο στους Ιταλούς αλιείς και μόνο για συγκεκριμένα αλιεύματα, προβλέπει η συγκεκριμένη ρύθμιση του νόμου. Αυτό δεν είναι ακριβές. Ο νόμος περιλαμβάνει μια γενική εξαίρεση για όλους τους αλιείς της Ευρωπαϊκής Ένωσης, προφανώς, για λόγους μη παραβίασης των κανόνων του ανταγωνισμού από την Ευρωπαϊκή Ένωση.

 Να μην δίνουμε, όμως εσφαλμένες πληροφορίες σε όσους μας ακούν, στον ελληνικό λαό και κυρίως να μην διατυπώσουμε έτσι το άρθρο, γιατί θα καταλήξει προς βλάβη των συμφερόντων των οικονομικών και άλλων της χώρας μας.

Οι παρατηρήσεις μου έγκεινται στο εξής: Αόριστα αναφέρεται ότι θα επιτραπεί σε προσωρινή βάση η εξαίρεση από τους γενικούς κανόνες που ισχύουν. Οι κανόνες που ισχύουν είναι ότι επιτρέπεται μεν να ψαρεύουν αλιείς μίας χώρας της Ευρωπαϊκής Ένωσης σε νερά άλλης αλλά με τον κανόνα της αμοιβαιότητας. Αν μπορούμε να ψαρεύουμε εμείς, να ψαρεύουν και αυτοί και αντιστρόφως. Μολονότι ασκήσαμε κριτική στο ότι παραχωρήσαμε ένα τέτοιο δικαίωμα, χωρίς αντάλλαγμα στους Ιταλούς αλιείς και κατ΄ αυτό ήταν «Λεόντεια» η συμφωνία, αυτό το θεωρώ γεγονός του παρελθόντος που αναφερόταν στην συμφωνία για την Αποκλειστική Οικονομική Ζώνη με την Ιταλία την οποία ψηφίσαμε και δεν θέλω να είμαι ανακόλουθος ως προς αυτό. Θα πρέπει, όμως, πρώτον να περιοριστεί το χρονικό εύρος της εξαίρεσης, μέχρι τη μεταγενέστερη τροποποίηση του κανονισμού, που όπως ξέρετε θα γίνει εντός του 2022. Να μην είναι γενική επομένως και αόριστη η αναφορά στο προσωρινά ή να αντικατασταθεί το «σε προσωρινή βάση», είτε να επιτραπεί -νομίζω το ορθότερο θα ήταν- μέχρι την επικείμενη τροποποίηση του σχετικού κανονισμού της Ευρωπαϊκής Ένωσης.

Η δεύτερη νομοτεχνική μου παρατήρηση είναι η εξής: Πανηγύρισε η κυβέρνηση μέσω του Υπουργού Αγροτικής Ανάπτυξης κ. Βορίδη ότι είναι υπέρ των Ελλήνων αλιέων τελικά η οριοθέτηση ΑΟΖ με την Ιταλία, γιατί όπως δήλωσε -θα καταθέσω μαζί και με τις προηγούμενες δηλώσεις στις οποίες αναφέρθηκα των στελεχών της Νέας Δημοκρατίας και αυτή στα πρακτικά - για πρώτη φορά περιορίζεται ο αριθμός των σκαφών των Ιταλών αλιέων και το είδος του αλιεύματος στην κόκκινη γαρίδα. Εάν είναι έτσι, γιατί να μην αναφερθεί ρητά αυτό στη διάταξη του συγκεκριμένου άρθρου και να υπάρχει ένα γενικό δικαίωμα, όχι απλώς των Ιταλών αλιέων, αλλά κάθε εθνικότητας ψαράδων, να έρχονται εντός των χωρικών μας υδάτων και να ψαρεύουν ό,τι θέλουν. Αυτό αποτελεί παραχώρηση που υπερακοντίζει κατά πολύ ακόμα και αυτόν τον συμβιβασμό που θεώρησε η κυβέρνηση αναγκαίο για τη σύμβαση τη διεθνή για την ΑΟΖ με την Ιταλία. Θεωρώ, λοιπόν, ότι προς αυτήν την κατεύθυνση πρέπει να κινηθεί. Απ΄ ό,τι έχω δει δεν έχουμε αναλάβει αντίστοιχες δεσμεύσεις, ούτε με την κοινή δήλωση Ελλάδας - Ιταλίας ούτε με την υποχρέωση να υποβάλουμε κοινή γνωστοποίηση προς την Ευρωπαϊκή Επιτροπή.

Σε κάθε περίπτωση η δική μου η εναλλακτική εισήγηση προς τον κ. Υπουργό είναι, είτε να τεθεί ρητά, όπως είπα, όπως ήταν κυβερνητική τοποθέτηση από τον κ. Βορίδη το είδος των αλιευμάτων και ο αριθμός των σκαφών ή εναλλακτικά, αν ο κ. Βορίδης απλά τα έλεγε αυτά για να ακουστούν και δεν ισχύουν, να εισαχθεί ποια θα είναι η πρόταση που θα κάνουμε στην Ευρωπαϊκή Επιτροπή για την τροποποίηση του κανονισμού και αυτή να ισχύει προσωρινά, μέχρις ότου γίνει η οριστική τροποποίηση.

Ολοκληρώνω, κύριε Πρόεδρε, αγαπητοί συνάδελφοι, με το επέκεινα. Θετικό είναι το νομοσχέδιο, δική μας στρατηγική επιλογή υιοθετεί και προφανώς θα το υπερψηφίσουμε επιφυλασσόμενοι βέβαια να δούμε -για το άρθρο το συγκεκριμένο, δεν μιλάω για τη θέση μας επί της αρχής και στο σύνολο, που είναι δεδομένη και είναι θετική- τι θα κάνουμε στο συγκεκριμένο άρθρο 4 για την αλιεία.

Είμαστε, όμως μπροστά στην επανέναρξη του διαλόγου με την Τουρκία με την επανεκκίνηση των διερευνητικών επαφών.

Εμείς στηρίζουμε την έναρξη των διερευνητικών επαφών.

Θεωρούμε, ότι δεν έχουμε άλλο τρόπο επίλυσης της μίας και μοναδικής διαφοράς που έχουμε με την Τουρκία, παρά μόνο μέσα από το διάλογο με όρους όμως διεθνούς δικαίου, χωρίς εκβιασμούς, χωρίς την απειλή χρήση βίας.

Και ξεκινά υπονομευμένη η προοπτική ενός τέτοιου ουσιώδους διαλόγου ακριβώς γιατί ο Πρωθυπουργός, απέτυχε στο τελευταίο Συμβούλιο, να εξασφαλίσει εκείνες τις αποτελεσματικές ισχυρές κυρώσεις, που θα αποτελούσαν εγγύηση, ότι η Τουρκία δεν θα υποτροπιάσει στην επιθετικότητα της που γνωρίσαμε το τελευταίο εξάμηνο. Με αυτό τον τρόπο, βασιζόμαστε αποκλειστικά και μόνο στην καλή βούληση της Τουρκίας, για το αν πράγματι θα καθίσει στο τραπέζι του διαλόγου.

Σημαντικότερο, οτιδήποτε γίνεται από εδώ και πέρα θα πρέπει να είναι στο φως, για να είμαστε βέβαιοι, ότι δεν υπάρχει κάποια διολίσθηση στη διεύρυνση της ατζέντας σε θέματα κυριαρχίας, που δεν μπορούμε να δεχτούμε, όπως είναι οι γκρίζες ζώνες και η στρατιωτικοποίηση των νησιών. Και εκεί, δυστυχώς, τα αντανακλαστικά της Κυβέρνησης, δεν είναι αυτά που θα έπρεπε.

Είδαμε για παράδειγμα να θριαμβολογεί η τουρκική ακτοφυλακή -θα καταθέσω τη συγκεκριμένη δήλωση- λέγοντας, ότι με τους ελιγμούς εκδίωξε δική μας ακταιωρό από την περιοχή που δεν θέλει απλώς να γκριζάρει, την διεκδικεί ως δική της των Ιμίων και η τοποθέτηση της δική μας Κυβέρνηση, ήλθε τριάντα έξι ώρες μετά και όταν είχε προσκληθεί ειδικά προς τούτο, με την κοινή δήλωση του Νεκτάριου Σαντορινιού και τη δική μου ως συναρμόδιων τομεαρχών του ΣΥΡΙΖΑ.

Ακούμε τώρα πάλι από την τουρκική πλευρά, ότι έχει συμφωνηθεί συνάντηση των δύο Υπουργών εξωτερικών στα Τίρανα. Δεν μπορεί ο ελληνικός λαός, να μαθαίνει πράγματα που τον αφορούν από τουρκικές πηγές και ούτε αποτελεί συμβολή στο αναγκαίο κλίμα ψυχραιμίας, που πρέπει να διαπερνά και να χαρακτηρίζει τις διερευνητικές επαφές, με το να μην δίνετε όλες τις πληροφορίες στον ελληνικό λαό και να διολισθαίνουμε σε δηλώσεις ανάλογες με αυτές που ήθελαν να συσκοτίσουν την τουρκική επιθετικότητα, όπως για παράδειγμα το «Όρουτς Ρεις» το πήρε ο άνεμος εντός του FIR Αθηνών, ή ότι δεν παραβιάζει τα κυριαρχικά μας δικαιώματα, γιατί ο θόρυβος εμποδίζει τις έρευνες του.

Εμείς δεν θα επαναλάβουμε τη δημαγωγική τακτική της Νέας Δημοκρατίας, την περίοδο που είμαστε στην Διακυβέρνηση. Είμαστε ένα πατριωτικό κόμμα ευθύνης και θέλουμε να συμβάλουμε στη διαμόρφωση αυτής της εθνικής στρατηγικής που αυτή τη στιγμή λείπει. Η Κυβέρνηση όμως είναι αυτή και είναι υποχρεωμένη να αναζητήσει τις συναινέσεις. που επαναχαράζει την πολιτική της χώρας.

             Συμβούλιο πολιτικών αρχηγών πρέπει να γίνει και για όλες τις δυσμενείς εξελίξεις, αλλά και για τα εθνικά θέματα και να είναι βέβαιος ο ελληνικός λαός ότι εμείς θα συμβάλουμε στη διαμόρφωση της εθνικής γραμμής και του εθνικού μετώπου που έχει ανάγκη ο τόπος.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Κύριε Πρόεδρε θα αξιοποιήσω τον Κανονισμό στο έπακρο, μιλώντας σήμερα αποκλειστικά επί της αρχής και στη συνέχεια των συνεδριάσεών μας μιλώντας επί των άρθρων.

 Θέλω ξεκινώντας να τοποθετήσω την πολιτική πραγματικότητα σε ότι αφορά ,βέβαια τα ευρωπαϊκά και τα διεθνή, εκεί ακριβώς που την εκτιμώ εγώ και το ΠΑΣΟΚ, το Κίνημα Αλλαγής.

 Οφείλω να ξεκινήσω από μία διαπίστωση που αφορά στην Ευρωπαϊκή Ένωση και ειδικά στη Γερμανία και ειδικότερα στην Καγκελάριο Μέρκελ, η οποία τώρα που απέρχεται, σε λίγο καιρό, κυρίες και κύριοι βουλευτές, επιτρέπει απολογισμούς, ειδικά εν μέσω πανδημίας και επιτρέπει να υπογραμμίσουμε την ανεπάρκειά της. Το 2009 την εποχή της μεγάλης οικονομικής κρίσης και της κατάρρευσης της χώρας, όπου με την πολιτική του «βλέποντας και κάνοντας» περάσαμε περίπου ένα χρόνο μέχρι να οργανωθεί η Ευρωπαϊκή Ένωση με τα μέτρα διάσωσης, την ανεπάρκειά της στη διαχείριση του μεταναστευτικού/προσφυγικού το 2015, την ανεπάρκειά της και την έλλειψη πολιτικής βούλησης να τοποθετηθεί η Ευρωπαϊκή Ένωση ως όφειλε απέναντι στην Τουρκία - θα μιλήσω γι’ αυτό αργότερα - 2019-2020, και φυσικά ως προεδρεύουσα χώρα της Ευρωπαϊκής Ένωσης και η Καγκελάριος ως Προεδρεύουσα της Ευρωπαϊκής Ένωσης, του Ευρωπαϊκού Συμβουλίου, με τα όσα ζούμε αυτές τις μέρες με την αντιμετώπιση της πανδημίας μέσω εμβολιασμού, την πλήρη ανεπάρκειά της να προστατεύσει και την Ευρωπαϊκή Ένωση και τη χώρα μας.

 Σε ότι αφορά τα θέματα που έρχονται από τις Ηνωμένες Πολιτείες. Εμείς είχαμε τοποθετηθεί ως κόμμα από την πρώτη στιγμή και «καθαρά» χωρίς να μπερδευόμαστε πίσω από πολιτικές ότι όλοι οι Αμερικανοί Πρόεδροι είναι ίδιοι και ούτω καθεξής. Είχαμε τοποθετηθεί, για την εκλογή του Ντόναλντ Τράμπ ως Προέδρου των Ηνωμένων Πολιτειών και είχαμε επισημάνει τους κινδύνους. Με τον πιο συμβολικό καθαρό τρόπο ο άνθρωπος αυτός απερχόμενος έδειξε αυτά που είχε στο μυαλό του στα χρόνια της θητείας του και επειδή έχουμε παρόμοιες εμπειρίες στην Ελλάδα και εμείς, ως Υπουργός δεν έχει τέλος ο κατάλογος των στιγμών που έχω ζήσει σε παρόμοιο επίπεδο και η Κυβέρνησή μας και οι κυβερνήσεις που συμμετείχαμε εκείνη την εποχή, όλα αυτά να είναι παρελθόν, να μην ξανάρθουν ,τουλάχιστον για τις επόμενες δεκαετίες η Ελλάδα να προχωρά χωρίς αυτά.

Τώρα, δεν μπορούμε να συζητήσουμε για 12 ναυτικά μίλια χωρίς το πλαίσιο να το δίνουν οι Ελληνοτουρκικές σχέσεις και γι’ αυτό δεν μπορεί να γίνει, διότι εδώ και δεκαετίες η Βουλή της Τουρκίας έχει διακηρύξει το «Casus belli» με την Ελλάδα στο βαθμό που η Ελλάδα θα ασκούσε τα κυριαρχικά της δικαιώματα σε ότι αφορά την κυριαρχία της, σε ότι αφορά την αιγιαλίτιδα ζώνη και τα χωρικά της ύδατα.

Συζητάμε σε μία φάση όπου η Τουρκία έχει «γκριζάρει» περιοχές κυριαρχικών μας δικαιωμάτων, όχι κυριαρχίας μας, κυριαρχικών μας δικαιωμάτων. Όπως και να το κάνουμε, όπως και να το πούμε, όποιο και αν είναι το μέλλον των σχέσεών μας με τη χώρα αυτή, είναι δεδομένο ότι με τη συμπεριφορά της Τουρκίας τους τελευταίους μήνες έχει «γκριζάρει» περιοχές, έχει επιχειρήσει να «γκριζάρει» περιοχές με παράνομες ενέργειες που υπογραμμίστηκαν από πολλές χώρες της Ευρωπαϊκής Ένωσης, η οποία όμως «δεν στάθηκε στο ύψος της», αλλά γι’ αυτό μίλησα στην εισαγωγή της τοποθέτησής μου.

 Φαίνεται ότι μπορεί να γυρίσει μία σελίδα στην καθημερινότητα των Ελληνοτουρκικών σχέσεων, δεν φαίνεται όμως, εξ’ ορισμού ότι αυτή η νέα σελίδα θα είναι μια σελίδα θετικών εξελίξεων. Μας προκύπτουν και πάλι οι διερευνητικές εντολές, κάτι που είχε προκύψει και τον Οκτώβριο αλλά δεν ολοκληρώθηκε. Εξαιτίας της παραβατικής συμπεριφοράς της Τουρκίας προκύπτουν και πάλι διερευνητικές εντολές για την 25η Ιανουαρίου και μετά, ο 61ος γύρος. Θυμάμαι πάρα πολύ καλά την έναρξη αυτών των διαδικασιών των διερευνητικών συζητήσεων και επαφών γιατί ήμουν Υφυπουργός Εξωτερικών τον καιρό εκείνο της Κυβέρνησης Σημίτη και Υπουργού του Γεωργίου Παπανδρέου.

Και η συσσωρευθείσα εμπειρία, όπως καταγράφεται, όχι φυσικά σε Πρακτικά, γιατί Πρακτικά με την επίσημη έννοια του όρου δεν τηρούνται, αλλά από τις σημειώσεις που έχει κρατήσει η δική μας πλευρά και φυσικά έχει κρατήσει και η άλλη, οι συζητήσεις επί τόσα χρόνια έως και το 2016 που η Τουρκία τις διέκοψε, οι συζητήσεις επικεντρώθηκαν κατά βάση στα χωρικά ύδατα., Επαναλαμβάνω και υπογραμμίζω τη φράση αυτή. ,Η Τουρκία έβαζε την πληθωρική της ατζέντα κατά καιρούς δεν συζητείτο όμως η ατζέντα που έθετε η Τουρκία. Οι Έλληνες υπουργοί των εξωτερικών και οι διπλωμάτες μας το χειρίζονταν σωστά και οι συζητήσεις είχαν ως θέμα τους το θέμα που προανέφερα και βέβαια, στη συνέχεια επί υπουργίας Ευάγγελου Βενιζέλου, οι συζητήσεις πέρασαν το Αιγαίο και τα θέματα του Αιγαίου και συμπεριέλαβαν και τη Νοτιοανατολική Μεσόγειο. Έχουμε μια θετική εμπειρία μετά από τόσα χρόνια, 2000 – 2016; Προσδοκούμε από τις διερευνητικές εντολές εξ ορισμού κάτι πολύ θετικό; Όχι, η εμπειρία δεν το λέει αυτό. Βέβαια, είμαστε υποχρεωμένοι να αισιοδοξούμε και είμαστε υποχρεωμένοι σε κάθε στιγμή που δίδεται ευκαιρία στο διάλογο να αξιοποιούμε τις οποιεσδήποτε περιστάσεις, να αξιοποιούμε τη συγκυρία. Εκτιμούμε, λοιπόν, ως Κίνημα Αλλαγής, ως ΠΑΣΟΚ, θετική την επανέναρξη των διερευνητικών, αλλά το θέμα για μας είναι ένα, το κάναμε και δήλωση χθες, ρητή και σαφή, δε νομίζω ότι χωρίζεται το ελληνικό πολιτικό σύστημα ως προς αυτό, ομοφωνούμε ως προς αυτό. Βέβαια γνωρίζουμε ότι η άλλη πλευρά έχει μια πληθωρική ημερήσια διάταξη, αλλά η πρακτική μέχρι τώρα επί 14 χρόνια απέκρουε αυτού του είδους τις διαθέσεις της Τουρκίας.

Μπορούμε να αισιοδοξούμε ότι θα καταλήξουμε κάπου θετικά στο άμεσο μέλλον; Δε νομίζω ότι η εμπειρία μας οδηγεί σε τέτοιου είδους αισιοδοξία, αλλά ας δώσουμε στον διάλογο μια ευκαιρία και θα δούμε. Να υπερεκτιμούμε τις διερευνητικές επαφές είναι λάθος, να κηρύττουμε με χαρά και απόλυτη αισιοδοξία αυτή τη νέα μέρα είναι λάθος. Ο διάλογος είναι επάνω στο τραπέζι, είναι πάντα επάνω στο τραπέζι για την Ελλάδα, που είναι ένα κράτος που σέβεται τη διεθνή νομιμότητα, μέχρις εκεί, προς το παρόν.

 Κυρίες και κύριοι Βουλευτές, είναι προφανής η μεγάλη σημασία του σημερινού σχεδίου νόμου και μέχρι τώρα και η συμπολίτευση, αλλά και η μείζων αντιπολίτευση εκφράσθηκαν θετικά. Αυτή είναι και η στάση του ΠΑΣΟΚ-Κινήματος Αλλαγής, είμαστε θετικοί, θα ψηφίσουμε θετικά. Υπογραμμίζουμε ορισμένα δεδομένα. Η στάση αυτή που σήμερα εκφράζεται δια σχεδίου νόμου, αύριο δια νόμου συνιστά μία μεταβολή στην πολιτική την οποία ακολούθησε η χώρα μας εδώ και δεκαετίες. Το 1994, κυρίες και κύριοι Βουλευτές, επί υπουργίας Κάρολου Παπούλια σε αρμόδια Επιτροπή υπό τον τότε Γενικό Γραμματέα του Υπουργείου, τον κ. Γεωργίου, διπλωμάτες, μέλη της Επιτροπής αυτής, είναι στα Πρακτικά, είναι στα αρχεία του Υπουργείου τα συγκεκριμένα Πρακτικά, αποφάσισαν ότι η επέκταση των χωρικών μας υδάτων, δηλαδή η διακήρυξη της αύξησης της κυριαρχίας της χώρας ή θα γίνει παντού, δηλαδή τι είναι παντού; Ή θα γίνει στο Ιόνιο, νότια της Κρήτης και στο Αιγαίο ή δεν θα γίνει. Αυτή είναι μια πολιτική που ακολουθήθηκε επί πάρα πολλά χρόνια, επί πολλές δεκαετίες. Εμφανίσθηκε διάθεση αλλαγής αυτής της γραμμής από την προηγούμενη κυβέρνηση, πότε; Όταν παρέδιδε ο κύριος Κοτζιάς στον κύριο Τσίπρα. Σας θυμίζω ότι ο κύριος Τσίπρας διετέλεσε Υπουργός Εξωτερικών για κάποιους μήνες, εκεί ο αποχωρών Υπουργός, είπε ότι έχει προχωρήσει πάρα πολύ το θέμα της επέκτασης των χωρικών μας υδάτων στα 12 μίλια. Εμείς του απαντήσαμε τότε ως κόμμα της αντιπολίτευσης, πως αυτό δεν μπορεί να είναι μία πομφόλυγα, μια φράση που ένας απερχόμενος Υπουργός χρησιμοποιεί, αλλά πρέπει να ξέρουμε πώς ακριβώς η Ελλάδα, σχεδιάζει να κάνει κάτι τέτοιο διότι δεν είναι απλό, δεν είναι απλό. Επέκταση στο Ιόνιο είχε πει, στα δυτικά της χώρας μας δηλαδή, και είχε ακούσει και το επιχείρημα που προκύπτει από την αντιδιαστολή, ότι αφού κανείς στο Ιόνιο και δεν κάνεις αλλού, σημαίνει ότι όχι απλώς επιφυλάσσεσαι, αλλά το ξανασκέφτεσαι, δεν το θέλεις, το συζητάς, το φοβάσαι για οποιαδήποτε άλλη περιοχή.

Από τότε στα Εθνικά Συμβούλια Εξωτερικής Πολιτικής έχω συμμετάσχει σε όλα και ουδέποτε ετέθη ένα τέτοιο θέμα, ούτως ώστε να μας πει η προηγούμενη Κυβέρνηση, μα και τούτη, πώς ακριβώς σκέπτεται, μέχρι το τελευταίο καλοκαίρι, όπου ο Νίκος Δένδιας, με πολύ ευγενικό και σωστό τρόπο, ενημερώνοντας τα Κόμματα, μας ενημέρωσε ότι κάτι τέτοιο είναι στις προθέσεις της Κυβέρνησης και στη συνέχεια το είπε και ο ίδιος, αλλά το είπε και ο Πρωθυπουργός στη Βουλή σε κάποια ευκαιρία.

Άρα, γνωρίζαμε όλοι ότι κάτι τέτοιο συζητείται. Σε συζήτηση που είχα σε αυτό το πλαίσιο με τον κ. Δένδια, τον ρώτησα για το μήκος της επιλογής αυτής, αν δηλαδή, παραμένει μια επιλογή Ιονίου ή αν πηγαίνει και παρακάτω. Μου είπε- κύριε Υπουργέ, ο διάλογος μας σε αυτό το μικρό του σημείο που καταθέτω στη Βουλή- ότι εξετάζονται και τα θέματα της Κρήτης και σε τεχνικό επίπεδο τα πράγματα μελετώνται και θα τα πείτε φαντάζομαι στην ομιλία σας.

Κυρίες και κύριοι ξαναλέω, από το 1994 κρατάμε μια γραμμή. Ποια γραμμή; Τη γραμμή των 6 μιλίων, λέγοντας ότι, «ή παντού ή πουθενά», το λέω με έναν τρόπο βραχύ. Η επιλογή των 6 ναυτικών μιλίων εκκινεί από τον αναγκαστικό νόμο του 1936- τότε ξεκινήσαμε με τα 6 μίλια- και σήμερα τα 6 μίλια ή και τα λιγότερα, είναι μια επιλογή των συντριπτικά λιγότερων παράκτιων κρατών- να το ξαναπώ, είναι μια επιλογή των συντριπτικά λιγότερων παράκτιων κρατών, των ελαχίστων- ενώ αντιθέτως τα 12 μίλια, η ανακήρυξη κυριαρχίας σε 12 μίλια, είναι η πρακτική της συντριπτικότατης πλειοψηφίας των παράκτιων χωρών. Δεν διακινδυνεύω να πω ως τελικό τον αριθμό των 145 παράκτιων κρατών, γιατί η βιογραφία που χρησιμοποιώ είναι λίγο πίσω, αλλά εν πάση περιπτώσει, δεν ξέρω αν έχει αυξηθεί ο αριθμός αυτός κατά κάποια κράτη, αλλά πάντως πριν από λίγα χρόνια, στη δεκαετία δηλαδή του 2010, τα κράτη ήταν 145.

Αυτή είναι η τάση. Προσαρμοζόμαστε σε αυτήν την τάση;

Προσαρμοζόμαστε εν μέρει και γιατί λέω «εν μέρει», κυρίες και κύριοι Βουλευτές; Λέω «εν μέρει» γιατί αυτή την πρακτική που ακολουθούμε από το 1936 και μέχρι σήμερα και με συγκεκριμένο τρόπο από το 1994 και μέχρι σήμερα, την διαφοροποιούμε και λέμε: Για το Ιόνιο, από τα σύνορα της χώρας τα βόρια, μέχρι το ακρωτήριο Ταίναρο, εκεί χαράσσουμε, ανακηρύσσουμε, την κυριαρχία μας στα 12 ναυτικά μίλια.

Υπάρχει ένα ερώτημα εδώ. Τμηματική είναι αυτή η ανακήρυξη. Παραλείπεται η νότιος περιοχή- η Κρήτη και κάτω- παραλείπεται και το Αιγαίο.

Η ερώτηση είναι η εξής: Γιατί παραλείπεται, κύριε Δένδια, κύριε Υπουργέ, η περιοχή κάτω από το Ταίναρο και έως τα δυτικά της Κρήτης και θα μπορούσα να πω και έως τα νότια της Κρήτης, έως εκεί, που ξεκινά η συμφωνία μας με την Αίγυπτο;

Είναι ένα ερώτημα πραγματικό, ένα σοβαρό ερώτημα. Τι σας εμπόδισε; Υπάρχουν τεχνικές ελλείψεις, ακόμα δηλαδή δεν έχουν ολοκληρωθεί οι μελέτες οι υδατογραφικές και άλλες και γιατί δεν έπρεπε να περιμένουμε λίγους μήνες ακόμα, προκειμένου να ολοκληρωθεί η τεχνική πλευρά του όλου διαβήματος και να καταλήξουμε σε μια ενιαία πολιτική και για την περιοχή αυτή;

Το εξ διαστολής επιχείρημα, που δεν το σεβόμαστε πια, δηλαδή είναι η σωστή επιλογή ότι προχωράμε τμηματικά και μετά τη συμφωνία Τουρκίας και Λιβύης, την παράνομη αυτή η συμφωνία, ήταν λογικό η Ελλάδα να κάνει τμηματική συμφωνία με την Αίγυπτο και την οποία και ψηφίσαμε.

Σωστά, πάμε τμηματικά. Δεν έχουμε αντίρρηση επί της αρχής ως προς αυτό.

Η ερώτησή μας είναι: Στο πλαίσιο αυτό, γιατί κάνουμε το τμήμα του τμήματος;

Πρέπει να υπάρχει απάντηση, η οποία να γίνεται σαφής σε όλα τα κόμματα της Βουλής, που έχουν από ότι φαίνεται τη διάθεση να στηρίξουν αυτή την επιλογή της Κυβέρνησης, γιατί είναι επιλογή που συμφέρει τη χώρα.

Ωστόσο, πρέπει να γίνουν οι απαραίτητες διευκρινίσεις. Δεν είναι διευκρίνιση η παράγραφος 2 του άρθρου 1, όπου λέτε «επιφυλασσόμεθα και για τα υπόλοιπα». Καλό είναι που το λέτε και να μην το λέγατε το ίδιο θα ήταν και που το λέτε καλό είναι.

Η επιφύλαξη αυτή δεν μας δημιουργεί τους απαραίτητους συνειρμούς. Οι απαραίτητοι συνειρμοί, για να θεωρήσουμε δικαιολογημένη την ενέργειά σας θα προκύψει από τις εξηγήσεις σας.

Γιατί μένει απ’ έξω αυτό το τμήμα;

Γιατί να μην έχουμε τώρα, πριν την έναρξη των διερευνητικών επαφών, τακτοποίηση και σε αυτό;

Γιατί, όταν θα αρχίσουν οι διερευνητικές επαφές, τότε, φαντάζομαι ότι θα αισθάνεστε δυσκολίες να προχωρήσετε σε αυτό το τμήμα, στα 12 ναυτικά μίλια και εκεί, γιατί θα φοβάστε μη σας πουν ότι η Ελλάδα δυναμιτίζει και υπονομεύει τις διερευνητικές.

Η Ελλάδα, και αυτό είναι σωστό, εκπέμπει τώρα σε αυτή τη φάση που η Τουρκία παρανόμησε με τον τρόπο που παρανόμησε επί πολλούς μήνες, μετά όσα κάναμε και με την Αίγυπτο και με την Ιταλία και με την συνυποσχετική που διαμορφώνεται για να πάμε στη Χάγη με την Αλβανία. Δείχνει ποιες είναι οι χώρες που σέβονται τη διεθνή νομιμότητα. Όχι, μόνο ότι ψηφίσαμε το Montego Bay, τη Σύμβαση για το Δίκαιο της Θάλασσας, την εγκυρώσαμε και την επικυρώσαμε, γιατί η Τουρκία δεν έχει κάνει τίποτα από όλα αυτά, αλλά και τη σεβόμαστε στην πράξη.

Στη Χάγη, εκεί που διαφωνούμε, συμφωνίες εκεί που συμφωνούμε και ανακήρυξη, όταν έρχεται η ώρα να εκτιμήσει η χώρα πως έτσι πρέπει να κάνει σε ένα τμήμα της περιοχής της.

Το ερώτημα παραμένει, η απορία δεν είναι ρητορική και περιμένουμε, κύριε Δένδια, να μας πείτε στην τοποθέτησή σας τα αίτια αυτής της επιλογής σας.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, τον κύριο Λοβέρδο.

Το λόγο έχει ο κ. Μαρίνος.

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του Κ.Κ.Ε.):** Σας ευχαριστώ, κύριε πρόεδρε. Καλή χρονιά σε όλους. Κυρίες και κύριοι βουλευτές, καταρχήν, θέλουμε να θέσουμε τρία εισαγωγικά ζητήματα.

Πρώτον, η Κυβέρνηση είχε υποχρέωση να ενημερώσει τα κόμματα για τη μεθοδολογία και τους σχετικούς χάρτες που αφορούν τις γεωγραφικές συντεταγμένες, που περιλαμβάνει το Προεδρικό Διάταγμα 107/2020, περί κλεισίματος κόλπων και χάραξης ευθείων γραμμών βάσης στη θαλάσσια περιοχή του Ιονίου και των Ιονίων Νήσων μέχρι το Ακρωτήριο Ταίναρο της Πελοποννήσου. Ιδιαίτερα, είχε υποχρέωση να ενημερώσει για τη μεθοδολογία, που αφορά την Κέρκυρα και τα άλλα ιόνια νησιά, που συνορεύουν με την Αλβανία.

Δεύτερον, μιλάμε για συμφωνία με την αλβανική κυβέρνηση για την οριοθέτηση θαλάσσιων ζωνών, διαμόρφωση συνυποσχετικού και προσφυγή στο Δικαστήριο της Χάγης.

Ρωτάμε. Τι έχει συμφωνηθεί και σε τι θα αναφέρεται το συνυποσχετικό; Αυτό αφορά άμεσα και τη σημερινή μας συζήτηση.

Τρίτον, το κόμμα μας άσκησε κριτική για τη συμφωνία με την Ιταλία και την καταψήφισε.

Θέσαμε το ζήτημα της μειωμένης επήρειας των Διαπόντιων Νησιών και των Στροφάδων και την παραχώρηση δικαιώματος στον ιταλικό αλιευτικό στόλο να ψαρεύει στην ελληνική αιγιαλίτιδα ζώνη.

Σήμερα κινείστε στην ίδια λογική και παραχωρείτε δικαίωμα αλιείας σε αλιευτικά σκάφη της Ευρωπαϊκής Ένωσης, μέσα στην νεοκαθοριζόμενη αιγιαλίτιδα ζώνη σε χώρο ελληνικής κυριαρχίας, κατά παρέκκλιση του άρθρου 59 του νόμου 2538/1997. Στη συζήτηση επί των άρθρων θα αναφερθούμε με λεπτομέρεια.

Κυρίες και κύριοι Βουλευτές, η κυβερνητική απόφαση για την επέκταση της αιγιαλίτιδας ζώνης στην περιοχή του Ιονίου Πελάγους, προβλήθηκε με υπερβολή από την Κυβέρνηση, με αιχμή τα περί αύξησης της ελληνικής επικράτειας. Οι πανηγυρισμοί είναι αβάσιμοι. Άλλωστε, με ευθύνη των κυβερνήσεων της Νέας Δημοκρατίας, του ΠΑΣΟΚ και του ΣΥΡΙΖΑ, δεν επεκτάθηκε μέχρι σήμερα η ελληνική αιγιαλίτιδα ζώνη, σύμφωνα με τη διεθνή σύμβαση για το δίκαιο της θάλασσας και το σχετικό νόμο του 1995. Δηλαδή, θα συνιστούσαμε μεγαλύτερη ευθύνη για τέτοια σοβαρά προβλήματα. Οι εργαζόμενοι έχουν συσσωρευμένη ιστορική πείρα που αποκαλύπτει πως όταν γίνονται τέτοιες στομφώδεις ανακοινώσεις, θα πρέπει να κουμπώνονται.

Το Κομμουνιστικό Κόμμα της Ελλάδας, επιδιώκει να γίνει συζήτηση επί της ουσίας. Με βάση τη διεθνή σύμβαση για το δίκαιο της θάλασσας του 1982, η επέκταση της αιγιαλίτιδας ζώνης από τα 6 στα 12 ναυτικά μίλια είναι δικαίωμά κάθε κράτους και συνεπώς και της Ελλάδας και όπου υπάρχει απόσταση μικρότερη από τα 24 ναυτικά μίλια μεταξύ των κρατών πρέπει να ισχύσει η μέση απόσταση και μέση γραμμή. Αυτή μπορούμε να πούμε είναι μία γενική παραδοχή, αλλά το πρόβλημα είναι πιο σύνθετο και το Κ.Κ.Ε. θέλει να θέσει τα εξής ζητήματα.

Η επέκταση της αιγιαλίτιδας ζώνης, καθώς και η οριοθέτηση των άλλων θαλάσσιων ζωνών, της υφαλοκρηπίδας και της αποκλειστικής οικονομικής ζώνης, είναι μέρος της πολιτικής που υπηρετεί τα συμφέροντα της αστικής τάξης και τη γεωστρατηγική της αναβάθμισης, αλλά και τους ιμπεριαλιστικούς σχεδιασμούς, τους σχεδιασμούς του ΝΑΤΟ, των Ηνωμένων Πολιτειών και της Ευρωπαϊκής Ένωσης, τις ενεργειακές και άλλες στοχεύσεις τους στον ανταγωνισμό, παραδείγματος χάρη, με τη Ρωσία και την Κίνα. Αυτό είναι κρίσιμο θέμα. Οι κυβερνήσεις της Νέας Δημοκρατίας, του ΣΥΡΙΖΑ και του ΠΑΣΟΚ, έδωσαν γη και ύδωρ στον αμερικανονατοϊκό ιμπεριαλισμό. Ευθύνονται για τις αμερικάνικες βάσεις στην Ελλάδα που χρησιμοποιούνται σε δολοφονικές επιχειρήσεις και τώρα η κυβέρνηση της Νέας Δημοκρατίας, ετοιμάζει ένα ακόμα πιο επικίνδυνο πακέτο επέκτασης του αποτυπώματος, όπως λέει, των Ηνωμένων Πολιτειών στην Ελλάδα και αυτό είναι μεγάλη απειλή για το λαό μας και τους άλλους λαούς. Οι κυβερνήσεις του ΣΥΡΙΖΑ και της Νέας Δημοκρατίας ισχυροποίησαν τις στρατιωτικοπολιτικές σχέσεις με το Ισραήλ, που σκοτώνει τον παλαιστινιακό λαό και πρωτοστατεί στις απειλές κατά του ιρανικού και των άλλων λαών της περιοχής. Ισχυροποιούνται οι σχέσεις με την Αίγυπτο, τα Ηνωμένα Αραβικά Εμιράτα και τη Σαουδική Αραβία, που εσείς τα θεωρείτε πλεονεκτήματα, αλλά εμείς πρέπει να πούμε στο λαό μας καθαρά ότι αυτά τα κράτη, είναι μπλεγμένα σε ανταγωνισμούς και πολέμους. Αποστείλατε ελληνικές Ένοπλες Δυνάμεις σε ιμπεριαλιστικές αποστολές στο εξωτερικό. Ρωτάμε, τι δουλειά έχουν οι Ελληνικές Ένοπλες Δυνάμεις εκτός συνόρων; Γιατί στέλνετε στρατιωτικές δυνάμεις στο Μάλι της Αφρικής και μονάδα του πυραυλικού συστήματος Patriot στη Σαουδική Αραβία;

Επιπλέον, όλα τα κόμματα έχετε ανακηρύξει σε θεματοφύλακες των κυριαρχικών δικαιωμάτων της χώρας τις ιμπεριαλιστικές ενώσεις του ΝΑΤΟ και της Ευρωπαϊκής Ένωσης, αυτούς δηλαδή που χρόνια τώρα βάζουν πλάτη στην αμφισβήτηση τους, στην αμφισβήτηση των κυριαρχικών δικαιωμάτων από την τουρκική ηγεσία.

Ποιο είναι το αποτέλεσμα; Το αποτέλεσμα είναι ότι κάθε φορά η Ελλάδα εμπλέκεται πιο βαθιά στο «κουβάρι» των ανταγωνισμών και, συνεχώς, γίνεται πιο επικίνδυνη η κατάσταση στις ελληνοτουρκικές σχέσεις. Προετοιμάζονται οδυνηροί συμβιβασμοί, που αφορούν στη συνεκμετάλλευση του Αιγαίου και της Ανατολικής Μεσογείου. Συμβιβασμοί που οδηγούν στη διχοτόμηση της Κύπρου, μέσα από τη λογική των δύο κρατών και συνομοσπονδιακής λύσης.

Δεν υπάρχει έδαφος για εξωραϊσμό των διερευνητικών συνομιλιών. Ο προσανατολισμός της Τουρκικής Κυβέρνησης για συζήτηση εφόλης της ύλης, οι θέσεις που έχουν τεθεί περί αναλογικότητας, που οδηγούν σε μειωμένα δικαιώματα τα νησιά σε συνδυασμό με τις παρεμβάσεις των Αμερικάνων, του ΝΑΤΟ και της Ευρωπαϊκής Ένωσης διαμορφώνουν οδυνηρούς όρους, ενώ παραμένει αναπάντητο το ερώτημα «Τι θα περιλαμβάνει αυτό το πολυδιαφημισμένο συνυποσχετικό, ανάμεσα στην Ελλάδα και την Τουρκία;».

Οι ευθύνες σας, κύριοι της Κυβέρνησης, είναι μεγάλες. Οι Κυβερνήσεις της Νέας Δημοκρατίας, η Κυβέρνηση του ΣΥΡΙΖΑ και άλλα Κόμματα χρησιμοποιούν την επέκταση της αιγιαλίτιδας ζώνης ως απάντηση στην επιθετικότητα της τουρκικής αστικής τάξης και της Κυβέρνησης Ερντογάν, ως «αντίδοτο» - όπως λέγεται - στις τουρκικές γεωστρατηγικές επιδιώξεις. Όμως αυτό είναι εκτός πραγματικότητας, γιατί τέτοιου είδους προσεγγίσεις, περιπλέκουν παραπέρα την κατάσταση, γίνονται μέρος και τροφοδοτούν τους ανταγωνισμούς ανάμεσα στην ελληνική και την τουρκική αστική τάξη στην Ανατολική Μεσόγειο και το Αιγαίο, αλλά και την ευρύτερη περιοχή με απρόβλεπτες συνέπειες, που θα πληρώσουν ακριβά οι λαοί.

Κινείστε μέσα σε ένα φαύλο κύκλο. Γνωρίζετε, πως η επέκταση της αιγιαλίτιδας ζώνης σε ένα τμήμα της επικράτειας κι όχι στο σύνολο μπορεί, να ερμηνευθεί από την πλευρά της Τουρκίας και όχι μόνο. Ως αποδοχή από την ελληνική πλευρά της ύπαρξης ειδικής περίπτωσης και γκρίζων ζωνών στο Αιγαίο.

Μιλώντας, κυρίες και κύριοι βουλευτές, πιο ειδικά για το παρόν κυβερνητικό νομοσχέδιο, για την επέκταση της αιγιαλίτιδας ζώνης στο Ιόνιο σε μια περιοχή σχετικά πιο ήπια, θα σημειώσουμε ότι ήδη έχουν εκδηλωθεί έντονες αντιθέσεις σε τμήμα της αλβανικής αστικής τάξης του Προέδρου της Δημοκρατίας Ιλίρ Μέτα και του Δημοκρατικού Κόμματος, που καταγγέλλουν την Κυβέρνηση Ράμα, για τη διαδικασία διαπραγματεύσεων με την Ελληνική Κυβέρνηση και την επέκταση της αιγιαλίτιδας ζώνης. Είναι γνωστό, πως ανάλογο έργο είχαμε παρακολουθήσει στο πρόσφατο παρελθόν μετά το 2009 με πρωταγωνιστή τον σημερινό Πρωθυπουργό της Αλβανίας κύριο Ράμα και την ακύρωση της σχετικής ελληνοαλβανική συμφωνίας με την παρέμβαση της Τουρκίας. Το τοπίο, δηλαδή, δεν είναι ανέφελο ακόμα και στο Ιόνιο Πέλαγος.

Συμπερασματικά σημειώνουμε ότι ο λαός μας έχει πολλά πειστήρια για τον αντιλαϊκό χαρακτήρα της πολιτικής της Κυβέρνησης, όπως και των προηγούμενων Κυβερνήσεων και δεν πρέπει, να δείξει εμπιστοσύνη στη συνθηματολογία σας, αλλά να ξεπεράσει την άσφαιρη αντιπαράθεση μεταξύ Νέας Δημοκρατίας και ΣΥΡΙΖΑ, να διακρίνει τη στρατηγική του σύμπλευση και να κλιμακώσει την πάλη του.

Ο λαός καλείται, να σκεφτεί καλά, πως η επέκταση της αιγιαλίτιδας ζώνης από μόνη της δεν μπορεί, να υπηρετήσει τα δικά του συμφέροντα. Τα βάσανά του θα συνεχιστούν. Η Κυβέρνηση της Νέας Δημοκρατίας, δυναμώνει την αντιλαϊκή επίθεση και θωρακίζει την πολιτική, που υπηρετεί τα συμφέροντα των μονοπωλίων και τα παζάρια των αστικών τάξεων, την εμπλοκή της χώρας στα επικίνδυνα σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης στην περιοχή και τους ιμπεριαλιστικούς ανταγωνισμούς, βάζοντας το λαό μας σε μεγάλους κινδύνους.

Αυτή η πραγματικότητα, κυρίες και κύριοι βουλευτές, ακυρώνει τους γνωστούς ισχυρισμούς περί εθνικής ομοψυχίας και ενότητας που αποτελεί παγίδα άλωσης λαϊκών συνειδήσεων για τον αφοπλισμό των εργαζομένων. Η παρουσίαση της επέκτασης της αιγιαλίτιδας ζώνης ως ιστορικής απόφασης, αφορά τους μεγάλους οικονομικούς ομίλους που βάζουν ήδη στο χέρι τα ενεργειακά οικόπεδα στην περιοχή του Ιονίου και προσδοκούν αύξηση της κερδοφορίας τους. Η επίλυση των προβλημάτων που αφορούν την αιγιαλίτιδα ζώνη, την οριοθέτηση της υφαλοκρηπίδας και της ΑΟΖ υπέρ του λαού μας, συνδέονται με την οικοδόμηση σχέσεων αμοιβαίου οφέλους μεταξύ των γειτονικών κρατών και λαών, την εκμετάλλευση του θαλάσσιου πλούτου, με κριτήριο, όχι τα κέρδη των μεγάλων οικονομικών ομίλων, αλλά με κριτήριο τις λαϊκές ανάγκες, την αποδέσμευση της χώρας μας από τις ιμπεριαλιστικές συμμαχίες με το λαό νοικοκύρη στον τόπο του.

 Το Κ.Κ.Ε. συνυπολογίζοντας τα παραπάνω θα τοποθετηθεί στο παρόν νομοσχέδιο με παρών. Σας ευχαριστούμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μπούγας Ιωάννης, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Νόνη (Παναγιώτα) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης- ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ κύριε Πρόεδρε. Κυρίες και κύριοι συνάδελφοι, κύριε Υπουργέ καταρχάς χρόνια πολλά, καλή χρονιά και εύχομαι υγεία σε όλους πάνω από όλα. Θα ξεκινήσω, κύριε Υπουργέ, από μία φράση του κυρίου Πρωθυπουργού, χθες το πρωί από την Πορτογαλία, όταν του ανακοινώθηκε ότι ο Υπουργός Εξωτερικών της Τουρκίας ο κ. Τσαβούσογλου κάλεσε την ελληνική κυβέρνηση στην έναρξη των διερευνητικών από το 2016 και να συνεχίσουμε με deadline πλέον μέχρι τον Ιούνιο. Ο Πρωθυπουργός είπε στους Τούρκους, σταματήστε να παίζετε τις κουμπάρες, έτσι δεν είναι κύριε Υπουργέ; Το Υπουργείο Εξωτερικών, δεν γνώριζε τίποτα. Ξαφνικά σήμερα που έρχεται ένα σοβαρό νομοσχέδιο - το οποίο θα μπορούσε να ήταν και με προεδρικό διάταγμα η επέκταση των 12 ναυτικών μιλίων, αλλά εν πάση περιπτώσει εφαρμόζουμε και το Σύνταγμα - ο Πρόεδρος της Επιτροπής μας ο κ. Γκιουλέκας είπε ότι συμπίπτει και με την έναρξη των διερευνητικών όπως το Υπουργείο Εξωτερικών ανακοίνωσε χθες το απόγευμα. Θα ήθελα να ρωτήσω ειλικρινά, και γνωρίζετε ότι το ρωτάω με όλη την καλή διάθεση, τι συνέβη από την ώρα που το Υπουργείο Εξωτερικών τις πρωινές ώρες ανέφερε ότι δεν γνωρίζουμε τίποτα μέχρι τις 8 η ώρα το απόγευμα που το Υπουργείο Εξωτερικών ανακοίνωσε πράγματι την έναρξη στις 25 Ιανουαρίου των διερευνητικών εντολών. Τι συνέβη, σας πήρε τηλέφωνο ο κ. Τσαβούσογλου; Σας έστειλε επιστολή;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** *(ομιλεί εκτός μικροφώνου) Μέσω της Πρεσβείας τους, που είναι το περίεργο;*

 **ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Άρα, λοιπόν, δια μέσω του Πρέσβη σας ζητήθηκε. Ωραία να το δεχτούμε, κύριε Υπουργέ.

 **ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εξωτερικών)**: Αφού έτσι έγινε.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Κύριε Υπουργέ, πώς αποφασίσατε, με τι θέμα θα μπει η διενέργεια των διερευνητικών; Με το θέμα που λέει ο κύριος Τσαβούσογλου;

Κυρία Μπακογιάννη, με ειρωνεύεστε. Είστε έμπειρη πολιτικός. Πρέπει να καταλάβετε, όμως, ότι ο ελληνικός λαός σταμάτησε να είναι «βλαμμένος» λαός και άλλη φορά όταν θα μιλάω σας παρακαλώ πολύ να μην γελάτε με αυτό τον τρόπο. Σας το ζητάω σαν χάρη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ**: Πότε υπήρξε ο ελληνικός λαός «βλαμμένος»;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Νομίζω ότι οι πολιτικοί τον έχουν για «βλαμμένο» τον ελληνικό λαό.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ**: Προσβολές δεν δέχομαι. Παρακαλώ πολύ να ανακαλέσει αυτά που είπε ο συνάδελφος.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Τι να ανακαλέσω κυρία Υπουργέ; Ότι ήρθατε εδώ και γελάγατε μπροστά μου την ώρα που μιλάω; Αρκετά κυρία Μπακογιάννη.

Κύριε Υπουργέ, έχετε αναλογιστεί αλήθεια γιατί ο κ. Τσαβούσογλου επιμένει ότι οι διερευνητικές εντολές θα αρχίσουν από εκεί που τελείωσαν το 2016; Θεωρεί τον αρχηγό της Αξιωματικής Αντιπολίτευσης και τότε Πρωθυπουργό εθνικιστή, γιατί δεν κάθισε στο τραπέζι των διαπραγματεύσεων και είπε ότι στις 60 προηγούμενες διερευνητικές εντολές και στις 5.000 σελίδες των πρακτικών, που έχει μπροστά του και μπορεί να τις βγάλει στον αέρα ότι ώρα θέλει - γιατί αυτό είπε ουσιαστικά - είναι όλα τα θέματα πάνω στο τραπέζι; Ερώτηση κάνω. Γιατί εδώ έρχεστε και λέτε ότι εμείς θα μιλήσουμε μόνο για τη διαφορά μας θαλάσσιες ζώνες. Υφαλοκρηπίδα και ΑΟΖ. Όμως, ο ίδιος ο κύριος Τσαβούσογλου μιλάει για ιδιοκτησία 16 νησιών, μιλάει για αποστρατιωτικοποίηση των νησιών, μιλάει για υφαλοκρηπίδα και ΑΟΖ, μιλάει για Δυτική Θράκη. Έχετε να δώσετε κάποια απάντηση σε αυτό; Ας περιμένουμε. Διότι, αυτά τα οποία θα δούμε προφανώς μέχρι τον Ιούνιο, που θα περατωθούν οι συνομιλίες, απ’ ότι φαίνεται, γιατί όλα είναι συζητημένα και μάλλον είναι με σχέδιο, πάτε να προχωρήσετε πολύ περισσότερο απ’ ότι σας επιτρέπει. Και σήμερα βλέπετε ότι όχι μόνο εμείς σαν Ελληνική Λύση και εγώ προσωπικά, αλλά και αρκετοί πολιτικοί συντάκτες, βγαίνουν προς αυτήν την κατεύθυνση πλέον.

Εάν θέλετε να κάνετε κάτι τέτοιο και έχετε σκοπό να κοροϊδέψετε για μια ακόμα φορά τον ελληνικό λαό, όπως το κάνατε με τις Πρέσπες. Ότι τάχα η επαίσχυντη Συμφωνία, η δήθεν προδοτική Συμφωνία που λέγατε για τον κύριο Τσίπρα, για την Συμφωνία των Πρεσπών, την πήρατε πάνω σας και τώρα βέβαια έγινε εξαιρετική Συμφωνία και από Σκόπια τα ονομάζετε Μακεδονία, τότε να μας το πείτε.

Μπορείτε να μας πείτε τι συζητήσατε με τον κ. Ράμα, ο οποίος ήρθε ξαφνικά εδώ και τώρα μαθαίνουμε από τον κύριο Τσαβούσογλου; Γιατί τώρα πλέον δεν μαθαίνουμε τίποτα από το Ελληνικό Υπουργείο Εξωτερικών. Τα μαθαίνουμε όλα από το Τουρκικό Υπουργείο Εξωτερικών. Ότι οι συνομιλίες θα γίνουν στα Τίρανα. Υπάρχει κάποιος ειδικός λόγος για τα Τίρανα; Αν έχετε κάτι να μας πείτε.

Πάμε τώρα στο νομοσχέδιο. Κυρίες και κύριοι συνάδελφοι, σήμερα νομίζω ότι μερικώς είναι μια καλή μέρα. Αρχίσαμε να ενεργοποιούμε το δικαίωμά μας το οποίο από το 1995 θα μπορούσαμε να το είχαμε κάνει. Να επεκτείνουμε τα χωρικά μας ύδατα, την αιγιαλίτιδα ζώνη, δηλαδή την εθνική μας κυριαρχία, από τα 6 στα 12 ναυτικά μίλια.

Να θυμίσω, κύριε Υπουργέ, των Εξωτερικών τις δικές σας αντιδράσεις όταν ήσασταν αντιπολίτευση- γι’ αυτό κάνω λόγο για ψηφοθηρία - όταν ο κύριος Κοτζιάς τον Οκτώβριο του 2018 παρέδιδε το Υπουργείο Εξωτερικών στον κύριο Τσίπρα, ο οποίος το κράτησε για λίγο καιρό.

 Έκανε λόγο για μια τεράστια πολιτική επιτυχία του Υπουργείου του και της κυβέρνησης του κ . Τσίπρα για την επέκταση της αιγιαλίτιδας ζώνης. Είπε συγκεκριμένα, υλοποιεί μια πολύ σημαντική πολιτική, την επέκταση κυριαρχίας της χώρας πρώτη φορά μετά από 70 χρόνια. Μάλιστα τόνισε, ότι τα σχετικά ΠΔ για την επέκταση από τους Οθωνούς μέχρι τα Αντικύθηρα είναι έτοιμα. Ερώτηση εδώ, γιατί σταματά η οριοθέτηση στο Ακρωτήριο Ταίναρο και δεν προχώρησε μέχρι και νότια της Πελοποννήσου στα Αντικύθηρα-όπως ισχυρίζεται ο κύριος Κοτζιάς ότι είχε έτοιμο το σχέδιο- δύο διάδρομοι ελευθέρας διέλευσης με τα παράλια της Κρήτης, οπότε θα είμαστε άνετα κατοχυρωμένοι και νότια της Πελοποννήσου. Τότε ο κύριος Κουμουτσάκος, ο κύριος Γεωργιάδης και άλλοι Βουλευτές, έλεγαν ότι η επιλεκτική επέκταση των χωρικών υδάτων, έγινε πρόχειρα και αποσπασματικά. Είναι εθνικά επιζήμιο και κατηγόρησε την κυβέρνηση του ΣΥΡΙΖΑ για έλλειψη σοβαρότητας και συναίσθηση ευθύνης. Έλεγε βέβαια πολλά άλλα και για άλλα εθνικά θέματα έλεγε για τη συμφωνία των Πρεσπών, για την εκχώρηση μακεδονικής γλώσσας, εθνότητας στα Σκόπια, έτσι τα ονόμασε προεκλογικά η Νέα Δημοκρατία τώρα τα βάπτισε Βόρεια Μακεδονία και απαλλάχθηκε και από αυτό το βάρος.

Ο κύριος Ευάγγελος Βενιζέλος είπε, λάθος που εγκυμονεί μεγάλους κινδύνους η επέκταση αιγιαλίτιδας ζώνης εκτός Αιγαίου, είναι σαν να αποδεχόμαστε το θεμελιώδες τουρκικό επιχείρημα περί ειδικών συνθηκών. Δεν ξέρω αν το Υπουργείο Εξωτερικών κύριε Υπουργέ, ενστερνίζεται ακόμα αυτής της άποψης. Βεβαίως και είναι κάτι, θα μου πείτε είναι κάτι μερικώς έχετε συνηθίσει στη Νέα Δημοκρατία γενικά να κυβερνάται μερικώς. Όλα τα κάνετε μερικώς. Προσβάλετε κύριε Υπουργέ την ιστορία της χώρας μας λέγοντας ότι η Ελλάδα αυξάνεται και υποτιμάτε τη νοημοσύνη του Έλληνα. Η Ελλάδα αυξήθηκε πραγματικά παρόλα τα λάθη τα οποία έκανε επί Ελευθερίου Βενιζέλου και έγινε η Ελλάδα των δύο ηπείρων και των πέντε θαλασσών, ασχέτως τα λάθη όπως είπα που έκανε.

Η κυβέρνηση Μητσοτάκη, ασκεί μερική διακυβέρνηση. Η κυβέρνηση της Νέας Δημοκρατίας τέλη Αυγούστου μαζί με την υποστήριξη του ΣΥΡΙΖΑ και του ΚΙΝΑΛ, προέβη στη μερική οριοθέτηση ΑΟΖ με μειωμένη επήρεια στις Στροφάδες και Διαπόντιους Νήσους, κάτι το οποίο η Ελληνική Λύση, δεν είχε ψηφίσει. Η κυβέρνηση αυτή τα κάνει όλα κύριε Υπουργέ όπως σας είπα μερικώς, και θεωρεί ότι η Ελλάδα είναι κομμάτια παζλ που σήμερα θα παίξει με το κομμάτι του Ιονίου αύριο με το κόμμα του κρητικού πελάγους, μεθαύριο με το κομμάτια νοτιοδυτικά της Κρήτης και ούτω καθεξής. Βέβαια, ερώτηση το κομμάτι του Αιγαίου, γιατί δεν το ακουμπάει η κυβέρνηση;

Θέλω να πω ότι η Ελλάδα είναι μία και αδιαίρετη, δεν γίνεται να προβαίνει σε νόμο που οριοθετεί ΑΟΖ και αιγιαλίτιδα ζώνη για ένα κομμάτι μόνο. Από την πρώτη μέρα που ήρθαμε στη Βουλή από τον Αύγουστο, η Ελληνική Λύση σας τα έλεγε και θα σας τα λέει συνέχεια όσο οι Έλληνες πολίτες επιθυμούν να την έχουν στη Βουλή. Η μερική διακυβέρνηση γενικά αλλά και σε τόσο σημαντικά θέματα όπως η αιγιαλίτιδα ζώνη, δηλαδή τα εθνικά χωρικά ύδατα είναι άκρως επικίνδυνη. Παρόλα αυτά, η κυβέρνηση σήμερα φέρνει το νομοσχέδιο οριοθέτησης των χωρικών υδάτων προς δυσμάς, δηλαδή μόνο στο Ιόνιο και ξεχνάει φαίνεται αυτό που έλεγε όπως σας είπα προεκλογικά.

Πάμε να δούμε κύριε Υπουργέ από πότε ξεκίνησαν τα 6 ναυτικά μίλια να καθιερώνονται στην Ελλάδα. Θέλω να πω, για να καταλαβαίνουμε και τι γίνεται ότι παλιότερα υπήρχαν τα 3 ναυτικά μίλια, μετά έγιναν 6 τα ναυτικά μίλια σήμερα οι περισσότερες χώρες έχουν καθιερώσει τα 12 ναυτικά μίλια και η Ελλάδα από το 1995 που επικύρωσε το δικαίωμα της θάλασσας, έπρεπε να είχε προβεί σε αυτό.

Γιατί δεν το έχει κάνει; Αυτό είναι ένα ερώτημα, στο οποίο πρέπει να μας απαντήσουν όλες οι κυβερνήσεις. Και η Κυβέρνηση της Νέας Δημοκρατίας και η Κυβέρνηση του ΠΑΣΟΚ και η Κυβέρνηση του ΣΥ.ΡΙΖ.Α..

Έλεγε ο Τσαβούσογλου, κύριε Υπουργέ, τον Αύγουστο του 2020, ότι η Τουρκία είναι δικαιωμένη από τη Συμφωνία της Αιγύπτου με την Ελλάδα, καθώς έχουν γίνει υποχωρήσεις από τα κυριαρχικά δικαιώματα των νησιών της Κρήτης, το οποίο ενισχύει τις τουρκικές θέσεις για το Αιγαίο και το Καστελόριζο. Κάτι τέτοιο υπονοούμενο είχε αφήσει και ο κύριος Ευάγγελος Βενιζέλος, όταν είχε γίνει αυτό το οποίο σας είπα, προηγουμένως, με τον κύριο Κοτζιά, το 2018.

Είμαι σίγουρος, ότι είστε έτοιμοι να πείτε ότι, η οριοθέτηση της αιγιαλίτιδας ζώνης στα 12 ναυτικά μίλια στο Ιόνιο, καθώς και η τότε επικύρωση Συμφωνίας, οριοθέτησης ΑΟΖ με την Ιταλία, διαμορφώνει δεδικασμένο και αποτελεί πλάσμα δικαίου, ως επικυρωμένη διεθνή σύμβαση δικαίου με το Δίκαιο της Θάλασσας του ΄82. Δηλαδή, ότι αυτό θα χρησιμοποιηθεί και μελλοντικά, για τους Αλβανούς και τους Τούρκους στο Αιγαίο. Το γεγονός, όμως, ότι η Τουρκία, δεν έχει υπογράψει τη σύμβαση των Ηνωμένων Εθνών στο Δίκαιο της Θάλασσας, θα το πείτε στον κόσμο ή θα το αποκρύψετε, μερικώς, όπως συνηθίζετε σαν Κυβέρνηση;

Πιστεύετε, αλήθεια, ότι ένα πολεμοχαρές κράτος, όπως είναι η Τουρκία, που έχει αποβάλει τους δημοκρατικούς θεσμούς και δεν έχει υπογράψει τη Σύμβαση του Δικαίου της Θάλασσας, θα σεβαστεί την Ελλάδα και την de jure κατάσταση που εσείς ονειρεύεστε ότι δημιουργείτε; Σας θυμίζω, ότι ο Ιταλός Υπουργός Εξωτερικών, ο Ντι Μάιο, είχε αναφερθεί τον Ιούνιο σε ιστορικά ιταλικά δικαιώματα στο Ιόνιο, πριν εισαχθεί για συζήτηση το νομοσχέδιο τον Αύγουστο.

Πάμε τώρα σε κάτι άλλο. Στο άρθρο 4, το οποίο κατά την άποψή μας, νομίζω, ότι είναι λάθος. Για ποιο λόγο; Υπάρχει, κύριε Υπουργέ, ο Αλιευτικός Κώδικας στο Νομοθετικό Διάταγμα 420/1970. Αναφέρει στο άρθρο 32 «Εις την αιγιαλίτιδα ζώνη του ελληνικού κράτους, επιτρέπεται η αλιεία εν γένει συμπεριλαμβανομένης και της σπογγαλιείας και της αλιείας, των κοραλλιών, εις τα ξένης εθνικότητας πλοία, εφόσον και υπό όρους, επιτρέπεται και στα ελληνικά πλοία η αλιεία εις τα ύδατα των επικρατειών εις τα οποία ανήκουν». Άρα, λοιπόν, εμείς, μπορούμε να πάμε να ψαρέψουμε σε ύδατα της Ιταλίας; Εμείς επιτρέψαμε στους Ιταλούς να έρχονται να ψαρεύουν. Εμείς μπορούμε να το κάνουμε αυτό;

 Επίσης, το ίδιο πράγμα αναφέρεται και σε άλλους νόμους, όπως είναι ο ν. 2538/1997. Ακριβώς το ίδιο πράγμα.

Αυτό που θέλω να πω, κύριε Υπουργέ είναι το εξής : ότι το να επιτρέπεις να έρχεται ο Ιταλός να ψαρεύει ό,τι ώρα θέλει σε ελληνικό έδαφος - γιατί ελληνικό έδαφος, ουσιαστικά, είναι και η θάλασσα, η προέκταση της - είναι ένα λάθος. Και μάλιστα εγκληματικό λάθος.

Βεβαίως, η Ελληνική Λύση, επί της αρχής, θα στηρίξει το νομοσχέδιο. Δεν είναι δυνατόν κανένα κόμμα, καμία πολιτική δύναμη, να αμφισβητήσει, έστω και τη μερική αυτή επέκταση της αιγιαλίτιδας ζώνης από τα 6 στα 12 ναυτικά μίλια, παρόλα τα λάθη, τα οποία επισημάναμε.

Για το άρθρο 4, επιφυλασσόμεθα και σας λέμε από τώρα, ότι είναι δύσκολο να το ψηφίσουμε, διότι υπάρχει αυτό, το οποίο νομίζουμε, κατά την άποψή μας, ότι δεν έπρεπε να συμβεί. Από τη στιγμή που κάποιοι, μπορούν να μπουν μέσα στην εθνική κυριαρχία και να ψαρεύουν, έπρεπε να είχαμε και εμείς το δικαίωμα, σαν χώρα, να κάνουμε το ίδιο.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ :** Ευχαριστούμε και εμείς τον κ. Μυλωνάκη.

Κλείνοντας τον κύκλο των Εισηγητών και των Ειδικών Αγορητών, το λόγο έχει η Ειδική Αγορήτρια του ΜέΡΑ25, η κυρία Σοφία Σακοράφα.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Ευχαριστώ, κύριε Πρόεδρε.

 Ευχές σε όλους από καρδιάς για καλή χρονιά.

 Ξεκινώντας, κ. Πρόεδρε, θα ήθελα να πω ότι η θέση μας για το συγκεκριμένο νομοσχέδιο είναι απρόθυμα θετική. Δεν θα μπορούσαμε άλλωστε να αντιταχθούμε στην αύξηση της κυριαρχίας μας, που βασίζεται σαφώς στη βάση του διεθνούς δικαίου.

Για μας, όμως, το θεμελιώδες ζήτημα για κάθε πολιτική κίνηση, συνεπώς και για τη συγκεκριμένη, είναι η προοπτική διασφάλισης των ανθρώπων που ζουν σε αυτόν τον τόπο. Θεωρούμε, λοιπόν, ότι κακώς γίνεται συζήτηση στη βάση ενός διλήμματος υπέρ ή κατά της αύξησης του εύρους της αιγιαλίτιδας ζώνης. Το ζήτημα για εμάς και εδώ διαφέρουμε από εσάς είναι το πώς θα ωφεληθεί ο τόπος από την επέκταση αυτή.

Είναι σαφές ότι ο πατριωτισμός δεν παζαρεύεται ούτε όμως εξαντλείται στις εμπορικές πτυχές της πολιτικής. Όπως και στο θέμα των ΑΟΖ και των εξορύξεων η πολιτική δεν εξαντλείται στο πρώτο βήμα στον ορισμό των ΑΟΖ. Το κύριο ζήτημα είναι τι κάνεις μετά, ποια είναι η προοπτική σου.

Εμείς θέλουμε να αντισταθούμε στην ενίσχυση των ντόπιων και των ξένων ολιγαρχών, για τους οποίους η Ελλάδα δεν είναι μόνο πεδίο βολής που ασκούνται ξένοι φαντάροι, αλλά και οικόπεδο για πάσα χρήση, χωρίς κανένα ουσιαστικό όφελος για τη χώρα και τον λαό μας. Η πολιτική είναι αρχές και είναι και στρατηγική. Ποια είναι αλήθεια η στρατηγική σας, για την αύξηση του εύρους της αιγιαλίτιδας ζώνης στο Ιόνιο και μέχρι το Ταίναρο;

Τα δύο νομοσχέδια που θα συζητήσουμε σήμερα συνδέονται άμεσα μεταξύ τους και αναδεικνύουν ένα κρίσιμο πολιτικό ζήτημα, το πώς υπερασπίζεται κανείς τις αρχές του. Σήμερα αυτό έχει ιδιαίτερη σημασία αφού έχουν δρομολογηθεί συνομιλίες με έναν βουλιμικό γείτονα, ο οποίος μάλιστα έχει και τη στήριξη του επιδιαιτητή που έχει ήδη επιλέξει η ελληνική κυβέρνηση. Πρέπει, όμως να αιτιολογήσουμε και για ποιους άλλους λόγους η θετική μας αντιμετώπιση στην επέκταση της αιγιαλίτιδας ζώνης δεν είναι και τόσο πρόθυμη όσο τουλάχιστον θα θέλαμε και να εκθέσουμε τους προβληματισμούς μας.

Πρώτα απ΄ όλα η κυβέρνηση έρχεται να ορίσει την αιγιαλίτιδα ζώνη στα 12 ναυτικά μίλια από τα υφιστάμενα 6 μόνο στην περιοχή του Ιονίου και μέχρι το ακρωτήριο Ταίναρο και όχι σε όλη την επικράτεια της χώρας. Ο περιορισμός αυτός αναδεικνύει την πολιτική αδυναμία της κυβέρνησης, αφού η επέκταση αφορά μόνο στη δυτική πλευρά της χώρας. Δεν περιλαμβάνει την Κρήτη, δεν περιλαμβάνει τα νησιά μας, πλην αυτών του Ιονίου, δεν περιλαμβάνει καν τη χερσαία ακτογραμμή μας από το Ταίναρο και πέρα.

Εάν δεν πρόκειται για αδυναμία που μάλιστα ομολογείται έμπρακτα, εάν, δηλαδή, υπάρχει και κάποια άλλη αιτιολόγηση έχουμε μεγάλο ενδιαφέρον να την ακούσουμε. Μέχρι τότε όμως θα μιλάμε, για την διαμορφωμένη αδυναμία στην εθνική μας πολιτική και στην εθνική μας στρατηγική. Και αυτή η αδυναμία σημαίνει πολλά πράγματα. Σημαίνει καταρχήν αποτυχία της πολιτικής συμμαχιών της χώρας μας. Είναι προφανές ότι κανείς από τους περίφημους συμμάχους μας, απέναντι στους οποίους προβάλλουμε με ιδιότυπη έπαρση την προθυμία και την απαράβατη προβλεψιμότητα της υποταγής μας, δεν έχει τη διάθεση και τη δυνατότητα να μας στηρίξει, ούτε καν σε θεμελιώδη ζητήματα κυριαρχίας. Αυτό ισχύει για όλους τους παραδοσιακούς δήθεν μεγάλους συμμάχους μας, όπως είναι οι ΗΠΑ, η Γερμανία, η Γαλλία όσο και για τους νεότερους, όπως το Ισραήλ. Ας μην μιλήσουμε καθόλου για το ΝΑΤΟ ούτε για την Ευρωπαϊκή Ένωση που η Τουρκία δεν είναι ακόμη καν μέλος της.

Μήπως άραγε αισθανόμαστε αδύναμοι γιατί υστερήσαμε σε εξοπλισμούς;. Ξέρετε πολύ καλά ότι από τη μεταπολίτευση και μετά είμαστε πολύ καλοί πελάτες όλων των εμπόρων όπλων και των βιομηχανιών των χωρών που προανέφερα και ο ελληνικός λαός έχει πληρώσει πολύ βαριά όλες αυτές τις διαδικασίες.

Σε κάθε περίπτωση ο συγκεκριμένος γεωγραφικός περιορισμός της επέκτασης στο Ιόνιο και μέχρι το Ταίναρο, αποτελεί μια ακόμη παραχώρηση προς όφελος της Τουρκίας. Μια πρόγευση είχαμε και με τις συμφωνίες με Ιταλία και Αίγυπτο. Αναφέρομαι συγκεκριμένα στην περιορισμένη επήρεια των νησιών, αλλά και στον περιορισμό της ΑΟΖ με την Αίγυπτο σε περιορισμένο εύρος μόνο δυτικά της Κρήτης και μόνο μέχρι τη μέση της Ρόδου. Ήταν και αυτές παραχωρήσεις που εμπεριείχαν την παραδοχή ύπαρξης ιδιαίτερων συνθηκών, όχι μόνο στο Αιγαίο, αλλά ακόμα και στην Κρήτη, αφού μέρος της υφαλοκρηπίδας της κατελάμβανε το παράνομο σύμφωνο της Τουρκίας με την κυβέρνηση Σάραντζ της Λιβύης.

Έχει ιδιαίτερη σημασία και η χρονική συγκυρία που κατατίθεται αυτό το νομοσχέδιο από την κυβέρνηση, αφού βρισκόμαστε στον προθάλαμο διαπραγματεύσεων με την Τουρκία. Εκπέμπουμε, λοιπόν, λάθος μηνύματα προς κάθε τρίτο και ιδίως προς κάθε κακοπροαίρετο, αλλά, δυστυχώς, δεν το κάνουμε κατά λάθος.

Μια παρένθεση για την επικαιρότητα. Πρέπει να αναφερθώ και στη χρονική σύμπτωση των επισκέψεων του Αλβανού Πρωθυπουργού σε Άγκυρα και Αθήνα. Μας προβληματίζουν δημοσιεύσεις στον τύπο των Τιράνων. Ποιο ήταν το αντικείμενο και το περιεχόμενο των συνομιλιών μας με τον κ . Ράμα; Πού έχουν φτάσει οι διαπραγματεύσεις μας με αυτήν τη χώρα; Υπάρχει ήδη επεξεργασία συνυποσχετικού για προσφυγή στο διεθνές δικαστήριο ή δεν υπάρχει;

Προχωρώντας σε σχέση με τους προβληματισμούς μας θέλω να σταθώ και στο άρθρο 4. Εδώ κατοχυρώνεται νομοθετικά μία εκ των προτέρων αδιάκριτη παραχώρηση στην άσκηση της εθνικής κυριαρχίας μας και μάλιστα χωρίς να υπάρχει καμία υποχρέωση μας για αυτό, ακόμη περισσότερο παρακάμπτοντας και τη βασική αρχή των διεθνών σχέσεων την αρχή, δηλαδή της αμοιβαιότητας.

Επιπλέον, η παραχώρηση αυτή μπορεί να έχει ακόμα και αόριστη διάρκεια. Ένας Υπουργός θα αποφασίζει για τη διάρκεια, που θα αφορά στα σκάφη που έχουν σημαία κράτους-μέλους της Ευρωπαϊκής Ένωσης, ή είναι ενιαιολογημένα σε κάποια από αυτά. Πώς δικαιολογείται η τόση γενναιοδωρία προς τους ξένους αλιείς, την οποία δεν επιτάσσει κανένας κανόνας ενωσιακού ή διεθνούς δικαίου.

Με την ευκαιρία, θα ήταν χρήσιμο, να ακούσουμε και τις απόψεις των Ελλήνων αλιέων, κύριε Πρόεδρε, που οπωσδήποτε πλήττονται από αυτή τη ρύθμιση. Η κυριαρχία της χώρας δεν μεγαλώνει με μεγαλόστομες ρητορικές διατυπώσεις, αλλά με την καθημερινή πράξη που θα προστατεύει τους νησιώτες και τους Έλληνες αλιείς παντού στην Ελλάδα.

Τέλος, θα μου επιτρέψετε, να εκφράσω κάποιες απορίες για τις οποίες είναι αναγκαίο, να μας διαφωτίσετε, κύριε Υπουργέ, στις γραμμές βάσης όπως αυτές καθορίζονται στο σχετικό Προεδρικό Διάταγμα, ενώνονται οι Ηπειρωτικές ακτές νότια του Αμβρακικού με το βόρειο τμήμα της Λευκάδας. Επίσης, ενώνονται νότια σημεία της Λευκάδας με γειτονικές νησίδες στα νότια και στα ανατολικά της, φθάνοντας σχεδόν μέχρι το Μεσολόγγι.

Αφού, λοιπόν, συνδέθηκε νησί, όπως η Λευκάδα, με νησίδες και Ηπειρωτική ακτή γιατί δεν συνδέθηκε η Λευκάδα και με την Κεφαλονιά ή την Ιθάκη ή και με τις παρακείμενες νησίδες. Επίσης, γιατί δεν έγινε το ίδιο και στην Κέρκυρα, η εικόνα που έχουμε είναι, ότι με τον τρόπο αυτό παρακάμπτονται όλα αυτά τα νησιά και περιορίζεται το εύρος των εσωτερικών υδάτων.

Το πλαίσιο των διατάξεων των άρθρων 5, 7 και 8 της διεθνούς σύμβασης, για το δίκαιο της θάλασσας, θεωρώ ότι το επιτρέπει, όμως είμαι έτοιμη να ακούσω, κύριε Υπουργέ, τις απόψεις σας και κάποια εξήγηση για αυτό το ζήτημα.

Σας ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, την κυρία Σακοράφα.

 Ζήτησαν οι εισηγητές -πριν μπούμε στον κύκλο των ομιλητών- ο κ. Χατζηβασιλείου, ο κ. Κατρούγκαλος, κάτι να διευκρινίσουν. Παρακαλώ πολύ, για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Εισηγητής της Πλειοψηφίας):** Ευχαριστώ, κύριε Πρόεδρε, και πολύ λιγότερο.

Κατ’ αρχάς να ευχαριστήσω τις άλλες πολιτικές δυνάμεις που στηρίζουν το νομοσχέδιο αυτό, ευχόμαστε μέχρι την Ολομέλεια, να υπάρχει σύμπνοια από όλες τις δυνάμεις της χώρας σε μια πολύ σημαντική απόφαση.

Θα ήθελα, να κάνω μια διευκρίνηση, στον κ. Κατρούγκαλο, που πολύ σωστά αναφέρθηκε στο άρθρο 4, που αφορά τα αλιεύματα. Θέλω να είμαι ξεκάθαρος, αυτό που ανέφερα είναι, ότι επιτρέπεται και θα επιτρέπεται προφανώς να ψαρεύουν οι Έλληνες αλιείς. Στην παρούσα φάση η προσωρινότητα αφορά όλους τους κοινοτικούς αλιείς, μόλις τροποποιηθεί ο κανονισμός, τότε θα ισχύει και για τους Ιταλούς αλιείς. Στην ουσία η τροποποίηση θα υλοποιήσει το πνεύμα της συμφωνίας και τη δέσμευση που έχει αναλάβει η Ελλάδα με την Ιταλία από το καλοκαίρι 2020. Αυτό για να υπάρχει για λόγους αρχείου. Ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Χατζηβασιλείου. Κύριε Κατρούγκαλε, έχετε το λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Πρώτα-πρώτα να δεχθώ ευχαρίστως την διευκρίνιση του φίλου-συναδέλφου, αλλά αυτό δεν σημαίνει, ότι δεν εξακολουθούμε να επιμένουμε στη διατύπωση που κάναμε, για νομοτεχνική βελτίωση του άρθρου, ώστε αυτό να φαίνεται ξεκάθαρα στη συγκεκριμένη ρύθμιση και κυρίως να αντανακλά αυτό, που μας έχει ανακοινώσει η Κυβέρνηση, ως προς την ύπαρξη ουσιαστικών δεσμεύσεων ως προς τα όρια των δικαιωμάτων των Ιταλών αλιέων.

Θα ήθελα να διευκρινίσω και ένα πραγματολογικό ζήτημα -μετά από μια επαφή που είχα και με τον συνάδελφο Ανδρέα Λοβέρδο στο περιθώριο- για να μη φανεί, ότι διαφωνούμε επί του πραγματικού, σε ότι αφορά τη δήλωσή μου ως προς το Εθνικό Συμβούλιο Εξωτερικής Πολιτικής και την ανακοίνωση εκεί του νόμου.

 Για να είμαι εντελώς συγκεκριμένος και αναλυτικός θέμα να μην προχωρήσουμε στην κατάθεση νομοσχεδίου, που να αφορά τα χωρικά ύδατα στο Ιόνιο, είχε τεθεί από τον συνάδελφο της Νέας Δημοκρατίας κ. Κουμουτσάκο, με το επιχείρημα ότι ήταν χρονιά εκλογών, είχα αποκρούσει εδώ τον ισχυρισμό λέγοντας, ότι δεν είμαστε υπηρεσιακή Κυβέρνηση. Είχα επιμείνει ότι είναι στρατηγική μας επιλογή, να κατατεθεί παρόμοιο νομοσχέδιο, το οποίο σχέδιο υπάρχει άλλωστε στο αρχείο του Υπουργείου Εξωτερικών.

Δεν είναι ανακριβές και αυτό που είπε, ο κύριος Λοβέρδος, ότι δηλαδή δεν είχε συζητηθεί ποτέ ως αυτοτελές θέμα στο Εθνικό Συμβούλιο Εξωτερικής Πολιτικής, γιατί μεσολάβησαν οι εκλογές του Ιουνίου, απλώς για να μη φανεί, ότι διαφωνούμε και στα γεγονότα, πέραν από τις διαφωνίες που μπορεί να έχουμε επί του πραγματικού.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Κατρούγκαλε.

Το λόγο έχει ο κ. Λοβέρδος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής**):Τον λόγο έχει o κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Είπα στον συνάδελφό μου τον κύριο Κατρούγκαλο που τότε ήταν Υπουργός Εξωτερικών ότι θυμάμαι τη συνεδρίαση αυτή. Θυμάμαι τι είχε πει ο κύριος Κουμουτσάκος και θυμάμαι και την απάντηση του ιδίου. Εκείνο που όπως εγώ είπα στην ομιλία μου και το υπογράμμισα είναι ότι η προηγούμενη κυβέρνηση, είχε περιοριστεί μόνο στην εξαγγελία εκείνη του κυρίου Κοτζιά και δεν είχαμε στο Εθνικό Συμβούλιο συζητήσει το συγκεκριμένο θέμα. Τότε που θυμάται και σωστά ο κύριος Κατρούγκαλος τη συζήτηση, για τη φύση της κυβέρνησης εκείνης, φυσικά ήμουν εκείνος που είχα πει ότι «δεν είστε υπηρεσιακή Κυβέρνηση, είστε μια κανονική Κυβέρνηση, αλλά επειδή απ’ ότι φαίνεται, εξαντλείται η εμπιστοσύνη του κόσμου, του λαού, των πολιτών θα πρέπει τώρα που πάμε σε εκλογές να αποφύγετε σε προεκλογική περίοδο να «πάρετε» κάτι τέτοιο». Έτσι είχε γίνει.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Απόλυτα κατανοητό. Ευχαριστούμε και περνάμε στον κατάλογο των ομιλητών.

Θα παρακαλέσω να τηρήσουμε αυστηρά το χρόνο λόγω του αντικειμένου. Θα ορίσουμε πέντε λεπτά τοποθέτηση για τον κάθε ομιλούντα.

Παρακαλώ, κυρία Μπακογιάννη έχετε το λόγο.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ευχαριστώ κύριε Πρόεδρε.

 Κυρίες και κύριοι συνάδελφοι το νομοσχέδιο αυτό είναι συμβολικό, είναι ιστορικό, είναι ουσιώδες και έρχεται σε μια εξαιρετικά κρίσιμη στιγμή. Είναι πρωτίστως συμβολικό γιατί η Ελλάδα 200 χρόνια μετά τη σύστασή της μεγαλώνει, μεγαλώνει την κυριαρχία της και ισχυροποιεί τη θέση της στην περιοχή.

Είναι ιστορικό, καθώς 38 χρόνια μετά την υπογραφή της Σύμβασης του Μοντέγκο Μπαίυ και 25 χρόνια μετά την Κύρωσή της από το Ελληνικό Κοινοβούλιο έχουμε ένα νομοσχέδιο που επεκτείνει την Αιγιαλίτιδα Ζώνη, δηλαδή τα χωρικά ύδατα και κατά συνέπεια τον εναέριο χώρο της Ελλάδας στο Ιόνιο στα 12 μίλια. Ασκούμε, λοιπόν, έτσι ένα αναφαίρετο δικαίωμά μας σύμφωνα με το γραπτό, αλλά και το εθιμικό Διεθνές Δίκαιο, ένα δικαίωμα που έχουν όλα τα κράτη και το οποίο η Ελλάδα διατηρεί σε κάθε περίπτωση και σε άλλες περιοχές της Επικράτειάς της και θα έρθω στα θέματα τα οποία ετέθησαν από συναδέλφους στην Επιτροπή.

Το σχέδιο νόμου είναι ακόμα ουσιώδες, καθώς αποτελεί μέρος μιας ευρύτερης διπλωματικής στρατηγικής της Κυβέρνησης που «έχει αρχίσει και αποδίδει καρπούς» τους τελευταίους 18 μήνες. Είναι κρίσιμη η στιγμή που έρχεται το νομοσχέδιο αυτό στο Ελληνικό Κοινοβούλιο. Το 2020 η Ελλάδα προχώρησε στρατηγικά και διπλωματικά στο κλείσιμο εκκρεμοτήτων στο δυτικό της μέτωπο, υπεγράφη και η Διμερής Συμφωνία οριοθέτησης Θαλασσίων Ζωνών με την Ιταλία, η αντίστοιχη με την Αίγυπτο, ενώ έχει ήδη ξεκινήσει με την Αλβανία διαδικασίες διαλόγου, για την οριοθέτηση Θαλάσσιων Ζωνών και προσφυγή στη Χάγη.

Το νομοσχέδιο ακολουθεί κατά σειρά το πρόσφατο Προεδρικό Διάταγμα - δεν χρειάζεται να προχωρήσω στα υπόλοιπα, διότι γνωρίζετε πάρα πολύ καλά τη σημασία του νομοσχεδίου - και είναι πάρα πολύ θετικό, κυρίες και κύριοι συνάδελφοι ότι αυτό το νομοσχέδιο σήμερα υπερψηφίζεται, σχεδόν, από όλες τις δυνάμεις της Βουλής και το Κομμουνιστικό Κόμμα θα ψηφίσει «παρών», δηλαδή δεν το καταψηφίζει.

Είναι πάρα πολύ σημαντικό γιατί είναι ένα μήνυμα, είναι ένα μήνυμα ενότητος εθνικής, είναι ένα πολιτικό μήνυμα ουσίας και είναι ένα πολιτικό μήνυμα ουσίας διότι δείχνει ότι οι Έλληνες είμαστε ενωμένοι, τα ελληνικά πολιτικά κόμματα, στις βασικές αρχές της στρατηγικής την οποία ακολουθεί η ελληνική εξωτερική πολιτική.

Έρχομαι σε διάφορα θέματα τα οποία ετέθησαν από διάφορους συναδέλφους.

Θέμα 1ο, διερευνητικές επαφές. Ετέθησαν διάφορα ερωτήματα στα οποία τουλάχιστον εγώ θα ήθελα να καταθέσω τη δική μου άποψη.

Κυρίες και κύριοι συνάδελφοι ορθώς ο κύριος Λοβέρδος είπε για τις διερευνητικές επαφές και όσοι από εμάς είχαμε την τιμή να υπηρετήσουμε στο Υπουργείο Εξωτερικών ξέρουμε πολύ καλά την πορεία και τα πρακτικά, - τα μη πρακτικά, τέλος πάντων - τις σημειώσεις, οι οποίες κρατήθηκαν κατά τη διάρκεια των διερευνητικών επαφών.

Ξέρουμε, επίσης, πάρα πολύ καλά ότι επί πάρα πολλά χρόνια, κάθε λίγο και λιγάκι με διαφορετικό πρόσχημα οι Τούρκοι, φέρνανε και θέματα εκτός του αντικειμένου των διερευνητικών επαφών, αλλά, ξέρουμε επίσης πολύ καλά ότι καμία φορά η ελληνική αντιπροσωπεία δεν απεδέχθη αυτή τη συζήτηση επί θεμάτων τα οποία δεν εμπίπτουν ούτε στο Εθιμικό Δίκαιο, ούτε στο Διεθνές Δίκαιο, αλλά αποτελούν μονομερείς τοποθετήσεις της Τουρκίας.

Αυτή έχει πάρα πολύ μεγάλη σημασία για να μην «εκπέμπουμε» μία περιττή αγωνία, κυρίες και κύριοι συνάδελφοι. Δεν υπάρχει κανένας λόγος να υπάρχει αγωνία για το θέμα, διότι είναι εμπειρότατοι οι Έλληνες διπλωμάτες, οι οποίοι θα καθίσουν στο τραπέζι και υποθέτω, δεν το γνωρίζω, αλλά υποθέτω ότι οι πάγιες εντολές των Ελλήνων Υπουργών Εξωτερικών θα ξαναδοθούν και σήμερα στην ανάλογη ομάδα και η ανάλογη ομάδα θα μπορέσει να υπερασπιστεί τις ελληνικές θέσεις με τον καλύτερο δυνατό τρόπο.

Ενδεχομένως, όμως κυρίες και κύριοι συνάδελφοι και λέω το ενδεχομένως γιατί δεν ξέρω, αλλά δεν μπορώ να το αποκλείσω, αυτή τη στιγμή επειδή ακριβώς η Τουρκία βρίσκεται υπό πάρα πολύ μεγάλη πίεση, κυρίως εσωτερική αλλά και εξωτερική από τις σχέσεις της με τις Ηνωμένες Πολιτείες, μέχρι τις σχέσεις της με την Ευρώπη, ενδεχομένως, επαναλαμβάνω, να μπορέσουμε να κάνουμε μία πρόοδο και να καταλήξουμε σε ένα συνυποσχετικό, το οποίο θα μας οδηγήσει στη Χάγη. Ενδεχομένως. Αυτό που με κανένα τρόπο, κατά τη γνώμη μου, δεν πρέπει να εκπέμπεται από τη χώρα μας είναι ανασφάλεια ως προς τις διερευνητικές επαφές, ανασφάλεια ως προς τον διάλογο, τον γενικότερο διάλογο, ανασφάλεια επαφών με την Τουρκία. Κατά τη γνώμη μου αυτό είναι λάθος, η Ελλάδα είναι πάρα, πάρα πολύ ισχυρή, έχει πολύ ξεκάθαρες θέσεις. Δεν φοβάται καμία συνάντηση, δεν φοβάται καμία διερευνητική επαφή, δεν φοβάται πουθενά και ποτέ να υπερασπισθεί τα δικά της επιχειρήματα. Νομίζω δε, ότι η εμπειρία των τελευταίων 18 μηνών έχει δείξει ότι τα υπερασπίζεται με αποτελεσματικότητα, με επιτυχία και αυτό οφείλουμε να το αναγνωρίσουμε. Και είναι πολύ θετικό ότι σήμερα και στο θέμα αυτό, των διερευνητικών επαφών, τα πεπειραμένα κόμματα, τέλος πάντων, να το πω με πολιτικώς ορθό τρόπο, δηλαδή τα κόμματα τα οποία έχουν κυβερνήσει τη χώρα, έχουν την ίδια προσέγγιση ως προς το θέμα της Τουρκίας.

Κλείνω, κύριε Πρόεδρε επιτρέψτε μου ένα λεπτό μόνο, δίνοντας μια απάντηση στο γιατί τώρα και όχι τότε. Ήδη επί των ημερών μου κυρίες και κύριοι συνάδελφοι, είχε αρχίσει να ωριμάζει η σκέψη ότι η πάγια θέση την οποία κύριος Λοβέρδος, που ήταν η θέση του Υπουργείου Εξωτερικών επί πάρα πολλά χρόνια, είχαμε σκέψεις ότι έπρεπε να αρχίζει να αλλάζει. Δεν είχαμε αποφασίσει να την αλλάξουμε, αλλά βαδίζαμε επάνω σε μια συγκεκριμένη στρατηγική, η οποία τι έλεγε; Θα κάνουμε τις συμφωνίες, έτσι είχαμε ξεκινήσει με την Αλβανία τη Συμφωνία, η οποία τελικώς απέτυχε, θα κάνουμε συμφωνίες με τις επιμέρους χώρες, θα κλείσουμε με τις συμφωνίες αυτές, θα επεκτείνουμε στα 12 μίλια. Αυτή ήταν η στρατηγική, αλλά ήταν δύσκολη η απόφαση. Δύσκολη. Δεν ήταν εύκολη η απόφαση και ήταν δύσκολη, διότι ερχόταν σε σύγκρουση με την πάγια λογική του Υπουργείου Εξωτερικών, του επιχειρήματος, στο οποίο αναφέρθηκε ο κύριος Λοβέρδος ή ο κύριος Κατρούγκαλος, ακούστηκε και σήμερα στη Βουλή, γιατί όχι έτσι, δίνουμε την ευκαιρία να πουν οι άλλοι ότι δεν τολμάτε να το κάνετε σε άλλες περιοχές της χώρας. Τελικά μετά από πολύ ώριμη σκέψη, να πω τη δική μου προσωπική θέση, εγώ είμαι βεβαία σήμερα ότι είναι η ορθή πολιτική αυτή την οποία ακολουθούμε. Ότι κλείσαμε τη Συμφωνία με την Ιταλία, επεκτείνουμε στα 12 μίλια. Θα κρίνουμε πότε θα το κάνουμε νοτίως της Κρήτης και βεβαίως, θα το κάνουμε νοτίως της Κρήτης, το πότε είναι μία απόφαση η οποία πρέπει να συνεκτίμηση πάρα πολλούς παράγοντες και από εκεί και πέρα θα προχωρήσουμε στα θέματα του Αιγαίου.

Νομίζω ότι είναι η επιβεβλημένη στρατηγική σήμερα και μια τελευταία παρατήρηση. Κανένας δεν επιβάλλει στη χώρα κυρίες και κύριοι συνάδελφοι, το διάλογο με την Τουρκία. Κανένας και όποιος υπονοεί ότι η ελληνική κυβέρνηση ή το ελληνικό πολιτικό σύστημα οψέποτε και το λέω για όλες τις κυβερνήσεις αυτό που έχουν περάσει από αυτή τη χώρα, έχουν δεχθεί εντολές από τρίτους για να κάνουν πράγματα, συκοφαντεί και δυσφημίζει την ελληνική πολιτεία κατά τρόπο βάρβαρο και δεν πρέπει αυτό να γίνεται διότι η επιλογή ότι θέλουμε διαύλους επαφής, θέλουμε διερευνητικές επαφές με τους Τούρκους είναι δικιά μας επιλογή. Ελληνική επιλογή προς το συμφέρον των Ελλήνων και των Ελληνίδων και δεν προέρχεται από κανέναν άλλο.

Άρα καλό είναι, όταν παίρνουμε κάποιες πολιτικές αποφάσεις και θέλουμε να τις υποστηρίξουμε, να τις υποστηρίξουμε χωρίς να αφήνουμε περιττές σκέψεις να δηλητηριάζουν την αντίληψη των πολιτών.

Ευχαριστώ πολύ κύριε Πρόεδρε για την ανοχή σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς προχωράμε στον κατάλογο και το λόγο έχει ο κ. Ζουράρις.

**ΚΩΝΣΤΑΝΤΙΝΟΣ ΖΟΥΡΑΡΙΣ:** Καλησπέρα, κύριε Πρόεδρε, σας ευχαριστώ.

Χρόνια πολλά σε όλους. Θα ήθελα να απευθυνθώ και στον αξιοσέβαστό μου Υπουργό των Εξωτερικών και να του πω, με όλη την εκτίμηση που του έχω, ότι δεν θα ψηφίσω μεθαύριο και θα δηλώσω «Παρών», διότι η επέκταση αυτή κατά 12.000 τετραγωνικά μέτρα είναι μία τρύπα στο νερό, κυριολεκτικώς, διότι πρόκειται περί νερού.

Μου έκανε εντύπωση η κυρία Μπακογιάννη, η οποία χαμογέλασε λίγο και σε μια στιγμή στον πολύ καλό της λόγο, τρεις φορές κατ’ εξακολούθηση, μία μετά την άλλη, είπε ότι η Κυβέρνηση δε φοβάται, δε φοβάται, δε φοβάται. Είναι γνωστό στην επιστημολογία, τουλάχιστον, της αναλύσεως του περιεχομένου του λόγου, ότι η επανάληψη ενός συνταγματικού στοιχείου ή ενός πραγματολογικού ή ενός ακινήτου στοιχείου, σημαίνει ακριβώς ότι υπάρχει πρόβλημα, δηλαδή, όταν λες 3 φορές ότι «δεν φοβάται, δεν φοβάμαι, δεν φοβάμαι», σημαίνει ότι φοβάσαι. Είναι ολοφάνερο. Γιατί όποιος δεν φοβάται δεν λέει ότι δεν φοβάται.

Το θέμα είναι το εξής, ότι έχει σημασία και για την αυτοπαιδαγωγική μας ικανότητα- και μέσα στη Βουλή και έξω στον ελληνικό λαό- να καταλάβουμε το εξής, ότι υπάρχει ένα σύνδρομο φοβικό απέναντι στην Τουρκία, διότι από το 1922, ξανά το 1954 στην Κωνσταντινούπολη με την καταστροφή, το 1965-1969 με τη Ζυρίχη και μετά με την εισβολή, ο Ελληνισμός ουσιαστικά συρρικνούται και είναι νικημένος Ελληνισμός έναντι της Τουρκίας. Εάν το δεχθούμε αυτό και δεν μεγαληγορούμε, λέγοντας ότι δεν φοβόμαστε και είμαστε πολύ καλοί κλπ., θα ήταν ίσως καλύτερα για να ετοιμάσουμε και κάποια στοιχειώδη άμυνα, όπως υπολογίζω ότι στρατιωτικά προσπαθούμε να το κάνουμε.

Τι κάνει, λοιπόν, η συμφωνία, δυστυχώς; Η συμφωνία επισημαίνει και επισημοποιεί, με τον καλύτερο τρόπο, δηλαδή με συνθήκη, ότι φοβόμαστε, ότι φοβόμαστε την Τουρκία. Δεν επεκτείνουμε εκεί που θα έπρεπε, ακόμα και αν το επεκτείνουμε λίγο κάτω από την Κρήτη, κάτω από τα Αντικύθηρα. Το θέμα είναι ότι «τσούζει» η ιστορία με την Τουρκία, διότι είμαστε νικημένη χώρα, νικημένος ο Ελληνισμός από την Τουρκία από το 1922 αλλεπαλλήλως και εκεί συνέβαλε βεβαίως και το ΝΑΤΟ, που μας έχει «κάψει» στην ιστορία αυτή και στην εισβολή της Κύπρου και στην δικτατορία, όπου ζήτησε και ο πρόεδρος των Ηνωμένων Πολιτειών επισήμως συγνώμη από τότε Πρόεδρο της Δημοκρατίας, τον κ. Στεφανόπουλο, για τη επαίσχυντη στάση των Ηνωμένων Πολιτειών, άρα και του ΝΑΤΟ- η Αγγλία συμμετείχε στην εισβολή βοηθώντας την Τουρκία στην Κύπρο.- Επομένως είναι ολοφάνερο, ότι δεν θα έπρεπε να γίνει τώρα η επέκταση, διότι ναι μεν-και συμφωνώ- υπάρχει μία βελτίωση, αλλά είναι βελτίωση κολοβή και το «κολοβόν» αυτό φαίνεται, Πρόεδρέ μου. Φαίνεται στους Τούρκους φυσικά, φαίνεται στη διεθνή γνώμη, το επεσήμαναν και άλλοι συνάδελφοί μου στη Βουλή, ότι δείχνουμε ότι με αυτήν την τρομαλέα- και κατά τμήματα- προσπάθεια επανακτήσεως της εθνικής μας κυριαρχίας, εξακολουθούμε να φοβόμαστε το μεγάλο φόβητρο, το αρπαοίκιον δηλαδή, της Τουρκίας.

Σας ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Λαμπρόπουλος.

 **ΙΩΑΝΝΗΣ ΛΑΜΠΡΟΠΟΥΛΟΣ:** Κύριε Πρόεδρε, καταρχήν, χρόνια πολλά σε όλους.

Κύριε Υπουργέ, σήμερα είναι, πράγματι, μεγάλη ημέρα για την Επιτροπή μας, για την πατρίδα μας.

Το μήνυμα που πρέπει να φύγει σήμερα από εδώ είναι ότι η Ελλάδα μας μεγαλώνει ειρηνικά.

Ανάλογη περίπτωση που μεγάλωσε ειρηνικά ήταν με την προσάρτηση της Θεσσαλίας και της Άρτας, το 1881, από Πρωθυπουργό, Μεσσήνιο.

Αυτό δεν γίνεται τυχαία, το Υπουργείο σας, η Κυβέρνηση δημιούργησε το κατάλληλο πολιτικό κλίμα, δημιούργησε τις διπλωματικές σχέσεις με όλους τους γείτονές μας, με κύριο άξονα Ελλάδας, Κύπρου, Ισραήλ, Σαουδική Αραβία, Εμιράτα, Ιορδανία. Ένας άξονας, ο οποίος είναι ισχυρός και εκπέμπει ισχυρά μηνύματα.

Υπογράψαμε τις θαλάσσιες ζώνες με την Ιταλία και την Αίγυπτο.

Επίσης, με τα ισχυρά μηνύματα ωρίμασαν οι καταστάσεις.

Δεν θέλω να ρίξω ευθύνες σε προηγούμενες κυβερνήσεις, αλλά ωρίμασαν οι καταστάσεις, δημιουργήσατε και το κατάλληλο πολιτικό κλίμα και έχουμε αυτή την ευχάριστη αγγελία και το ευχάριστο γεγονός σήμερα για την πατρίδα μας και το έθνος μας.

Το διεθνές δίκαιο είναι με το μέρος μας. Υπηρετούμε, είμαστε πιστοί και αυτό επικαλούμαστε και βάσει αυτού ζητάμε από τους πάντες να μη μας αδικούν.

Σεβόμαστε και θέλουμε την προστασία του διεθνούς δικαίου και έτσι θα κινηθούμε.

Ελπίζουμε και ευχόμαστε, κύριε Υπουργέ, το εύχονται όλοι οι Έλληνες σε όλες τις παρατάξεις, όταν το απαιτήσουν οι στιγμές και όταν θα είναι πάλι ώριμες οι στιγμές και όταν θα έχουμε διαμορφώσει τις κατάλληλες συμμαχίες να το επεκτείνουμε και σε άλλες περιοχές, να μεγαλώσουμε ακόμη την πατρίδα μας.

Επαναλαμβάνω, για όλα αυτά χρειάζεται σύμπνοια, ενότητα και κοινοί στόχοι.

Χρειάζονται ισχυρές Ένοπλες Δυνάμεις που θα εκπέμπουν ισχυρό μήνυμα αποτροπής, γιατί έχουμε Casus belli για το λόγο αυτό.

Ισχυρές Ένοπλες Δυνάμεις για ισχυρό μήνυμα αποτροπής.

Δεύτερον και σημαντικό, ισχυρή οικονομία που πρέπει να χτίσουμε όλοι για να χρηματοδοτήσουν και ισχυρές Ένοπλες Δυνάμεις.

Όλοι μαζί, λοιπόν, να δουλέψουμε για την πατρίδα μας.

Στιγμές τέτοιες να τις ξαναζήσουν οι Έλληνες.

Όλοι μαζί για την Ελλάδα.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Λαμπρόπουλε.

Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Αξιότιμε, κύριε Υπουργέ, με όλο τον σεβασμό που έχω προς το πρόσωπό σας, είστε ένας παλιός κοινοβουλευτικός, αλλά κυρίως ως προς την θεσμική σας ιδιότητα, αυτή του Υπουργού Εξωτερικών, θέλω κατ’ αρχήν να χαιρετήσω το νομοσχέδιο αυτό και να δηλώσω ότι ο ΣΥΡΙΖΑ θα το υπερψηφίσει, όπως ήδη ανακοινώθηκε από τον Εισηγητή μας και δεν θα μπορούσαμε να μην υπερψηφίσουμε κάτι το οποίο εμείς ξεκινήσαμε και κάναμε όλη την τεχνική δουλειά. Σημειώθηκε προηγουμένως ότι η κυβέρνησή μας είχε ετοιμάσει τα προεδρικά διατάγματα, οι συντεταγμένες είναι αυτές που εμείς καταθέσαμε και από μία άποψη επομένως, επειδή όλη η δουλειά ήταν έτοιμη, ενδεχομένως και να αργήσατε να το φέρετε στο Κοινοβούλιο προς ψήφιση.

Αλλά, κύριε Υπουργέ, ακόμα και αν δεν το είχαμε ξεκινήσει εμείς, δεν θα μπορούσαμε να μην ψηφίσουμε, να μην υπερψηφίσουμε μία νομοθετική πρωτοβουλία, η οποία ασκεί ένα δικαίωμα το οποίο μεγαλώνει την Ελλάδα μας, μεγαλώνει την πατρίδα μας, σε αντίθεση βέβαια με τη δική σας αρχική στάση, η οποία όταν σε αυτή την τελετή παράδοσης-παραλαβής από τον Νίκο Κοτζιά στον Αλέξη Τσίπρα, στο Υπουργείο Εξωτερικών, ανακοινώθηκε από τον κ. Κοτζιά ότι είναι έτοιμα τα προεδρικά διατάγματα και ότι θα προχωρήσουμε στην άσκηση αυτού του μονομερούς μας δικαιώματος που μας δίνει το διεθνές δίκαιο, μας ασκήσατε έντονη κριτική και εσείς, το κόμμα της Αξιωματικής Αντιπολίτευσης τότε, αλλά και η ελάσσονα αντιπολίτευση και το σύνολο των κομμάτων της αντιπολίτευσης.

Βέβαια, για πρώτη φορά επομένως, μετά από πολλές δεκαετίες, η Ελλάδα μεγαλώνει και αυτός πιστεύω ότι θα πρέπει να είναι ένας μπούσουλας, τον οποίον όλες οι πολιτικές δυνάμεις που κυβερνούν αυτόν τον τόπο, ανεξαρτήτως των ιδεολογικών τους διαφορών ή της ιδεολογικής τους εκκίνησης, θα πρέπει σθεναρά και αποφασιστικά, να τον έχουν ως πρώτο βασικό στόχο. Δηλαδή, αφενός μεν τη διατήρηση και αφετέρου δε, την επέκταση, την επαύξηση της εθνικής μας κυριαρχίας, στο πλαίσιο πάντα του διεθνούς δικαίου και αυτό το τονίζω διότι παρά τις μεγαλοστομίες που έχουν υπάρξει εδώ και δεκαετίες η χώρα μας απώθησε αρκετές φορές τους επιβουλείς της, κάποιες φορές ίσως με ένα μεσοβέζικο τρόπο που έχει αφήσει σκιές, ωστόσο ποτέ δεν καταφέραμε όλοι μαζί να συντονιστούμε με επάρκεια και να ασκήσουμε πλήρως τα ουσιαστικά δικαιώματα που απορρέουν από το διεθνές δίκαιο.

Η Κυβέρνηση του ΣΥΡΙΖΑ, λοιπόν, χωρίς μεγαλοστομίες, ξεκίνησε την προσπάθεια αυτή, χάρη στην πολιτική, την επιστημονική και κυρίως την τεχνική επάρκεια των Υπουργών των Εξωτερικών της, αρχικά του Νίκου Κοτζιά, στη συνέχεια του Γιώργου Κατρούγκαλου, να λύσει ένα προς ένα τα εθνικά προβλήματα, να ανοίξει χωρίς φόβο για το πολιτικό κόστος το ντουλάπι με τους σκελετούς που είχαν αφήσει η ανεπάρκεια, ο λαϊκισμός των προηγούμενων κυβερνήσεων και να δώσει πατριωτικές λύσεις σε σημαντικά και χρονίζοντα εθνικά προβλήματα.

Εσείς, βέβαια, κύριε Υπουργέ, από την άλλη –όχι βέβαια εσείς προσωπικά, αλλά το κόμμα σας- αδράξατε την ευκαιρία να επωφεληθείτε κομματικά από τη Συμφωνία των Πρεσπών, εις βάρος των εθνικών μας συμφερόντων. Έτσι, αφού υφαρπάξατε την εξουσία με αυτό τον τρόπο, ευτυχώς πολύ γρήγορα στη συνέχεια πετάξατε τη χάρτινη και ψεύτικη περικεφαλαία, παριστάνοντας σαν αντιπολίτευση τους θιγμένους πατριώτες και παρά το γεγονός ότι αρχικά μας κατακεραυνώσατε για την άσκηση ακριβώς αυτής της πολιτικής, όπου μάλιστα ο τότε αρμόδιος τομεάρχης ο κ. Κουμουτσάκος μας κατηγόρησε ότι προσχωρούμε προς τουρκικές θέσεις –ειπώθηκε πριν από τον Εισηγητή μας- στη συνέχεια ευτυχώς –το ξαναλέω- πήρατε την έτοιμη τεχνική δουλειά, δουλειά χρόνων που εμείς σας αφήσαμε, όχι μόνο στην εξωτερική πολιτική, αλλά και σε ένα πλήθος άλλων ζητημάτων και φέρατε σήμερα στη Βουλή προς ψήφιση άλλη μία δική μας πολιτική και αυτό σας τιμά.

Ωστόσο νομίζω ότι πρέπει να σημειώσουμε και εδώ για να το γνωρίζει ο κοινωνικός λαός ότι και αυτό το κάνατε ανάποδα, σαν τον κάβουρα. Δηλαδή, πρώτα φέρατε την κύρωση της συμφωνίας της ΑΟΖ με την Ιταλία, η οποία όπως έχει ειπωθεί και κατά την διάρκεια της κύρωσης της από τη Βουλή, είναι λεόντιος σε ό,τι αφορά τα αλιευτικά δικαιώματα των Ελλήνων αλιέων, υπέρ της Ιταλίας και εις βάρος των δικών μας αλιέων επομένως και σας ασκήθηκε κριτική γι’ αυτό, στη συνέχεια προχωρήσατε στη αύξηση εκ των υστέρων, και εκ του ασφαλούς, επιτρέψτε μου να πω, των χωρικών μας υδάτων στο Ιόνιο τα 12 ναυτικά μίλια, όπως προβλέπει και όπως επιτρέπει άλλωστε το διεθνές δίκαιο και συγκεκριμένα η σύμβαση του δικαίου της θάλασσας. Ωστόσο, όπως όλος ο κόσμος γνωρίζει, από τους εταίρους μας στην Ευρωπαϊκή Ένωση Ιταλούς, οι οποίοι είναι μακριά μας σε σύγκριση με τους Τούρκους, δεν διατρέχουμε κανέναν απολύτως εθνικό κίνδυνο. Το μόνο σημείο τριβής με την Ιταλία είναι αυτά τα αλιευτικά δικαιώματα και θα πρέπει να διευκρινιστεί αυτό, κύριε Υπουργέ, στο αντίστοιχο άρθρο, να ειπωθεί δηλαδή με σαφήνεια ότι περιορίζεται ο ανώτατος αριθμός των ιταλικών αλιευτικών σκαφών, για την αλίευση της κόκκινης γαρίδας, γιατί διακυβεύονται τα αλιευτικά δικαιώματα των Ελλήνων αλιέων.

Επιτρέψτε μου, να χαρακτηρίσω αυτήν την προσπάθεια για τους λόγους που προανέφερα ως «εύκολη πολιτικά», καθώς, εκεί που έπρεπε, να ασκίσετε το μονομερές μας δικαίωμα, ήταν και παραμένει ο χώρος νοτίως και ανατολικώς της Κρήτης, όπου ο ΣΥΡΙΖΑ, μάλιστα, έχει καταθέσει και μια συγκεκριμένη πρόταση, για τον τρόπο με τον οποίο θα πρέπει, να γίνει αυτό. Εκεί, λοιπόν, έπρεπε, να ρίξετε το πολιτικό σας βάρος κι εκεί να δείξετε, αν είστε πραγματικά κι εσείς και η Κυβέρνησή σας ένας ώριμος και δυναμικός «καπετάνιος» όχι ένας «γονδολιέρης του γλυκού νερού», γιατί όπως γνωρίζετε, στα γλυκά νερά δεν απειλούμαστε.

Βέβαια, θέλω, να σημειώσω ότι στην πρόσφατη Σύνοδο Κορυφής, αλλά και στις προηγούμενες από τότε που η Νέα Δημοκρατία ανέλαβε τη διακυβέρνηση της χώρας εδώ και 18 μήνες, τίποτα σημαντικό δεν επετεύχθη. Αντιθέτως, θα μπορούσαμε, να πούμε ότι δημιουργήθηκε ένα κακό προηγούμενο ανοχής της Ευρωπαϊκής Ένωσης απέναντι στην τουρκική προκλητικότητα κι επιθετικότητα. Παρά τους διακηρυγμένους στόχους θα έλεγα, πως ο κ. Μητσοτάκης και η Κυβέρνησή σας δείλιασε μπροστά στον τουρκικό εξευμενισμό κι άλλο που δεν ήθελε και η κυρία Μέρκελ, να πιέσει την ευρωπαϊκή εξωτερική πολιτική προς τη μεριά των δικών της εθνικών συμφερόντων, που είναι διαφορετικά - όπως αντιλαμβάνεστε - από τα εγχώρια. Έτσι, για μια άλλη φορά παρότι, εμείς, είμαστε στην Ευρωπαϊκή Ένωση, βγήκαμε, εμείς, οι χαμένοι της Ευρωπαϊκής Ένωσης και όχι η Τουρκία κι έτσι καταφέρατε, να κάνετε τις σημαντικότερες ευρωπαϊκές χώρες αν όχι αρνητικά διακείμενες απέναντι στα εθνικά μας συμφέροντα, τουλάχιστον, ουδέτερες.

Αυτό είναι ένα λάθος, κ. Υπουργέ, που περιμένω το διορθώσετε άμεσα, διότι είναι από τα σημαντικότερα ελλείμματα της εξωτερικής πολιτικής της χώρας μας σήμερα και, ξαφνικά, χθες μας ανακοινώθηκε ότι αφήσατε το στην πανδημία, «ανοίγουμε, δεν ανοίγουμε» και πιάσατε το «παιχνίδι με κουμπάρες τις διερευνητικές». Χρησιμοποιώ, ακριβώς, την έκφραση που χρησιμοποίησε χθες ο Πρωθυπουργός. Ελπίζω, όμως, όταν μιλήσετε με τους Τούρκους, να μιλήσετε με τους Τούρκους μόνο για την υφαλοκρηπίδα για την ΑΟΖ κι αυτό στο πλαίσιο του Διεθνούς Δικαίου και όχι για όλα αυτά τα θέματα, που φαντασιώνεται ο κ. Τσαβούσογλου και όλοι οι άλλοι τουρκικοί αξιωματούχοι, που μας προσβάλουν καθημερινά και αυτά που αυτοί οι ίδιοι ορίζουν ως ελληνοτουρκικές διαφορές. Να σας πω εδώ ότι τα εθνικά θέματα δεν πρόκειται να σας θέσει κανένα σύστημα μιντιακής παραπληροφόρησης, θα πάτε άπατοι πολιτικά.

Κλείνοντας, να σημειώσω ότι ο ΣΥΡΙΖΑ υπερψηφίζει το νομοσχέδιο του ΣΥΡΙΖΑ και το χαιρετίζει κι ευελπιστούμε κι εσείς, όταν ξαναβρεθείτε στη θέση της Αντιπολίτευσης, να πράττετε το ίδιο μεγαλοψυχία με εμάς υπέρ των εθνικών μας συμφερόντων και να πετάξετε άπαξ και δια παντός στο χρονοντούλαπο της ιστορίας τις «χάρτινες περικεφαλαίες», που τις έχει πάντα έτοιμες και εύκαιρες η Νέα Δημοκρατία για μικροπολιτικούς σκοπούς.

Ευχαριστώ, κ. Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κυρία Τζάκρη.

Συνεχίζουμε και το λόγο έχει ο συναδέλφους, ο κ. Στέφανος Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ πολύ, κ. Πρόεδρε.

Πράγματι, πρόκειται για μία ιστορικής σημασίας απόφαση, καθώς η Ελλάδα διευρύνει για πρώτη φορά μετά από το 1947 την έκταση της επικράτειας της και, μάλιστα, συμβαίνει αυτό 200 χρόνια μετά την Ελληνική Παλιγγενεσία. Τονίζω ότι είναι μείζονος σημασίας, ότι στο πρώτο κιόλας άρθρο του νομοσχεδίου αναφέρεται ότι «η Ελληνική Δημοκρατία επιφυλάσσεται για την άσκηση και στις λοιπές περιοχές της επικράτειάς της των αντιστοίχων δικαιωμάτων, όπως απορρέουν από το Δίκαιο της Θάλασσας».

Σήμερα γνωρίζουμε όλοι ότι η συντριπτική πλειοψηφία των Κρατών έχει αιγιαλίτιδα ζώνη 12 ναυτικών μιλίων. Η Ελλάδα, όμως, από το 1936 έχει αιγιαλίτιδα ζώνη 6 ναυτικών μιλίων. Θυμίζω εδώ, κάτι το οποίο δεν είναι ευρέως γνωστό. Αναφέρομαι στην τουρκική διακήρυξη του 1956, όταν τότε οι τουρκικές αρχές, επισήμως, εξέφρασαν την άποψη ότι «το όριο των 12 ναυτικών μιλίων έχει αποκτήσει ήδη την απαραίτητη γενική πρακτική, για να γίνει αποδεκτό ως κανόνας του Διεθνούς Δικαίου». Αυτό το έλεγαν οι Τούρκοι το 1956. Άρα, λοιπόν, η επέκταση των χωρικών μας υδάτων ισοδυναμεί, βεβαίως, με την επέκταση της ελληνικής κυριαρχίας. Αυξάνονται οι δυνατότητες της χώρας σε δραστηριότητες, όπως, βεβαίως, αυξάνονται και οι δυνατότητες της ελληνικής οικονομίας.

Ένα σημαντικό ζήτημα, το οποίο θα ήθελα να δείξω, είναι ότι όλο αυτό το διάστημα - και πράγματι αξίζουν συγχαρητήρια στην ελληνική κυβέρνηση, την ελληνική διπλωματία και τον Υπουργό Εξωτερικών τον κύριο Δένδια - μεθοδικά κατάφερε μέσα σε αυτό το τελευταίο χρόνο να κλείσει πάρα πολλά ζητήματα τα οποία ήταν ανοικτά τα προηγούμενα 30 με 40 χρόνια. Δεν είναι μόνο ότι υπεγράφη συμφωνία οριοθέτησης των θαλασσίων ζωνών με την Ιταλία, είναι η συμφωνία της τμηματικής οριοθέτησης της ΑΟΖ με την Αίγυπτο, που ουσιαστικά έβγαλε εκτός το παράνομο τουρκολιβυκό μνημόνιο. Είναι όλες αυτές οι συμφωνίες με τις χώρες της ευρύτερης περιοχής, όπως είναι τα Ηνωμένα Αραβικά Εμιράτα, το Ισραήλ, η Αίγυπτος, οι Ηνωμένες Πολιτείες, η Γαλλία και μία σειρά από άλλα ζητήματα και βεβαίως η σημερινή εξέλιξη που με νόμο θα επεκτείνουμε τα χωρικά μας ύδατα στα 12 ναυτικά μίλια.

Είμαι διπλά χαρούμενος, διότι προέρχομαι από μια περιοχή αρκετών νησιών Αντίπαξοι, Παξοί, Κέρκυρα, Ερείκουσα, Μαθράκι, Οθωνοί που θα αποκτήσουν πολύ μεγαλύτερη αιγιαλίτιδα ζώνη, άρα θα έχουμε μεγαλύτερες δυνατότητες. Θα μου πείτε, το άκουσα και από την αντιπολίτευση, για ποιο λόγο έγινε τμηματικά και δεν γίνεται συνολικά. Είπαμε, ακολουθούμε έναν σχεδιασμό με σημαντικά βήματα, προχωρούμε και υπηρετούμε το εθνικό συμφέρον. Αυτή, όμως, η τμηματική επέκταση εθεωρείτο σήμερα επιβεβλημένη, διότι είπαμε ότι έχουν αλλάξει τα χρόνια Περνάμε ένα μήνυμα προς όλους, η Ελλάδα διεκδικεί όσα δικαιούται, σύμφωνα πάντα με το διεθνές δίκαιο και τις διεθνείς συνθήκες. Δεν θα κάνουμε ένα βήμα ποτέ πίσω, απλά θα κρίνουμε εμείς πότε θα πάμε στο επόμενο βήμα.

 Η παρούσα, λοιπόν, συμφωνία υπηρετεί απολύτως το εθνικό συμφέρον και βεβαίως είμαστε όλοι υπέρ. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ κύριε Πρόεδρε. Να ευχηθώ και εγώ καλή χρονιά σε όλους και σε όλες και καλή χρονιά για όλη τη χώρα. Καταρχάς, χαιρετίζω, όπως έκανε και ο Εισηγητής μας, τη συμφωνία αυτή για την αύξηση του εθνικού εδάφους της χώρας με αυτό το νομοσχέδιο, δηλαδή την επέκταση των 12 ναυτικών μιλίων στο Ιόνιο, το οποίο θα ψηφίσουμε στην Ολομέλεια.

 Θα ήθελα να αδράξω την ευκαιρία και να πω δύο πράγματα, ορμώμενη και από αυτά που είπε η κυρία Μπακογιάννη, ας γίνει αυτή η συμφωνία ιστορικά και συμβολικά αντί να γίνονται άλλοι παραλληλισμοί που είναι, θα μου επιτρέψετε να πω άστοχοι, ας γίνει ιστορικά και συμβολικά ένα βήμα σ’ αυτή τη χώρα και μέσα στο Κοινοβούλιο, σημαντικά θέματα της εξωτερικής πολιτικής τα οποία έχουνε τη δύναμη στον ελληνικό λαό εθνικής πολιτικής, δηλαδή που αφορούν όλους με τον ίδιο τρόπο και έτσι είναι η εξωτερική πολιτική, να γίνει αφορμή αυτό το νομοσχέδιο να βάλουμε μερικούς δημοκρατικούς κανόνες. Δηλαδή, η εξωτερική πολιτική, μπορεί να γίνει πεδίο αντιπαράθεσης δημοκρατικής, κοινοβουλευτικού διαλόγου, διαλόγου γενικώς και στην κοινωνία, αλλά δεν μπορεί να γίνεται η εξωτερική πολιτική πεδίο διχασμού ανάμεσα σε εθνικούς προδότες και εθνικούς πατριώτες.

Είπε, ο Εισηγητής, ότι με το νομοσχέδιο αυτό φεύγει η χώρα από την αδράνεια και δεν είχε συμφωνήσει η Νέα Δημοκρατία, όταν ήταν κυβέρνηση ο ΣΥΡΙΖΑ, επειδή τότε δεν ήταν ώριμες οι συνθήκες κ.λ.π..

 Ας μη γελιόμαστε. Γι’ αυτό είπα ιστορικά και συμβολικά πρέπει να γίνει ένα νέο βήμα. Η αδράνεια - που είχε επικρατήσει τα τελευταία χρόνια στην εξωτερική πολιτική, κάποιες δεκαετίες μετά την αρχή του 21ου αιώνα- έσπασε με δύο γεγονότα. Το μείζονος σημασίας τη Συμφωνία των Πρεσπών που πάτησε στην εθνική γραμμή, την πήγε παραπέρα, αλλά έγινε πεδίο τεράστιου διχασμού και φανατισμού και με τα 12 ναυτικά μίλια στο Ιόνιο, όπως είχε προετοιμάσει η δική μας Κυβέρνηση.

Δεν θα επανερχόμουν. Νομίζω ο Εισηγητής μας επιχειρηματολόγησε πάρα πολύ σθεναρά και σταθερά πάνω σε αυτό το θέμα. Δεν θα επανερχόμουν, γιατί τότε δεν το δεχτήκατε κ.λπ.. Γιατί είχατε κάνει αυτές τις δηλώσεις και μην λέτε μόνο για το 2018. Και το 2019 είχε ανακοινωθεί επίσημα στην Ελληνική Βουλή και είχε αντιδράσει ο τότε Τομεάρχης Εξωτερικών Υποθέσεων της Νέας Δημοκρατίας. Η επιχειρηματολογία που είχε χρησιμοποιήσει τότε η Νέα Δημοκρατία άπτεται εντελώς αυτού που είπα ευθύς εξαρχής. Διχαστικού και φανατικού λόγου. Ότι την εθνική πολιτική την έχω μονομερώς εγώ και κανένας άλλος, δεν έχει το δικαίωμα να την ασκήσει. Όταν, λοιπόν, το επιχείρημα ήταν όχι στην τμηματική εκτός του ότι έπληττε το βασικό εθνικό επιχείρημα της χώρας, δημιουργούσε και την ευθεία υπόνοια ότι ένα κόμμα που ήταν στην κυβέρνηση, μπορεί να λειτουργήσει προδοτικά. Αυτό σήμερα σε αυτή τη Βουλή, πρέπει να τελειώσει οριστικά και αμετάκλητα. Όταν υπάρχει εθνική γραμμή, η οποία χαράσσεται δημοκρατικά, δεν χαράσσεται από πεφωτισμένους ηγέτες ή με συμβολικές ταυτίσεις με το παρελθόν. Έκανε η Νέα Δημοκρατία επί αυτούς, επί 18 μήνες. Εγώ θα πω, αντιθέτως, ότι η Νέα Δημοκρατία, κυρία Μπακογιάννη, έκανε μία πολιτική βλέποντας και όχι κάνοντας. Βλέποντας και υπολογίζοντας κυρίως όταν ήταν στην Αξιωματική Αντιπολίτευση για μικροκομματικό συμφέρον τι συμφέρει κάθε φορά την ίδια τη Νέα Δημοκρατία. Αυτό πρέπει να σταματήσει εδώ αυτή τη στιγμή με τη δημοκρατική συναίνεση όλων των κομμάτων, για να μπορέσουμε να πάμε παραπέρα. Και το λέω αυτό πολύ περισσότερο γιατί αρχίζουν οι διερευνητικές επαφές.

Πάλι απευθύνομαι στην κυρία Μπακογιάννη. Ανασφάλεια δεν έχουμε γενικώς και αορίστως. Δεν έχουμε ανασφάλεια ως ΣΥΡΙΖΑ Προοδευτική Συμμαχία. Ανασφάλεια δημιουργείται στο λαό και στη χώρα όταν οι άξονες συζητιόνται δημοκρατικά. Όταν γνωρίζουμε τη στρατηγική της κυβέρνησης, όταν έχει συζητηθεί με τα πολιτικά κόμματα. Αυτή η Εθνική στρατηγική για να ξέρουμε πού πατάμε. Οι σκιές και τα «κάτω από το τραπέζι» χωρίς να έχουν τα πολιτικά κόμματα σχέση με το ποιες είναι οι συνομιλίες, όχι το περιεχόμενό τους, αλλά πώς ορίζεται το εθνικό συμφέρον της χώρας, έχει πολύ μεγάλη σημασία. Έτσι και για τις κυρώσεις. Εάν ήταν ή δεν ήταν οι κυρώσεις στην εθνική στρατηγική της χώρας. Αυτά δημιουργούν ανασφάλεια. Δεν δημιουργεί ανασφάλεια το να εκτίθενται απόψεις, να συζητούνται απόψεις από κόμματα και εκεί να χαράσσεται η στρατηγική.

Κλείνω με αυτό που είπε ο Εισηγητής, ο κ. Χατζηβασιλείου, ότι το 2018 δεν ήταν η ίδια κατάσταση με την Τουρκία, όπως είναι σήμερα. Υπενθυμίζοντας ότι η συζήτηση έγινε στη Βουλή το 2019, ελάχιστους μήνες μετά, το φθινόπωρο του 2019, έγινε το παράνομο Τουρκολιβυκό Σύμφωνο.

Στην εξωτερική πολιτική ειδικά γι’ αυτό χρειάζεται σθεναρή στρατηγική, τεράστια σημασία έχει να προβλέπει κανείς να βλέπει με ανοιχτό το φακό σε όλη την περιοχή και όχι κλειστό. Τα δείγματα ήταν πολύ σφοδρά το 2018 και πυκνώνουν το 2019.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Αναφέρθηκε τρεις φορές η κυρία Αναγνωστοπούλου σε μένα. Εγώ απλώς θέλω να πω ότι όταν μίλησα για ανασφάλεια, μίλησα για εκείνους οι οποίοι φοβούνται τις διερευνητικές επαφές. Δεν είναι σε αυτήν την κατηγορία ούτε ο ΣΥΡΙΖΑ ούτε και το ΚΙΝΑΛ, μιλάω για κόμματα τα οποία αρνούνται τις διερευνητικές επαφές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κύριος Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Κύριε Υπουργέ, κυρίες και κύριοι συνάδελφοι, να ευχηθώ σε όλους καλή χρονιά. Είναι μια ιστορική μέρα για το Ελληνικό Κοινοβούλιο και αποτελεί εξαιρετική τιμή για όλους τους Βουλευτές να συμμετέχουμε σε μία Βουλή και μια Επιτροπή Άμυνας και Εξωτερικών Υποθέσεων, που θα λάβει μια τέτοια απόφαση. Μια απόφαση που μεγαλώνει τα όρια του ελληνικού κράτους σε όλη την έκταση από το Ιόνιο μέχρι το Ακρωτήριο Ταίναρο. Είναι η πρώτη επέκταση της ελληνικής κυριαρχίας από το 1947 και γι’ αυτό είναι μια ιστορική απόφαση για την Επιτροπή Άμυνας και Εξωτερικών Υποθέσεων και για την Ελληνική Βουλή, και ειλικρινά χαίρομαι που αυτή την απόφαση την λαμβάνουμε ομόφωνα όλα τα κόμματα.

Θέλω να σταθώ σε κάποια σημαντικά σημεία. Πρώτον, είναι πολύ σημαντικό ότι η επέκταση αυτή γίνεται με ειρηνικά μέσα και μετά από συμφωνία με γειτονικά κράτη και με βάση τις αρχές του διεθνούς δικαίου και του δικαίου της θάλασσας. Δείχνει έτσι τον τρόπο επίλυσης των διαφορών που είναι ο διάλογος στη βάση του διεθνούς δικαίου, και τούτο διότι όλοι γνωρίζουμε ότι η επέκταση ορίων στο παρελθόν έγιναν με μεγάλο φόρο αίματος. Δείχνει επιπλέον ξεκάθαρα ότι η χώρα μας επιθυμεί την ειρήνη και τη σταθερότητα και επιθυμεί πάντα την επίλυση των διαφορών με ειρηνικά μέσα. Η απόφαση αυτή όμως στην οποία σαφώς συμπεριλαμβάνεται και ξεκάθαρη επιφύλαξη για επέκταση των χωρικών μας υδάτων και στην υπόλοιπη χώρα, δίνει και ένα ξεκάθαρο μήνυμα πως οι γείτονές μας και απαντά ξεκάθαρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κύριος Δαβάκης.

**ΑΘΑΝΑΣΙΟΣ ΔΑΒΑΚΗΣ:(Πρόεδρος της Επιτροπής Εξοπλισμών)** Αγαπητοί συνάδελφοι, καλή χρονιά σε όλους. Εύχομαι το 2021 να είναι μια καλύτερη χρονιά από το 2020 χωρίς αυτό να σημαίνει ότι και το 2020 κατά την άποψή μου πέραν του στίγματος της πανδημίας, δεν είχε πολλές θετικές προεκτάσεις και πολλά θετικά πράγματα δεν έγιναν σε αυτό. Επί του θέματος, συζητάμε σήμερα μία κατά την άποψη πολλών ιστορική νομοθετική πρωτοβουλία της κυβέρνησης, ένα σχέδιο νόμου που επεκτείνει την εθνική μας κυριαρχία, σύμφωνα πάντα με τις αρχές του διεθνούς δικαίου και της καλής γειτονίας. Η πρωτοβουλία αυτή είναι ένα τμήμα και αποτέλεσμα μιας συνεκτικής στρατηγικής στην εξωτερική πολιτική που αυτή η κυβέρνηση ακολουθεί από την αρχή της διαδρομής της. Η στρατηγική αυτή αγαπητές και αγαπητοί συνάδελφοι έχει τρεις πυλώνες. Κατ’ αρχάς, είναι ο σεβασμός του διεθνούς δικαίου και των αρχών της καλής γειτονίας όπως αυτό έχει εμφανιστεί σε πληθώρα κρίσεων ή μικρής κλίμακας ή μεσαίας κλίμακας κρίσεων που έχουν συμβεί το τελευταίο χρονικό διάστημα και δείχνει και τη βαθιά στόχευση στον αντικειμενικό σκοπό της κυβέρνησης.

Επίσης, έχουμε προχωρήσει σε μια σειρά συνεννοήσεων και διεθνών συμβάσεων με τις γειτονικές μας χώρες, όπως όλοι γνωρίζουμε, με την Ιταλία, την Αίγυπτο, την Αλβανία. Και εκτός από την οριοθέτηση των μεταξύ μας θαλασσίων ζωνών, οι επαφές αυτές, πιστεύω, ότι σκοπεύουν και στην οικοδόμηση μιας, θα έλεγα, νέας αρχιτεκτονικής ασφάλειας και ευημερίας στην περιφέρεια της Ανατολικής Μεσογείου.

Σαν δεύτερο πυλώνα, θα χαρακτήριζα την ενίσχυση της αποτρεπτικής μας ισχύος. Όπως ανέφερε και ο Πρόεδρος, ως Πρόεδρος της Επιτροπής Εξοπλιστικών Προγραμμάτων, βλέπουμε, έχουμε διαχειριστεί, πολλοί από εμάς που μετέχουμε στην Επιτροπή Εξωτερικών και Άμυνας, το ευρύ εξοπλιστικό πρόγραμμα που γίνεται, επιτέλους, πραγματικότητα στον τόπο μας, για την ανάσχεση των παράνομων και παράλογων τουρκικών απαιτήσεων και την εξασφάλιση, κυρίες και κύριοι συνάδελφοι, ενός στοιχειώδους επιπέδου διεθνούς ηρεμίας, που είναι αναγκαίες συνθήκες, για την επίτευξη και των διπλωματικών συνεννοήσεων με τα κράτη της περιφέρειας που προ είπα.

Για την επίτευξη αυτού του σκοπού, η Κυβέρνηση υλοποιεί, όπως ανέφερα, το πιο φιλόδοξο εξοπλιστικό πρόγραμμα των τελευταίων δεκαετιών, ενώ προχωρεί και σε σημαντική ενίσχυση του προσωπικού των Ενόπλων Δυνάμεων και μέσω της αύξησης των εισακτέων στις Στρατιωτικές Σχολές, αλλά και μέσω των προσλήψεων των επαγγελματικών οπλιτών, που ήδη έχει ανακοινωθεί.

Σαν τρίτο πυλώνα, θα χαρακτήριζα την ευρεία σφυρηλάτηση ισχυρών αμυντικών και διπλωματικών συμμαχιών, που η παρούσα πολιτική ηγεσία του Υπουργείου Εξωτερικών κάνει μέρα με την ημέρα. Οι σχέσεις μας, τόσο με τις Ηνωμένες Πολιτείες, που βρίσκονται στο καλύτερο σημείο από τη Μεταπολίτευση μέχρι σήμερα, αλλά και με άλλους σημαχικούς παράγοντες, το αποδεικνύουν.

Παράλληλα, δηλαδή, αναπτύσσονται μέσω πολλών πολιτικών σχέσεων, παράλληλοι αμυντικοί δεσμοί και με την ισχυρότερη στρατιωτική χώρα της Ευρωπαϊκής Ένωσης, τη Γαλλία. Η εξωτερική πολιτική της Κυβερνήσεως, σηματοδοτεί μια νέα εποχή στις διεθνείς σχέσεις της χώρας μας. Μια εποχή, στην οποία η πατρίδα μας αναδεικνύεται σε παίκτη- κλειδί – θα το ονόμαζα έτσι - στην Ανατολική Μεσόγειο και σε ένα στυλοβάτη της νέας περιφερειακής αρχιτεκτονικής ασφάλειας και ευημερίας.

Καλούμαστε, λοιπόν, σε όλη αυτή τη φάση και με αυτές τις σκέψεις, να τοποθετηθούμε πάνω σε μία σημαντική διάσταση αυτής της κυβερνητικής στρατηγικής και συγκεκριμένα, πάνω στην επέκταση της εθνικής μας κυριαρχίας στα 12 ναυτικά μίλια στο Ιόνιο Πέλαγος, μέχρι και στην ιδιαίτερη πατρίδα μου, θα έλεγα, το Ακρωτήριο Ταίναρο, στη Λακωνία.

 Ερευνητέο, αν και υποψιάζομαι το λόγο, αλλά θα ήθελα να είχα μια απάντηση από τον κ. Υπουργό, είναι γιατί δεν υπάρχει περαιτέρω επέκταση μέχρι το ακρωτήριο Μαλέας, το τρίτο ακρωτήριο της Πελοποννήσου. Πιθανολογώ, αλλά θα ήθελα μια πιο επίσημη απάντηση από τον κύριο Υπουργό.

Είναι πιστεύω, προφανές, ότι όλοι μας πρέπει να στηρίξουμε την εν λόγω νομοθετική πρωτοβουλία, κάτι που για μία ακόμη φορά θα αποτελέσει την καλύτερη, θα έλεγα, απάντηση, σε όλα αυτά που περνάει ο τόπος μας και οι πολίτες του, από την πανδημία μέχρι τις τουρκικές προκλήσεις. Μία απάντηση ομοψυχίας και θα έλεγα εθνικής ενόρασης.

 Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστούμε πολύ τον κύριο Δαβάκη.

Το λόγο έχει ο συνάδελφος, ο κύριος Μπουρνούς.

**ΙΩΑΝΝΗΣ ΜΠΟΥΡΝΟΥΣ :** Αγαπητοί συνάδελφοι, καταρχάς, να ευχηθώ καλή χρονιά. Άκουσα με μεγάλη προσοχή και τον Εισηγητή της Πλειοψηφίας και τον κύριο Υπουργό, όπως άκουσα με προσοχή και την κυρία Μπακογιάννη, της οποίας, οι τοποθετήσεις της, πάντα, για τα ζητήματα εξωτερικής πολιτικής, έχουν ένα ιδιαίτερο ενδιαφέρον.

Σήμερα η κυβερνητική πλειοψηφία πανηγυρίζει περί εθνικής ομοψυχίας. Και αυτό βασίζεται στο γεγονός, ότι με εξαίρεση το «παρών» του Κομμουνιστικού Κόμματος, τα υπόλοιπα κόμματα υπερψηφίζουν το νομοσχέδιο, το οποίο, πράγματι, είναι ένα σημαντικό νομοσχέδιο.

Δύο σχόλια επ΄ αυτού. Πρώτον, εμείς χαιρετίζουμε τη στροφή 180 μοιρών της Νέας Δημοκρατίας και την καλωσορίζουμε στην υιοθέτηση μιας στρατηγικής επιλογής της εξωτερικής πολιτικής της κυβέρνηση του ΣΥΡΙΖΑ, την οποία η Νέα Δημοκρατία κατήγγειλε, όταν εμείς ξεκινήσαμε και κάναμε όλη την προεργασία για να έχουμε σήμερα στα χέρια μας αυτό το νομοσχέδιο.

Δεύτερον, θα θέλαμε εθνική ομοψυχία πέρα από αυτήν την υπόθεση που δεν τη βρήκαμε και σε άλλες κρίσιμες υποθέσεις της εξωτερικής πολιτικής. Θα θέλαμε εθνική ομοψυχία αντί για μολότοφ στα σπίτια βουλευτών μας -είδα πριν λίγο και την κυρία Τζάκρη που μίλαγε γι΄ αυτό και το θυμήθηκα- την περίοδο των διαπραγματεύσεων για τη συμφωνία των Πρεσπών. Θα θέλαμε εποικοδομητικές αντιπροτάσεις και όχι καταγγελία και συμπόρευση με τη Χρυσή Αυγή στις πλατείες για την υπόθεση του μακεδονικού. Δεν την βρήκαμε.

Προχωρήσαμε μόνοι αλλά δικαιωθήκαμε, γιατί και εκεί στροφή 180 μοιρών κάνατε για μια συμφωνία που θα την ακυρώνατε ή που θα βάζατε βέτο ή που κάποιοι από εσάς για να πιάσω όλες τις αποχρώσεις της Νέας Δημοκρατίας τη θεωρούσαν προδοτική προεκλογικά, σήμερα τη χαιρετίζετε και την εφαρμόζετε όπως οφείλετε και ορθώς πράττετε.

Δεν τη βρήκαμε όμως την εθνική ομοψυχία. Δεν τη βρήκαμε ούτε όταν ο Αλέξης Τσίπρας ως πρωθυπουργός επισκέφθηκε τρεις φορές την Τουρκία και έφερε τον πρόεδρο Ερντογάν στην Αθήνα για να μπουν θαρρετά στο τραπέζι όλα τα ζητήματα του ελληνοτουρκικού διαλόγου.

Εμείς όμως δεν ασκούμε εξωτερική πολιτική σαν εσάς, αναλόγως με το αν είμαστε κυβέρνηση ή αντιπολίτευση. Έχουμε βασικές αρχές γι΄αυτήν την σοβαρή υπόθεση, τις οποίες δεν παραβιάζουμε ανεξαρτήτως του πού βρισκόμαστε και τις οποίες θέτουμε σε εφαρμογή όπως αποδείξαμε όταν είμαστε κυβέρνηση.

Εμείς, λοιπόν, υπερψηφίζουμε αυτή τη συμφωνία, παρότι γνωρίζουμε ότι τη φέρνετε τώρα ψάχνοντας απελπισμένα για μια επιτυχία μετά τις παταγώδης αποτυχίες σας στην υπόθεση της διαχείρισης της κρίσης με το Oruc Reis , αλλά και επαναλαμβανόμενα στις Συνόδους των Ευρωπαϊκών Συμβουλίων όπου αποτύχατε οικτρά να πάρετε αυτό που ήταν εθνική θέση ή που τουλάχιστον εμείς νομίζαμε ότι ήταν εθνική θέση.

Τελειώνω με το εξής: Διαβάσαμε τα νέα για τις διερευνητικές επαφές στην Κωνσταντινούπολη στις 25 του Ιανουαρίου. Πολύ ορθώς για εμάς η ελληνική κυβέρνηση θα προσέλθει. Ελπίζω να μην υπάρχουν σκιές για τη θέση μας, νομίζω ότι το διευκρίνισε πιο πριν και η κυρία Μπακογιάννη το τι εννοούσε. Εμείς, λοιπόν, από φοβικά σύνδρομα δεν διακατεχόμαστε και το αποδείξαμε σπάζοντας τη λογική της αδράνειας στην εξωτερική πολιτική και εφαρμόζοντας αυτό που λέμε ενεργητική πολυδιάστατη εξωτερική πολιτική και στα ελληνοτουρκικά.

Φυσικά, λοιπόν, να πάει ο κ. Δένδιας στις διερευνητικές. Με ποια επίσημη ατζέντα; Να συμφωνήσω με την Σία την Αναγνωστοπούλου ότι προφανώς δεν θα εκτεθεί δημόσια η κάθε λεπτομέρεια της τακτικής και της στρατηγικής με την οποία θα πάει η ελληνική κυβέρνηση σ΄ αυτό το τραπέζι. Αλλά τους βασικούς και επίσημους άξονες συζήτησης θα έπρεπε η ελληνική κυβέρνηση να έχει παρέμβει σε αυτό το διάλογο μετά την πρόσκληση Τσαβούσογλου για να τους μάθουμε, να εκφέρουμε άποψη και ακριβώς επειδή ασκούμε υπεύθυνη εξωτερική πολιτική, να κάνουμε και πολύ συγκεκριμένες προτάσεις. Ελπίζουμε αυτή η διάθεση εν κρυπτώ προσέλευσης στο τραπέζι των διερευνητικών να μην υποκρύπτει διαθέσεις που πάνε ενάντια όχι στις θέσεις του ΣΥΡΙΖΑ, αλλά σε θέσεις που εκφράζουν αυτό που λέμε διαχρονικά, με τη μία την άλλη απόχρωση, την εθνική στρατηγική.

Αυτό μένει να το δούμε και έχουμε λόγους να ανησυχούμε μιας και πρόσφατα χαρακτηρίστηκε εθνικισμός από κορυφαίο Υπουργό της κυβέρνησης, τον κύριο Χρυσοχοΐδη, η πρόταση που έκανε ο Αλέξης Τσίπρας για την υπόθεση της επέκτασης των χωρικών υδάτων στην Κρήτη. Ελπίζουμε ότι θα υπερβείτε αυτού του τύπου τις τοποθετήσεις και θα προσέλθετε στην Κωνσταντινούπολη και με την αναγκαία αυτοπεποίθηση -δική μας άποψη είναι αυτή- λόγω του δικαίου των θέσεών μας με βάση κανόνες του διεθνούς δικαίου, αλλά θα προσέλθετε και με διαφάνεια, θα προσέλθετε χωρίς αιφνιδιασμούς προς τις υπόλοιπες πολιτικές δυνάμεις ή τουλάχιστον προς αυτές που διατίθενται να εκφέρουν υπεύθυνα άποψη και προτάσεις. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Το λόγο έχει η κυρία Γιαννάκου.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Ευχαριστώ πολύ, κύριε Πρόεδρε.

Εύχομαι καλή χρονιά σε όλους τους συναδέλφους, υπομονή και κουράγιο στον κύριο Υπουργό, ο οποίος μας παρακολουθεί επί τόση ώρα αναμένοντας να απαντήσει σε όσα ζητήματα ετέθησαν.

Το σχέδιο νόμου αυτό είναι σημαντικό. Είναι σημαντικό για λόγους γενικότερης ιδεολογικής προσέγγισης διότι μέχρι πρότινος οι κυβερνήσεις -ελέχθη άλλωστε- είχαν ανησυχίες, εάν γινόταν η επέκταση της αιγιαλίτιδας ζώνης στα 12 μίλια στο Ιόνιο, ποια ερωτηματικά θα ετίθεντο, γιατί δεν γίνεται κάτι αντίστοιχο και στο Αιγαίο.

Πρέπει να ξεκαθαρίσουμε κάτι. Η συνθήκη του Μοντέγκο Μπαίυ είναι σαφής. Δεν μπορεί να κάνει κανείς μόνος του, ότι θέλει, θα συνεννοηθεί με τους γείτονες.

Και εδώ στο Ιόνιο πατάμε πάνω στη συμφωνία για θαλάσσιες ζώνες που έγινε με την Ιταλία. Να σημειώσω, ότι επί αρκετά χρόνια με την Ιταλία οι διμερείς σχέσεις δεν ήταν σχέσεις τις οποίες είχε επενδύσει ιδιαίτερα η Ελλάδα, γιατί; Γιατί όντας μέσα στην Ευρωπαϊκή Ένωση, όπου συναντιούνται οι Υπουργοί, οι Αρχηγοί και τα λοιπά εθεωρείτο, ότι είναι επαρκές, ενώ στην πραγματικότητα έπρεπε να προωθηθούν και διμερείς σχέσεις με χώρες ιδιαίτερα όπως η Ιταλία, λαμβάνοντας υπόψιν, ότι η Ιταλία άλλαζε κάθε χρόνο κυβερνήσεις και ιδεολογικό τοπίο και αυτά θα πρέπει να λαμβάνει κανείς υπόψη του.

Καλώς, λοιπόν, έρχεται αυτό, σοβαρό βήμα και καλό βήμα είναι από πλευράς Κυβερνήσεως. Από την άλλη πλευρά, κύριοι συνάδελφοι, όσον αφορά στις διερευνητικές επαφές με την Τουρκία, ναι, πρέπει να συζητήσουμε την Τουρκία. Δεν γίνεται αλλιώς. Είναι γειτονική χώρα, προβάλλει απαιτήσεις -που εμάς δεν μας βρίσκουν σύμφωνους- θα κάνουμε τη δοκιμή των διερευνητικών επαφών -αν συμφωνήσουμε - πάμε στη Χάγη, εάν δεν συμφωνήσουμε και αν συμβούν άλλα πράγματα, οποιαδήποτε στιγμή η Ελλάδα έχει το δικαίωμα να εγκαταλείψει αυτές τις διερευνητικές συνομιλίες και να το εξηγήσει και στους φίλους και εταίρους μας, οι οποίοι μας προέτρεπαν συνεχώς να συζητήσουμε με την Τουρκία και προέτρεπαν και την Τουρκία να συζητήσει μαζί μας.

Τώρα εάν στο πλαίσιο της Ευρωπαϊκής Ένωσης υπάρξουν αρνήσεις ως προς τις απαιτήσεις της Τουρκίας -διότι μια κουβέντα είναι- να απελευθερωθεί η βίζα στην Ευρωπαϊκή Ένωση, μια κουβέντα είναι να δοθούν τα άλφα ποσά και τα λοιπά για το μεταναστευτικό. Αν επειδή δεν θα συμβούν όλα αυτά η Τουρκία δημιουργήσει περαιτέρω προβλήματα, εδώ είμαστε και θα φανεί «ουδέν κρυπτόν υπό τον ήλιον».

Επομένως, κάνουμε ένα καλό βήμα στην εξωτερική μας πολιτική, να μην γκρινιάζουμε, γιατί κύριοι συνάδελφοι, εγώ είμαι παλιά κοινοβουλευτικός, η αντιπολίτευση πάντα επενδύει συναισθηματικά, όταν επιτίθεται στην Κυβέρνηση, η εκάστοτε αντιπολίτευση.

 Δεν θα καθίσουμε μοιρολατρικά πάνω σ’ αυτή τη λογική. Έχουμε μια ευκαιρία να συμφωνήσουμε όλοι. Αυτό είναι θετικό για τον τόπο μας, για το λαό μας, για την Επιτροπή και για το Υπουργείο Εξωτερικών, που νομίζω ότι και αυτό χρειάζεται μια ιδεολογική στήριξη από τη Βουλή, νομίζω ότι θα το επιβεβαιώσει και ο κ. Δένδιας, για να πάνε τα πράγματα καλύτερα.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Γιαννάκου.

Να προχωρήσουμε με κ. Νικολαόπουλο. Παράκληση, ολοκληρώστε αυτό που λέγατε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ.

Μίλαγα για την προάσπιση της κυριαρχίας και των κυριαρχικών μας δικαιωμάτων, που καθιστά αναγκαία και την ενίσχυση των Ενόπλων Δυνάμεων μας, για την οποία η Κυβέρνηση της Νέας .Δημοκρατίας. στον χρόνο της διακυβέρνησής της έχει κάνει πολλά και συνεχίζει να κάνει, όπως προκύπτει και από τις συμβάσεις που θα συζητηθούν στην επόμενη συνεδρίαση της Επιτροπής μας και αφορούν την ενίσχυση των Ενόπλων Δυνάμεων με σύγχρονα μαχητικά αεροσκάφη.

Σκοπός αταλάντευτος - και με αυτό θέλω να κλείσω - είναι η χώρα μας να αποτελεί σήμερα, 200 χρόνια από την Ελληνική Επανάσταση και τη σύσταση του Ελληνικού Κράτους, όχι μόνο έναν πυλώνα ειρήνης και σταθερότητας στην περιοχή, αλλά και μία ισχυρή δύναμη.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κύριε συνάδελφε.

Να κάνουμε άλλη μια προσπάθεια με τον κ. Δρίτσα. Κύριε συνάδελφε μας ακούτε; Όχι. Προχωρούμε αναγκαστικά στον κατάλογο και κλείνουμε με τον κύριο Μανωλάκο. Παρακαλώ, έχετε το λόγο.

**ΝΙΚΟΛΑΟΣ ΜΑΝΩΛΑΚΟΣ:** Σας ευχαριστώ.

Κύριε Πρόεδρε, κυρίες και κύριοι βουλευτές, επιτρέψτε μου πριν τοποθετηθώ στο νομοσχέδιο να ευχηθώ μια ειρηνική νέα χρονιά με υγεία για όλους. Το παρόν νομοσχέδιο έρχεται μετά από καθυστέρηση πολλών ετών και με πολύ μόχθο από την παρούσα Κυβέρνηση, για τον προφανή λόγο πως ό,τι δεν κάνεις στην ώρα του το υφίστασαι με διαφοροποιημένες συνθήκες, οι οποίες τις περισσότερες φορές είναι σε βάρος σου. Η Ελλάδα είναι ανάμεσα στις ελάχιστες χώρες που δεν έχει προχωρήσει στην άσκηση του κυριαρχικού δικαιώματος των 12 μιλίων εύρους της αιγιαλίτιδας ζώνης. Και ο λόγος, η απειλή πολέμου της Τουρκίας σε περίπτωση που το ασκήσουμε.

Στη σημερινή εποχή όλοι αντιλαμβανόμαστε ότι ήταν τραγικό λάθος η μη άσκηση του δικαιώματος αυτού από τα χρόνια της έναρξης ισχύος του Δικαίου της Θάλασσας, το οποίο υπεγράφη το 1982 στο Μοντέγκο Μπαίυ . Σαράντα χρόνια μετά η Κυβέρνηση της Ν.Δ και του Κυριάκου Μητσοτάκη, μπορούμε να πούμε ότι έρχεται να «ταράξει τα νερά» με αποφασιστική πολιτική, τα αποτελέσματα της οποίας όλοι τα είδαμε. Έχουμε συμφωνίες καθορισμού θαλασσίων ζωνών με Ιταλία και Αίγυπτο, προσέγγιση και σχεδόν συμφωνία με την Αλβανία, πάντα στα πλαίσια των κανόνων του Δικαίου της Θάλασσας και ερχόμαστε τώρα και προχωράμε πολύ σωστά στην επέκταση των χωρικών μας υδάτων στο Ιόνιο και μέχρι το Ταίναρο. Θεωρώ ότι η απόσταση που διάνυσε η διπλωματία μας από τον Ιούλιο του 19΄ είναι πολύ μεγάλη και αξίζουν θερμά συγχαρητήρια στη συνεργασία του Υπουργείου των Εξωτερικών και στον ίδιο τον Υπουργό.

Σε ότι αφορά την Αξιωματική Αντιπολίτευση άκουσα με ιδιαίτερη προσοχή τον κ. Κατρούγκαλο να επαναλαμβάνει το μονότονο επιχείρημα ότι και ο ΣΥΡΙΖΑ είχε έτοιμη την επέκταση στο Ιόνιο για να την κάνει, αλλά δεν πρόκανε, λόγω των αντιδράσεων της Νέας .Δημοκρατίας. και διαφόρων.

 Μα και στο θέμα της Συμφωνίας των Πρεσπών αντέδρασε σφόδρα η Νέα Δημοκρατία και άλλα κόμματα και η πλειοψηφία του ελληνικού λαού. Εκεί, γιατί προχωρήσατε; Τι σας έκανε και το «κλείσατε» το θέμα; Το πώς χειριστήκατε τα εθνικά θέματα, θεωρώ ότι δεν είναι προς το συμφέρον σας να το επικαλείτε.

Αγαπητοί συνάδελφοι, σίγουρα τα δυσκολότερα είναι μπροστά μας, όμως, «βγήκαμε από το τέλμα» στο οποίο είχαμε βρεθεί και αναλάβαμε πρωτοβουλίες που έφεραν αποτέλεσμα. «Έχουμε πολύ δρόμο να διανύσουμε» και στόχους να επιτύχουμε.

Κλείνοντας, κύριε Πρόεδρε, χαιρετίζω την επέκταση των χωρικών μας υδάτων στο Ιόνιο μέχρι και το Ταίναρο και περιμένουμε τη συνέχιση στο υπόλοιπο του ελλαδικού χώρου το συντομότερο δυνατό.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κύριε συνάδελφε.

Θα κάνω μια προσπάθεια ακόμη, μήπως ο κ. Δρίτσας μπορεί να συνδεθεί.

 Κύριε συνάδελφε, λυπάμαι, θα έχετε τον λόγο στην επόμενη συνεδρίαση την Πέμπτη στην κατ’ άρθρον συζήτηση.

 Κύριε Υπουργέ έχουμε ολοκληρώσει τον κατάλογο των ομιλητών, παρακαλώ έχετε το λόγο.

**ΝΙΚΟΛΑΟΣ ΔΕΝΔΙΑΣ (Υπουργός Εξωτερικών):** Θα είμαι εξαιρετικά σύντομος μετά τη μακρά διαδικασία.

Θα ήθελα να ευχαριστήσω, καταρχήν τα κόμματα και τους συναδέλφους, διότι, πράγματι επεδείχθη εθνική ομοψυχία. Δεν υπήρξε το σύνηθες κλίμα των αντεγκλήσεων, της προσπάθειας να αποκομίσει κάποιος μικροκομματικό όφελος. Υπήρξε μια ευρεία συναίνεση στην βασική τοποθέτηση το οποίο, όπως σωστά λέχθηκε από πολλούς συναδέλφους, στο παρελθόν δεν ήταν η πάγια θέση της ελληνικής εξωτερικής πολιτικής.

Η τοποθέτηση αυτή είναι ένα προϊόν μιας εσωτερικής διαδικασίας τόσο μέσα στο Υπουργείο Εξωτερικών όσο και στο πολιτικό σύστημα της χώρας και είναι εξαιρετικά σημαντικό ότι η προσέγγιση αυτή βρίσκει μια ευρύτατη εθνική συναίνεση, στήριξη, ομοφωνία, ομοψυχία.

 Σε αυτό το πλαίσιο θα μου επιτρέψετε να εντάξω εγώ και το «παρόν» του Κομμουνιστικού Κόμματος Ελλάδος, στο πλαίσιο της εθνικής ομοψυχίας. Από εκεί και πέρα δεν υπάρχουν πολλά να πει κανείς.

Η Ελλάδα ασκεί δικαίωμα κυριαρχίας, το ασκεί στο Ιόνιο μέχρι το Ταίναρο και αυτό το λέω για να καταγραφεί στα πρακτικά και να ακουστεί εντός της αιθούσης, αλλά κυρίως εκτός της αιθούσης. Η Ελλάδα επιφυλάσσεται απολύτως του δικαιώματός της να επεκτείνει τα χωρικά της ύδατα και να ασκήσει τα δικαιώματα της εθνικής κυριαρχίας. Με ουδένα τρόπο δεν διανοείται ότι μπορεί να αποποιηθεί οιοδήποτε εξ αυτών. Επαναλαμβάνω δε τον Πρωθυπουργό της χώρας, τον κύριο Κυριάκο Μητσοτάκη, λέγοντας ότι η επόμενη φάση θα αφορά την περιοχή νότια της Κρήτης, γίνονται επ’ αυτού οι σχετικές μελέτες. Αυτό, όμως δεν σημαίνει ότι η Ελλάδα δεν διατηρεί ακέραιο το δικαίωμα επέκτασης των χωρικών υδάτων στα 12 μίλια και στο Αιγαίο Πέλαγος. Επ αυτού δε θα ήθελα να σημειώσω σαν εξαιρετικά σημαντική στα όρια ίσως και του ιστορικού την τοποθέτηση του Υπουργού Εξωτερικών της Ρωσίας, του κυρίου Λαβρόφ κατά την επίσκεψή του στην Αθήνα εδώ και λίγες εβδομάδες, όταν σαφέστατα «ξεκαθάρισε», σαφέστατα «ξεκαθάρισε» την θέση της χώρας του ως προς το δικαίωμα κυριαρχίας της πατρίδας μας.

Κυρίες και κύριοι συνάδελφοι κατά το διάστημα που ο Πρωθυπουργός μου έκανε την τιμή να είμαι Υπουργός Εξωτερικών ακολούθησα ένα κανόνα τον οποίο κατ’ εντολή του θα συνεχίσω να ακολουθώ, να ενημερώνω τα κόμματα επί των κινήσεων τακτικής της ελληνικής εξωτερικής πολιτικής. Μιλώ για κινήσεις τακτικής, γιατί θεωρώ ότι οι κινήσεις στρατηγικής ακολουθούν τους βασικούς άξονες που η χώρα έχει συμφωνήσει. Στο πλαίσιο αυτό, το γνωρίζουν οι εκπρόσωποι των κομμάτων, θα έχουμε συνάντηση την επόμενη Δευτέρα.

Επ αυτού, λοιπόν, εάν υπάρχουν ερωτήσεις όσον αφορά τις λεπτομέρειες που οδήγησαν στην επανέναρξη των διερευνητικών συνομιλιών θα είμαι έτοιμος να τις απαντήσω και να τις διευκρινίσω.

Επ’ αυτού, λοιπόν, εάν υπάρχουν ερωτήσεις όσον αφορά στις λεπτομέρειες που οδήγησαν στην επανέναρξη των διερευνητικών συνομιλιών, θα είμαι έτοιμος να τις απαντήσω και να τις διευκρινίσω. Δεν αποτελούν ούτε συνωμοσία ούτε κάτι το οποίο αξίζει τον κόπο να απασχολήσει το χρόνο της Βουλής των Ελλήνων.

Όσον αφορά στο κείμενο του νομοθετήματος κράτησα τις νομοτεχνικές μεταβολές που ζητήθηκαν από τον αγαπητό μου Εισηγητή της Αξιωματικής Αντιπολίτευσης, θα το κοιτάξουμε στο διάστημα αυτό. Εμείς θα προτείνουμε, ούτως ή άλλως, σήμερα μια νομοτεχνική μεταβολή, την οποία θα καταθέσω, στην αναφορά για το Προεδρικό Διάταγμα το οποίο κλείνει τους κόλπους, θα προσθέσουμε το «ως εκάστοτε ισχύει», διότι μπορεί με οποιονδήποτε τρόπο η χώρα κάποια στιγμή να θελήσει να το τροποποιήσει και νομίζω υπάρχει ένα ζήτημα παρεμπίπτοντος στον Κορινθιακό κόλπο, που ίσως θα άξιζε κανείς να το δει.

Όσον αφορά κυρία Σακοράφα, σε αυτό που μου είπατε εσείς, αν θα θέλατε την Δευτέρα για να μην επεκταθώ εδώ, γιατί είναι τεχνικό το ζήτημα, ευχαρίστως να σας το διευκρινίσω, το έχω ελέγξει.

Νομίζω ότι σήμερα ήταν μια εξαιρετική μέρα για τη Βουλή των Ελλήνων. Μια μέρα ομοθυμίας, ομοψυχίας, εθνικής συνεννόησης, εθνικής συνναίνεσης. Από τις σπάνιες ευκαιρίες που δίδονται στη ζωή ενός Βουλευτή, ενός Υπουργού. Είμαι βαθιά συγκινημένος. Σας ευχαριστώ θερμότατα για την τοποθέτησή σας, που υπηρετεί απόλυτα το εθνικό συμφέρον.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστούμε πολύ κύριε Υπουργέ, το βέβαιο είναι ότι είναι μια πολύ σημαντική συνεδρίαση, πέρα από τη δική σας πορεία και θητεία στο Υπουργείο των Εξωτερικών, που ασφαλώς είναι, για ολόκληρη τη χώρα.

 Κυρίες και κύριοι συνάδελφοι ολοκληρώνουμε τη διαδικασία και τη συζήτηση επί της αρχής του νομοσχεδίου.

Ερωτώ και πάλι τους Εισηγητές των κομμάτων.

Ο Εισηγητής της Πλειοψηφίας, κύριος Χατζηβασιλείου, γίνεται δεκτό.

Ο Εισηγητής της Μειοψηφίας, κύριος Κατρούγκαλος, δεκτό.

Ο Ειδικός Αγορητής του Κινήματος Αλλαγής, κύριος Λοβέρδος, δεν είναι εδώ.

Ο Ειδικός Αγορητής του ΚΚΕ, κύριος Μαρίνος, δήλωσε ότι το Κομμουνιστικό Κόμμα ψηφίζει «παρών».

Ο Ειδικός Αγορητής της Ελληνικής Λύσης, κύριος Μυλωνάκης, δεν είναι εδώ.

Η Ειδική Αγορήτρια του ΜέΡΑ25, κυρία Σακοράφα, γίνεται δεκτό.

Επομένως, το σχέδιο νόμου που έφερε το Υπουργείο Εξωτερικών για τη ρύθμιση της αιγιαλίτιδας ζώνης και της επέκτασης των χωρικών μας υδάτων στα 12 ναυτικά μίλια στην πλευρά του Ιονίου μέχρι το Ταίναρο, γίνεται δεκτό κατά πλειοψηφία.

Κυρίες και κύριοι συνάδελφοι στο σημείο αυτό ολοκληρώθηκε η διαδικασία. Σε λίγο θα συνεχίσουμε την επόμενη συνεδρίασή μας για ένα άλλο κορυφαίο ζήτημα για την προμήθεια των μαχητικών αεροσκαφών.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βουλευτές Αναστασιάδης Σάββας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μπούγας Ιωάννης, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Νόνη (Παναγιώτα) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Τέλος, και περί ώρα 17:15’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**